
Reinu talu elanikud olid voodist tõusnud 
juba esimese kukelaulu ajal ja asusid suures 
rehetoas, kus talvel harilikult elati, kodustele 
töödele. Piirg põles ahjunurgal selleks müü- 
risse seatud vitsaraost näpitsas. Peremees Jaak, 
60-aastane pikavõitu kuivetunud mees, voolis 
saarepuust koolutatud looka. Perenaine, 50- 
aastane väheldast kasvu elavaloomuline eit, ket- 
ras takku. Noor, vaevalt 20-aastane puna- 
põskne peretütar Riste kraasis villu, pannes 
valmis händi üksteise järele enda juures ole- 
vasse sõela. Peremehe ja perenaise viimne võsu, 
14-aastane Juhan voolis puust lusikat, mille 
varresse nikerdas mitmesugust kirja. Ainult 
peremehe isal, 80-aastasel Mardil, kes istus ah- 
jumüüri ääres, puudus töö käes. Ta oli viletsa 
tervisega ja napiksjäänud —silmanägemisega 
taat, kes öösel piiruvalgel ei näinud enam mi- 
dagi teha. Ta vaid ,,nuuskas piiru nina” ja 
suitsetas oma kõvera varrega ja valge, roosiku- 
jutusega ilustatud kivikahaga piipu. 

Oli jõulueelne aeg. Alles nädala eest oli läi- 
nud külmale ja sadanud esimest lund. Nüüd 
kestis külm juba mõnda päeva lakkamatult ja 
oli tõmmanud jääst kaane ka rannaäärsele 
merele. Lund aga oli veel sedavõrd vähe, et 
vedudeks ei jätkunud. Inimestel oli veel aega 
koduste tööde jaoks. 


Käreda külma tõttu olid toa väikesed nelja- 
ruudulised aknad üleni jäätunud. Toredail jää- 
roosidel kajastus vastärganud koidu roosakat 
kuma. 

Õuest kuuldus kellegi tulekut. Tümpsides 
puhastati ukse ees jalgu lumest. 

Sisse astus naabertalu Peetri noor sulane 
Toomas : 

» Tere hommikust! Näe, kui hoolsad siitpere- 
inimesed — kõik üleval ja töö juures. Meie 
rahvas jäi veel asemele vedelema.” 

Vastuseks tähendas perenaine Maret jahe- 
dalt: 

»Kas teitel kõik kodused tööd juba nõnda 
korras, et võite valgeni magada? Miks siis sind 
vaesekest nõnda vara jalule aeti?” 

»Tulin teile ikka üsna asja pärast, egas 
muidu. Tulin teilt tuld viima. Eile õhtul mat- 
sime küll söed koldes hoolega tuha alla, aga ära 
nad reod seal kustusid. Peremees arvab, et olla 
va kodukäija töö. Ta ju magab ahju peal ja 
kuulnud öösi, kuidas va külmking toas komber- 
danud. Tulnud rehalse uksest sisse, pannud 
ukse enda järel kinni karlõnks! Siis astunud 
keegi ikka komba-komba üle kivise põranda ja 
jäänud seisma just kolde ette. Peremees ahju- 
lael võtnud tuleriistad ja hakanud tuld üles 
raiuma. Aga oh seda äpardust! T'uleraud läinud 
just näppude vahel keskelt pooleks. Siis lõksata- 
nud ukselink ning kõik jäänud vakka. Peremees 
arvab, et va külmking tegi kolde kallal oma 
töö. Nüüd tulin teilt tuld viima — perenaine 
ise saatis.” 

Vana MAaretit läbis seda külmkingajuttu 
kuuldes jubedusetunne, kuid ta ei lausunud mi- 

dagi. Võttis naabri sulaselt linased närtsud ja * 
ruttas nendesse panema põlevaid süsi koldest. 

Sulane ise samal ajal astus peretütre juurde 
ja vahetas temaga mõne lahke sõna. Siis aga 
tabas teda ja peretütart kolde eest tuleva pere- 
naise pahane ja karistav pilk. 


» Võta söed ja tee kohe minekut, muidu närt- 
sud põlevad läbi — ja pererahvas ootab kodus.” 

Sulane tänas ja tegigi minekut, enne aga 
saatis veel peretütrele hella pilgu. 

»Mis tegemist sool selle Toomaga peaks 
olema? Mitu korda olen näind teitid ninapidi 
koos olevat. Mina seda ei salli, et sa selle va 
painaja pojaga tegemist teed! Ise ta reagib 
külmkingadest ja kodukäijatest, aga oma ema 
ratsutab iga ööse mööda küla, vaevates inimesi 
ja loomi. Täna ööse käis ta ramp vist mindkid 
tallamas, hulk aega vaevlesin painaja all. Küll 
muljus ja rõhus, nõnda et hing jäi kinni ja ihu 
nõretas higist. Viimaks sain liigutada vasaku 
jala suurt varvast, siis painaja läks. Nägin ise 
oma ihusilmaga, kui suur must katakas läks üle 
toa ja kadus kolde ette nurka. Kes see muud 
võis olla kui va Ristimäe Krõõt, Tooma ema.” 

»Köster rääkis, et painajat põlegi. Olla 
muidu ebausk ja vere sees sihuke haigus. Põle 
siis ka Ristimäe eit painaja ega Toomas painaja 
poeg. Köster tark mees, ei ta tühja räägi. Ja 
Toomaga pole mul ka midagi tegemist. Oleme 
tuttavad, ja mis selles siis halba on.” 

Perenaine jättis vastuse võlgu, võttis leiva- 
lõime kaanelt ümmarguse vakakese ja läks ai- 
dast tooma odrajahu. Oli laupäev. Pühapäeva 
varahommikul tahtis ta ühes peremehega minna 

lauakirikusse. Seks ajaks oli vaja teha odrajahu- 
karaskit. 

Tuppa tagasi tulnud, hakkas perenaine ko- 
hendama tuld koldesse. Tuba täitus kibeda suit- 
suga, mis avatud uksest otsis teed rehalasse ja 
sealt läbi laesoleva augu pööningule. Esmalt 
oli suitsu laest põrandani, kuid pikkamisi klaa- 
rus toa põrandapoolne osa sellest; suits jäi nagu 
suur hall vaip parte alla hõljuma. Nüüd võis 
suitsu poolest juba toas istuda, kuid vanast, 
vähe soojapidavast rehalast voolas halli pil- 
vena sisse niisket külma. Osa perekonnast koon- 
dus kolde ette tulelõkke äärde, kuid kõigil pol- 
nud seal ruumi. 

Peretütar võttis oma villakotikese, händade 
sõela ja kraasid ning läks kambrisse, kus aknast 
paistvas hommikuvalguses jätkas töötamist. 

Ta meeles mõlkus nukralt ema hoiatus, et 
tal ei tohtivat olla Toomaga — selle painaja 
pojaga midagi tegemist. Pidi ta siis korralikku 
ja tublit noormeest põlgama sellepärast, et eba- 
usklikum osa külarahvast pidas poisi elatanud 
ema painajaks? Tema arvates polnud Risti- 
mäe Krõõt kellegi painaja, vaid harilik vaba- 
dikueit, nagu neid elutseb küla serval väikes- 
tes majaonnides teisigi. Ainult selle poolest osu- 
tus Krõõt teistest eitedest erinevaks, et ta met- 
sast korjatud rohujuurtest keetis mitmesuguseid 
vedelikke ja neid väikese tasu eest müüs kauge- 
malt külade perenaistele, kes neist imerohtudest 
lootsid abi oma haigestunud loomadele. Peale 
selle tunti Krõõta käevaatajana. Ta juures käi- 
sid mõnedki meheleminemiseealised piigad, et 
teada saada oma tulevikku. la mõnedki kiitsid 
hiljem, et Krõõt rääkivat peopesalt sula tõtt. 

Needki, kes käisid Kröõda juures tulevikku 
teada saamas, olid enamikult kaugematest küla- 
dest. Kodukülas oli Ristimäe eit rahva põlguse 
all — kahtlustati ju teda painajaks. 

Vaevalt oleks naaberperemees ,,painaja 
poja“ Tooma oma sulaseks võtnud, kui tal sel 
korral teine saada oleks olnud. Endine sulane 
oli suvel kõhutõppe = haigestunud ja surnud. 
Kuna uut sulast oli mõisas teolkäimiseks kibe- 
dasti vaja, siis kaubeldi selleks Ristimäe Too- 
mas. 

Asjata süüdistas ema tütart, nagu oleks tal 
Toomaga mingi vahekord. Asi piirdus vaid sel- 
lega, et Toomas meeldis talle ja tema Toomale. 

»Tule sööma, Riste!“ hüüdis viimaks pere- 
naine ukse vahelt. 

Tütar pani kraasid villakorvi, raputas vil- 
latolmu põllelt ja ruttas ema järele tuppa, kust 
nüüd suits oli hajunud. 

Pikal valgeksküüritud söögilaual auras suur 
vaagnatäis vastkeedetud koorimata kartuleid. 
Selle kõrval asetses kauss suurte nõrgas sool- 
vees sinakaks vettinud räimedega, pool aganast 
leiba ja paaritoobiline taarikapp. Perekonna 
hommikusöök oli kehv. Siiski istuti lauda hea 
isuga ja seegi kehv ninaesine maitses kõigile 
hea. 

Külmale ja päikesepaistesele päevale järgnes 
veel külmem, roosteselt punava ehaga õhtu. Üle 
jäätunud mere ja lumise maa asus liikumatult 
külm uduvina. Näis, et tähedki taevas värise- 
vad külma pärast. Kahanev kuu, viimases vee- 
randis, kükitas kõverana taevarannal, männi- 
metsa latvade sakilise piirjoone kohal nagu 
kerjus-eit tänaval, asjatult oodates almust. 

Reinu perekond oli koos oma soojaksköetud 
toas. Kõik olid oma pead ja kaelad kange tuha- 
leelisega puhtaks pesnud ja puhtusest lõhnava 
linase pesu ülle ajanud. Oli söödud tanguputru 
veega ristitud piimaga, ja nüüd istuti ning mõ- 
nuldi laupäevaõhtu kohaselt. 

Peremees oli küll tuppa toonud kõhuka puu- 
ja nahkkaantega piibli, kuid et ta ise ega pere- 
nainegi lugeda ei mõistnud, lapsed aga lugemi- 
sest peagi tüdinesid, siis lasti vana auväärt kol- 
tunud lehtedega raamat rahulikult lebada laual. 

Kilk laulis ahju taga seinapraos; ajahambast 
puretud seinapalgis ketras ja tiksutas mingi 
olend; suur kirju isakass istus piirutule lähedal 
koldemüüril ja ajas nurru. See kõik aina tõstis 
talu talvise laupäevaõhtu meeleolu. 

Kui juba küllalt oli istutud ja omaette mõt- 
teid mõlgutatud, mindi magama. Peremehe, pe- 
renaise ja vanaisa voodid olid suures rehetoas, 
kus talvel ka elati; peretütar ja perepoeg aga 

magasid tagakambris, kus neil kummalgi oli 
oma voodi. Esikambris asetses suur taaritõrs ja 
otsaseinal peaaegu lae all pikast plangust laudi, 
kus hoiti mõningaid toiduaineid — leiba, silgu- 
kaussi ja muud, et need kohe käepärast oleksid 
võtta. a 

Sel laupäevaõhtul oli taaritõrre peal olevale 
lauale asetatud vitstest ja õlgedest punutud kes- 
sel peremehe ja perenaise uute kirikuriietega. 
Taheti ju hommikul tõusta kaunis varakult kiri- 
kusseminekuks. Siis oleks külmaga tülikas ol- 
nud minna tooma riideid õueaidast. 

Lebades voodis kahe villase sõba all, vaatas 
peretütar poolkülmunud aknakesest õue, kus 
madala räästa alt paistval lumel siretas kahva- 
tut kuuvalgust. Vaatas ja mõtted ekslesid unis- 
tavalt ümber. Ta mõtles Peetri sulasele Too- 
male, kelle pärast ta emalt tänagi oli saanud 
kibedaid etteheiteid. 

Korraga märkas ta, et õu läheb päevana 
valgeks, lumi aina sädeleb. 

Uudishimust aetuna tõusis neiu voodist ja 
suurrätti külma kaitseks ümber abade hoides 
ruttas aknale vaatama. 

Õueaia taga koplis kase latvade kohal sei- 
sis mehepeasuurune valge hõõguv kuul, mis 
enda ümber levitas heledat valgust. Neiu sil- 
mitses imelikku nähtust ja hirmuga = segatud 
uudishimu haaras ta hinge. Korraga kuuldus 
tasast praginat ja hõõguv kuul purunes lugema- 
tuiks väikesiks kuulikesiks, mis vihmana lenda- 
sid kõikjale laiali. Siis valitses õues jälle lumise, 
poolkuuvalge talveöö hämar, tuuletu vaikus. 

See oli hännamees — see puistas meie 
koplisse varandust... Lähme õue vaatama!” 

kilkas vend, kes ka oma voodist niisamuti oli 
tõusnud ja näinud imelikku nähtust. 

Noored riietusidki kiiresti ja ruttasid õue 
vaatama. Ent koplis polnud leida ega näha 
midagi iseäralist. Aina kased, põõsad ja lumi, 
millele jänesed olid teinud oma korrapäraseid 
jälgi. 

Pettunult läksid nad jälle kambrisse ja puge- 
sid sõbade alla. Ebausklik hirm, mille juba va- 
nemad neile pärandanud, laskis neil sellest, 
nende arvates nii imelikust ja salapärasest näh- 
tusest ennustada halba tuleviku kohta. 

Hommikul oli esimesena voodist tõusnud 
perenaise kohkumine ja ehmatus kirjeldamatult 
suur, kui ta esikambri minnes leidis kesli ühes 
riietega taaritõrre pealt kadunud olevat. Ka 
mujal kambris polnud neist jälgegi näha. Esi- 
mene arvamine oli tal, et siingi on tegevuses 
olnud kodukäija või painaja, kes kirikuriideid 
kõrvaldades tahtis teha perevanemaile kirikusse- 
mineku võimatuks. 

» Oh Eessuke, hoia ja kaitse ise!“ kõlas pere- 
naise kriiskav hääl läbi varahommikuse vaikuse 
ja äratas ka teised magamast. 

Ühiselt otsiti elamus kõik ruumid läbi, kuid 
kadunud riided jäid leidmata. Lõpuks, kui kõik 
otsimisest olid tüdinenud, läks perenaine vaa- 
tama taaritõrde, kas vahest õel elukas riideid 
ühes kesliga ära viies sinna ei ole jätnud min- 
geid jälgi. 

Tõrrest vesise raba seest paistis üks tibatil- 
luke riideäär, millest perenaine kinni haaras, et 
lähemalt vaadata. Sealt tõmbas ta nähtavale 
peremehe uue villase kampsuni, mis nüüd oli 
üleni rabaga koos, märg ja rikutud. 

See leid juhatas neile kätte kadunud riiete 
peidukoha. Taaritõrde veega kaetud rabasse 
olid maetud kõik perenaise ja peremehe uued 
kirikuriided ja ka kessel. Mõistagi olid riided 
nüüd täiesti kõlbmatud selleks, et nendega 
kunagi veel minna kirikusse. Omanike kahju 
oli seda suurem, et neil muid uusi riideid enam 
ei olnud. 

See on painaja töö, va Ristimäe Krõõda 
töö — ei keegi teine põleks sõhukse saadana 
tembuga hakkama soand!“ = sajatas perenaine 
läbi viha- ja kahjupisarate. ,,Ta jalad löön alt 
vigaseks... Ütlen talle kohe suhu ta häbemata 
tööd, kui ta veel siia peaks tulema. Sa igavene 
vana nõid, va saadana reo, sa õigete ristiini- 
meste kiusaja!” 

Tütrel oli halb ja piinlik, et Tooma ema 
kohta öeldi selliseid raskeid ja teotavaid sõnu. 
Pealegi ilma mingi tõenduseta, et Ristimäe eit 
oleks milleski süüdlane. Ühtlasi meenus Ris- 
tele, et ta hilisõhtul ühes vennaga õuest tulles 
kambriukse oli unustanud riivitamata. Nii või- 
sid ulakad külapoisid öösel käia kambris ja uued 
riided ühes kesliga uputada taaritõrde. Selleks 
arvamiseks oli neiul seda enam põhjust, et 
mõned poisid olid talle vihased, et ta neid öösiti 
kambrisse polnud lasknud. 

Kuid sellest vanematele ei julgenud rääkida, 
kartes nende, eriti aga ema viha. 

Osalt samasugusel põhjusel vaikis noor 
perepoegki. 

Nii jäi vanemate uus raske kahtlus lasuma 
Ristimäe Kröõdale. 

Sünge ja pilvine oli see päikesepaistene tal- 
vine pühapäevahommik Reinu talus. 

Õnnetuseks juhtus veel Peetri sulane Too- 
mas lõuna eel sinna tulema. Ta oli Ristelt kuul- 
nud, et neiu oli köstrilt saanud lugemiseks huvi- 
tava raamatu ,,Pühapäeva vahelugemised“, ja 
tuli nüüd seda vaatama. 


Ent Toomas ei saanudki Riste juurde kamb- 
risse. Perenaine oli noormehe tulekul esikambris 
ja ütles talle raskeid, eriti ta ema teotavaid sõnu, 
milliseid ta harilikus meeleolus kunagi poleks 
ütelnud. 

Sa, Reinu perenaine, oled päris hull! Päris 
meeletu kohe! Põleks sa Riste ema, siis ei 
annaks ma sulle oma ema teotamist kunagi an- 
deks,” ütles noormees end vaevu valitsedes. 


» Või Riste ema!.. Ena mul väimeespoega! 
Va painaja Kröõda poeg!.. Ennem jäägu Riste 
tuhat korda vanatüdrukuks, kui et ta painaja 
pojale naiseks soab...” 


»Olgu peale!“ lõi Toomas juba käega. 
Oleks Riste samasugune tulehark ja ebausu- 
topp kui sina, siis ma teda juba ei tahakski.” 


Nii öeldes pööras noormees vihasele pere- 
naisele selja ja väljus. 

»Aks sa va painaja Krõõda poeg! Ära ku- 
nagid enam siia tule!“ kriiskas perenaine talle 
tagant järele. 

»Egas ma tulegi,“ sõnas noormees üle õla. 

Riste, kes tagakambris viibides kõik kuul- 
nud, oli enda ees kui hukkamõistetu. Ta noort 
südant haaras purev ja urgitsev = kahjuvalu. 
Nüüd tundis ta, et Toomas oli talle palju roh- 
kem kui ainult hea tuttav. Ja ta tundis end 
suure ja raske süüdlasena, et ta polnud julge- 

nud vanemaile tunnistada õhtust ukse riivita- 
matajätmist. Nüüd aga osutus see juba hil- 
jaks. Ema oli purustanud silla tema ja Tooma 
vahel. 

Neiu surus suurrätiku nurga silmade ette, et 
takistada ägedat pisaratevoolu. Kurvana ja röõ- 
mutuna paistis talle ta tulevik sel hetkel. 

Päikesepaistene talvine päev jõudis õhtule. 
Väsinud päike oma madalal käiguteel vajus 
suurena ja punasena kaugete metsade ja lagen- 
dikkude taha. Eha õhetas, nagu tunneks temagi 
millegi pärast leina ja valu. Siis aga hakkas ta 
pikkamisi kustuma. 

Reinu peretütar istus videvikul soojaksköe- 
tud toas väikese neljaruudulise akna all ja vaa- 
tas üksisilmi välja. Õlgkatuse madala räästa 
alt paistis ta silma ainult lapike lumist õue, 
millel jalutas karvane õuevaht Krants, aeg-ajalt 
piiludes esikambri ukse poole, oodates, et keegi 
uksest tuleks ja temagi laseks tuppa sooja. Ent 
vaevalt märkas neiu koeragi, niivõrd oli tal tege- 
mist oma raskete mõtete ja kavatsusega, mille 
teostamist nõudis ta süda, kuid mille otstarbe- 
kohasuses ta ikka veel kahtles. 

Koer haugatas paar korda kurjasti, kuid vai- 
kis kohe. Mees, kes õueväravast tuli ja maja 
poole sammus, oli üks lähemaid naabreid. 

See oli Tõntsu talu keskealine peremees 
Mats, kes Reinule tuli vidust pidama. Temagi 
oli kuulnud, millise ulaka tembuga painajad või 
kodukäijad Reinul hakkama olid saanud, ja tuli 
seda nüüd isiklikult kuulama. 

Perenaine rääkis asjast jälle pikalt ja laialt, 
õiglase meelepahaga põhjates häbematut paina- 
jat. 

Tõntsu Mats omalt poolt jutustas, kuidas 
Oti Andrus kord painaja kinni püüdnud. Hilis- 
õhtul toas voodis lebades kuulnud Andrus, kui- 
das lehm rehalas hakanud ähkima ja inisema. 
Ta läinud tulega rehalasse vaatama. Näeb: 
lehma seljal kükitab suur must kass, silmad 
põlevad peas kui vanakurjal enesel. Andrusel 
õnnestunud kassi kinni krapsata. Küll küünis- 
tanud ja turtsunud, kuid Andrus polevat hooli- 
nud midagi. Muudkui pannud kassi toas raie- 
pakule ja raiunud ta mitmeks tükiks. Siis vuhi- 
senud ja vingunud midagi Andruse pea ümber, 
kellegi nägematu käsi löönud talle vastu silmi, 
nii et sealt purskunud siniseid sädemeid, ja mees, 
kukkunud minestunult põrandale. Sealt leidnud 
ta naine, kui külast koju tulnud, ja äratanud 
külma vee abil ellu. Kassiks moondunud painaja 
tükid olnud veel põrandal. Kuid ime küll — neis 
pole olnud ainustki konti, aina sinakasroheline 
liha. Andrus matnud kassi tükid lähedasse liiva- 
mäkke ja teinud jalakannaga kolm risti hauale, 
et õel elukas enam ei pääseks välja. Sinna pai- 
naja jäänudki. Pärast polevat ta kordagi enam 
käinud vaevamas lehma. 

Sellises suunas hargnes vanade edaspidinegi 
jutulõng, kusjuures rääkijad tundsid mingit 
kõdistavat, painajalikku hirmu. 

Riste ajas ülle lambanahkse kasuka, pani 
rätiku ümber pea, tõmbas soojad labakindad 
kätte ja läks võimalikult tasa õue. Ta tahtis 
veel täna õhtul rääkida Peetri Toomaga. Neiu 
teadis, et Toomas kui julge poiss magab õue- 
aidas, kuigi on juba talv ja ilmad külmad. 

Võideldes külmaga ja neiuliku häbitundega 
ootas Riste Peetri õues, kuni Toomas toast väl- 

jub, et minna aita magama. Õnneks polnud tal 
just kaua oodata. Toomas tuli toast, kasukas 
seljas, karvamüts peas ja puukingad jalas. Neiu 
võitis senise kõhklemise ja ruttas ta juurde. 

»Riste... sina!.. Ah või tulid vaatama, 
kas ka mina öösel painajaks käin? No pole viga, 
sind ma juba vaevama ei tule.“ Noormehe hää- 
les ja toonis tundus pilget, kibedust ja — 
õrnustki. 

»Ma... ma...“ kogeles tüdruk ääretus 
piinlikkuses, ,,... tulin ütlema, et ma seda su- 
gugi ei usu, et sinu ema painajaks käiks. See on 
nendel niisama ebausk.“ 

»Ja milleks tulid sa seda mulle ütlema?“ 


»Tulin vaatama, kas sa oled kangesti pahane 
ka, et mu emalt tapelda said,“ vastas neiu, sun- 
dides end naerule. 

»Ei ole pahane — sinu pärast mitte,“ sõnas 
poiss tõsiselt. 

Ja korraga oli neil mõlemail sõnadest puu- 
dus. Seisid teineteise lähedal talveöö sinendavas 
pakases, ja üksikuid tähti langes taevast, nagu 
oleks keegi nägematu hiiglane läbi laotuse löö- 
nud tuliste piitsadega. 


Kaugelt kuuldus hundi kõledat ja võigast 


ulgumist. 
»Sul hakkab külm, Riste. Tule aita. Seal 
ikka palju soem ja ubasem kui õues... Istuk- 


sime voodiäärele ja räägiksime. Meil jo nõnda 
vähe ja harva võimalust teineteisega rääkida.” 

»Ei aga tule,“ vastas tüdruk naeratades, 
kuid kindlasti. 

»Miks sa's ei tule?” 

»Egas poisse uskuda tea, ehk...“ 

»Kardad, et tahaksin sind terveks ööks oma 
sõba alla soojendajaks — ahaa!“ sõnas poiss 
lõbusalt. 

»Ega tea ka, ehk tahaksidki,“ naeris tüdruk. 

»Ei, Risteke, nõnda kaugel me veel ei ole. 
Nüüd kutsun sind ainult korraks aita, et paar 
sõna rääkida.” 

»Ei, aita ma küll ei tule,“ vastas neiu jälle 
kindlasti ja tõsiselt. , Kus nüüd sellega — tüd- 
ruk läheb öösel poisi aita! Kui sellest kuulda 
saadakse, siis naeravad mind küla —koeradki. 
Pean hakkama minema, muidu ema märkab mu 
kauast väljasviibimist ja siis tingimata saan jälle 
riielda. Sa siis, Toomas, minu peale sellepärast 
vihane ei ole, et — et..?“ 

Tüdruk ei leidnud kohaseid sõnu oma mõtte 
lõpuni väljendamiseks. 

»Pahane ma ei ole siis... kui mulle annad 
ühe musu,“ ja poiss astus tüdrukule paar sammu 
lähemale, 

»Ei, musu ei saa. Ja mis mõnugi sellel musul 
a huuled külmavad kinni.“ 

»Eks ma katsun,“ — ja poiss haaras tüd- 
ruku kaenlasse, hoolimata selle vasturabele- 
misest. 

Kui Riste koju ruttas, õhetas ta noor, värske 
ja ilus nägu. Ent mitte üksnes näpistavast kül- 
mast, vaid palju enam sisemisest õnnest ja 
noorte vastpuhkenud tunnete soojusest. 

Kodus ei läinudki ta enam tuppa, vaid hii- 
lis kambrisse, et ema ja isa ei kuuleks ta tulekut. 

Ehkki Riste ja Toomas püüdsid oma vahe- 
korda igal võimalikul viisil teiste eest varjata ja 
ainult õhtuti pimedas õues, kokkuräägitud 
kohas, vahest mõneks hetkeks kohtusid, siiski 

märkas Mareti sellistes asjades nii terav silm 
peagi seda salajast, varjatud armastust. Ta võt- 
tis tütre käsile, ähvardas, noomis ja meelitas 
teda — asjata! Tüdruk ajas kangekaelselt kõik 
tagasi: ei temal olevat Toomaga midagi tege- 
mist. See olevat emal muidu tühine ja rumal 
kahtlus ja arvamine. 

Maret, nähes, et kangus ja valjus teda siin 
ei vii sihile, otsustas tarvitada kavalust. 

Mõneõhtuse luuramise tulemusena tal õn- 
nestus isiklikult näha, kuidas Riste ja Toomas 
Peetri rehala taga, rehala seina ja lumise õle- 
kuhja varjus tükk aega salaja jutlesid. Nüüd oli 
Reinu eidel käes selge tunnistus: painaja poeg 
on oma emalt õpitud viguritega võrgutanud ta 
tütre. Muidu ei jookseks Riste, kes seni ikka 
olnud mõistlik ja sõnakuulelik laps, talle järele. 
Pole kahtlust — siin on tegemist nõidusega, ja 
sellist nõidust saab võita ainult uue, veel kan- 
gema nõiduse abil. 

Samas külas Tõntsu talus elutses vanaldane 
piiga Eed, peremehe õde, keda ümbruskonnas 
laialt tunti kange kaardipanijana, käevaatajana 
ja nõiutud armastuse arstijana. Mõnedki emad 
teadsid tõsiasjana rääkida, et nende tütred või 
pojad, kes kurja nõiduse läbi olid meelitatud 
valele, vanematele vastumeelsele armuteele, 
Tõntsu Eedu arstimise ja kuntsimise abil jälle 
meelemõistuse pähe võtnud. 

Ka Reinu Maret otsustas minna Tõntsu 
Eedu juurde, et vabastada oma nõiutud tütar 
kurja nõidumise kütkest. 

Ühel pealejõulusel pilvisel, külmal neljapäe- 
va-õhtul Maret siis läkski Tõntsule ja rääkis 
Eedule midagi õige tähtsat nelja silma all. Eedu 

kuulas vaikides ja kutsus siis Mareti pisikesesse 
kambrisse salajasele ja ülitähtsale toimingule. — 
Pisikeseks kambriks nimetati ruumi, milline aset- 
ses vastu suure rehetoa põhjapoolset seina ja 
millesse ulatus paekivist reheahju tagumine 
müür. Seetõttu levis sellesse väikesesse ruumi 
ahjukütmisest tekkinud soojust, nii et õhk seal 
tundus sageli kuumana ja umbsena. Seal magas 
Eed öösiti ja seal ta võttis vastu ka oma külas- 
tajaid. 

Segades hoolikalt kaardid, ta hakkas neid 
laduma ritta lauale. 


Sellega valmis, silmitses ja vaatles ta kaarte 
tükk aega, pomises ajuti midagi arusaamatut 
ning vangutas saladuslikult-pead. 

»Nõiduse võim, mis teite Ristet valitseb, on 
väga tugev ja kange. Et sellest varsti võitu 
saada, pead sa, Maret, läbi tegema midagi, mis 
nõuab sult iseäranis suurt julgust,“ sõnas ta 
viimaks ülitähtsalt ja tõsiselt. 

Maret tundis tasast hirmuvärinat ja vaatas 
ääretus põnevuses Eedu rõugearmilisse näkku. 

Sa, Maret, pead noorkuu esimese neljapäeva 
keskööl üksinda minema surnuaeda ja aianur- 
gast vanade ristide seast valima ühe hästi mäda 
ja pudeda ristitüki. Selle pead sa kodu toas 
pulbriks hõõruma. Pulbrist riputa kolmel nel- 
japäeva-õhtul järgemööda üks näputäis taari 
sisse ja anna Ristele juua. Aga tüdruk ei tohi 
sellest kõige vähematki teada saada. Teed sa 
seda, siis vabaneb Riste nõiduse mõju alt ja 
hakkab Toomast kangesti vihkama.” 


Maret püüdis seletada, et vaevalt tal julgust 
on ette võtta sellist reisi surnuaiale keskööl. Eed 

aga vastas kindlasti, et see on nõiduse võitmi- 
seks ainuke abinõu. Ei taha Maret seda teha, 
siis jätku ta noored nende armastuses rahule. 

Maret pakkus Eedule 10-kopikalist hõbe- 
raha vaevatasuks, mida aga piiga vastu ei võt- 
nud, seletades, et omaküla inimestelt ta sellise 
tühja abi eest raha ei võtvat. Maret tänas ja 
väljus. 

Õues sadas kerget lund ja tuisk võttis 
hoogu. Kui Maret läks otsemat teed üle lageda 
põllu kodu poole, oli tal tunne, nagu jälgiksid 
teda kooljalikud vaimud. 

Järgmisel päeval Maret tegi tütre kallal mis- 
jonitööd igal võimalikul juhul. Küll oma ema- 
õigusega, küll jumalasõnaga püüdis ta mõjutada 
tütart, et see katkestaks oma vahekorra Too- 
maga, painaja pojaga. Riste on nägus ja virk 
tüdruk — muudkui oodaku aega, küllap tuleb 
temale teisigi, Toomast tuhat korda paremaid 
kosilasi. Tema, Maret, tahtvat kõigiti hoolt 
kanda, et tütrel ei tarvitseks karta vanatüdru- 
kuks jäämist. 

Tütar vahest vihastus ja nuttiski. Lõpuks 
aga hakkas asi talle tegema nalja, eriti siis, kui 
ema liialt laitis Toomast. 

»Mis siis Toomal viga — kas ta mees 
põlegi?“ küsis ta. ,,Toomas on igatahes viisa- 
kam ja tublim kui paljud teised külapoisid. Ei 
ta joo ega kakle teistega.” 

»Jah, tubli ja viisakas... Aga tead sa koa, 
laps, et see oo ainult üks silmamoondamine. 
Kelle ema painaja, ega see ise ole ka ilma konk- 
sudeta ja nõiduseta. Mõistab ennast nõiduda 
tubliks ja viisakaks, et aga sulle meeldida, — 
muud midagi.“ 

»Eks teised poisid nõidugu ennast ka sihu- 
kesteks. Toomast sõimatakse painaja pojaks, 
aga teised poisid käivad ise ööseti külas paina- 
jaks... Kui nad tüdrukute juurde muidu ei 
pääse, siis lõhuvad aknad või uksed eest, aga 
sisse peab saama... Need on tublid poisid, 
need põle painaja pojad, aga miks siis külaei- 
ded kurjustavad, kui mõnel tüdrukul titt ja joo- 
dud tulevad enne kui pulmad?" 

Nõnda oma südame tühjaks puistanud, väljus 
tütar kambrist ja hoidus kogu päeva selle eest, 
et ema ei saaks hakata teda uuesti noomima. 

IV 


Järgmisel päeval tuli mõisast käsk, et kesk- 
nädala varahommikul olgu Reinu peremees su- 
lasega mõisas, et ühes teistega minna viima 
mõisa täidetud viina-aame linna. Reinu pereme- 
hel polnud sulast, sest selle pidamine läks väi- 
kesel kehval kohal liiga kulukaks. Kui vahest oli 
vaja minna kahe inimesega mõisa teole, siis oli 
teiseks kas perenaine ise või tema asemel tütar. 
Seegi kord tuli minna tütrel, sest ema takistas 
minemast koduste perenaise-tööde rohkus. 

Viinavoori läks ka Peetri peremees oma 
sulase Toomaga. 

Koidu kasvades aeti reed ja hobused mõisa 
viinakeldri juurde ja algas suurte piiritusaamide 
paigutamine regedele, igale reele üks. 

Päike polnud veel tõusnudki, kui pikk vii- 
navoor venis mõisaõuest linna poole suundu- 
vale, koidu roosatatud kerge külmauduga kae- 
tud taliteele. 

Et mehed ei saaks hankida aamidest piiri- 
tust ja juua ennast purju, selleks oli neil kaasas 
peale mõisakirjutaja ka valitseja-abiline. Kirju- 
taja oli juba elatanud mees ja vaikse loomuga, 
kes teolistele naljalt kunagi ei ütelnud halba. 
Seevastu oli abivalitseja alles noor mees ja ise- 
loomult õige käre. Iga tühisegi põhjuse pärast 
ta hakkas teolistega kohe raksuma ja vibutama 
oma tugevat näsadega keppi. 

Kuid nii ustav kui ta mõisale oligi, tal oli see 
puudus, et ta ilma prillideta ei näinud kuigi kau- 
gele. Isegi prillidega jättis ta nägemine palju 
soovida. Seda kasutasid teolised mõnigi kord, 
et mängida tigedale ja vihatud noorhärrale vin- 
gerpussi. 

Seda taheti tänagi teha. 

Viinavoor peatus Kehila kõrtsi ees. Hobus- 
tele pandi kaerakotid pähe, ja osa mehi läks rü- 
sinal kõrtsi. Sinna läks veidi hiljem ka toredast 
noorhärrast abivalitseja. 

Külmast äkki sooja tuppa astudes muutusid 
noorhärra prillid rasvaseks, nii et nende läbi es- 
malt midagi ei näinud. Ta võttis prillid ninalt, 
pani need lauanurgale oma mütsi ja kinnaste 
juurde ning läks leti ette, kus tellis endale klaasi 
peenemat ja kallimat külmarohtu. Kui ta mõni 
minut hiljem laua juurde tagasi pöördus, olid 
prillid sealt kadunud. 

»Kes votma siit mu prillid?“ hõikas ta kur- 
jasti. 

Kuid ükski ei teadnud vastata. Need üksi- 
kud, kes teadsidki, vaikisid targu. Nad olid 
agaramaid, kes toredal ja upsakal mõisaisandal 
aitasid otsida ta kadunud prille. Ent muidugi 
jäi see otsimine tagajärjetuks. Mees, kelle käes 
olid prillid, oli juba väljunud ja askeldas ühes 
mitme teisega viinavoori kallal. Selleks oli neil 
vaba võimalus, sest ka mõisakirjutaja oli läinud 
kõrtsituppa. Et lühikese ajaga rohkem saaks 
imeda kallist märga, olid puuritud oherdiaugud 
kolme aami, igasse üks. Ja nüüd imeti sealt pil- 
liroojuppide abil põletavat, tujutõstvat märju- 
kest. Seejuures aga ei unustatud tarvilist ette- 
vaatust ja valvet. 

Säh, Toomas, võta pilliroog ja ime kah,” 
ütles üks vanemaid mehi Peetri sulasele. 

»Ei hooli,“ vastas Toomas. 

»Näe aga painajapoega, kui uhke teine!” 
sõnas pilkavalt üks lähedalolevaid mehi. ,,Vist 
ei joo sa meitega ühes sellepärast, et tahad 
meite peale mõisas kaevata.” 


»Jäägu see su enda hooleks,“ vastas Too- 
mas tagasihoitud meelepahaga ja pööras mees- 
tele selja. 

Anti märku, et mõisaisandad väljuvad kõrt- 
sist. Kiiresti kaotasid mehed viimased jäljed 
oma keelatud teost, ja kõik pöördusid oma 
hobuste juurde. Jätkus reis linna poole. Mõnigi 
mees, kes oli liialt imenud piiritust, tundis jalga- 
des väsimust ja kobis ka reele, viinaaami kõr- 
vale. 

Kui piirituseaamid olid ära antud ja nende 
asemele regedele asetatud tühjad aamid, ajasid 
teolised oma hobused ja reed kuhugi ruumi- 
kasse hoovi. Mõned mehed jäid sinna hobuste 
valveks, enamik aga läks linna käima. 

Toomas ja Riste peatusid ühe pagariäri vaa- 
teakna juures ja isukalt silmitsesid sinna välja- 
pandud saiu, toredaid kringleid, mitmesuguseid 
ilustatud maiustisi. 


»Riste,“ naljatas Toomas, puudutades tüd- 
ruku käsivart, ,,tahaksin, et mina oleksin pagar 
ja sina pagariproua.” 

»Siis söödaksid mind aina saiaga,“ naeris 
tüdruk vastu, kelmikad naerulohukesed palgeis 
ja valgete tervete hammaste välkudes. 

»Jah, söödaksin sind saiaga ja laseksin sind 
käia aina siidis.“ 

»Muidugi peaksime siis mõistma ka saksa 
keelt.“ 

»Seda jah.” 

Ning kaks lihtsat harimatut külanoort vaa- 
tasid naeratades teineteisele silmi. Neis pilkudes 
peegeldus igatsust ja unistust. 

»Tahaksid saia, Riste?” 

»Küll tahaksin, aga põle raha.“ 

»Aga minul on viis kopikat,“ ja poiss võttis 
oma pükste taskust suure vasest viiekopikalise. 

»Ära raiska seda, Toomas... Läheb muja- 
legi tarvis.“ Ent tüdruku hääles puudus kind- 
lus ja silmis vilksatas ootust. 

Midagi vastamata läks Toomas pagari-. 
ärisse ja ostis sealt viis kopikalist saia. Neist 
andis ta neli tüdrukule, ainult ühe jättis endale. 

»Nii palju!“ häälitses tüdruk. ,, Võta muist 
endale tagasi, Toomas!“ 

»Ei,“ vastas poiss kindlasti ja hakkas silmit- 
sema kõrvaloleva kaupluse silti, mis kujutas 
suurt karu, kel punane keel ripnes lõugade 
vahelt. 

Õhtu eel algas tagasisõit maale. Nüüd pol- 
nud teolistel enam järelevalvet. Abivalitseja, kes 
linnast oli ostnud uued prillid, istus ühes kir- 
jutajaga karusnahast tekiga kaetud saani ja sõi- 
tis ees minema. Tühjadest aamidest polnud ju 
nende arvates enam saada piiritust. 

Kuid juba esimese kõrtsi ees peatasid mehed 
hobused. Ämbriga võeti lähedalt kaevust vett 
ja valati mõnesse tühja aami, igasse toobi-osa. 
Siis loksutati aame, ja kui neist vedelik välja 
kallati, oli see peaaegu paraja viina kangune. 

Seda joodi ahnesti ja sakuskana hammustati 
peale vintsket soolasilku. 

Peagi olid mehed täiesti purjus. 

Jätkati sõitu kodu poole. Purjus pea meeli- 
tas kihutama üksteisest mööda. Pekseti hobu- 
seid sarapuust vitsadega, et neil oleks jooksul 
väledamad jalad. Ja mehed hõiskasid nüüd 
täiest kõrist. Lauldi jämedaid külalaule, milles 
pilgati ja naeruvääristati ka mõisnikke, nende 
opmaneid, kupjaid ja kiltreid. Nüüd võidi seda, 
sest härraseid endid polnud lähedal. 

Teistest järele jäid ainult kaks hobust ja 
rege. Nende juhtideks olid Peetri sulane Too- 
mas ja Reinu peretütar. See järelejäämine pol- 
nud juhuslik. Kahel kainel polnud tahtmist 
kihutada ühes joobnutega, ja pealegi nad taht- 
sid kasutada harva juhust, et segamatult vii- 
bida teineteise seltsis. 

Päike kustus purpursesse ehasse. Tähed 
ärkasid nagu säravad kuldsed naelad määratu 
kõrgel laotusel. Suurena ja hõbepalgelisena 
kerkis pikkamisi kuu kauge lumise lagendiku 
servalt. 

Sädelevasse lumme tallatud mustendaval teel 
liikusid pikkamisi kaks rege, millel kummalgi 
tühjad viina-aamid. 

Esimesel reel, seljad toetatud vastu aami, 
istusid kõrvuti kaks noort, tundes mõnu teine- 
teise juuresolekust. 

Aeg-ajalt langes tähti tumesinisest laotusest, 
ja korra lendas kuski lumise metsa kohal hänna- 
mees, pea tulena helendav, händ järel kui pikk, 
peenike suitsulint. 

V 


Reinu perenaine Maret ei näinud enam 
muud võimalust tütre vabastamiseks nõiutud 
armastusest, kui et pidi teostama kaarditarga 
nõutud kesköise reisi kalmistule ja tooma Sealt 
arstimiseks tarviliku ristitüki. 


Saabus neljapäeva-õhtu. Päeval oli aia 
lund, aga õhtupoolikul oli see lakanud. Ilm oli 
vaikne ja pilves; valge lumivill kattis maad 
valge, värskusest ja puhtusest lõhnava vaibana. 


Tasa, et teised ei kuuleks, väljus Maret ma- 
jast ja ruttas läbi lumise külatänava kalmistu 
suunas, mis asus külast versta kolm eemal. 

Külast väljunud, kuulis Maret kõikjalt sala- 
duslikke samme ja imelikku lainetavat kohinat. 


Veel veidi maad kalmistule lähemale, siis 
rauges ta julgus täiesti. Pehmes lumivillas üleni 
valge nagu määratu suur kooljate parv ,paistis 
kalmistu oma tihedate puudega hallis, sünges 
öös. Maretil polnud vähematki kahtlust, et seal 
nüüd keskööl kolavad kodukäijad, kes vaimude- 
tunnil pugenud välja külmunud ja lumistest 
haudadest. 

Suures ahastuses pöördus Maret ümber ja 
hakkas ruttama koju. 

Ning nüüd korraga tal tuli päästev mõte, 
mida ta mõtles kogu tee, nii et hirmgi andis 
pisut järele, 

Kambrisse jõudnud, ta avaldas selle mõtte 
mehele. 

Kaarditark on küll ütelnud, et ta peab risti- 
tüki tooma üksinda ja teiste teadmata. Kuid 
ehk see aitab ka siis, kui mees saadab tema, 
Mareti, surnuaia lähedale ja jääb sinna ootama, 
kuni tema soovitud esemega kalmistult jõuab 
tagasi. Kahekesi nad julgeksid minna kahtle- 
mata. 

Peremees pomises esmalt midagi pahaselt. 
Et võtaks neid naisi oma tütardele peigmeeste 
valikuga! Pole see Toomaski nii halb, et ta ei 
kõlbaks meheks mõnele peretütrele. Ja kes 
sedagi saab tõendada, et Tooma ema tõesti käib 
öösiti painajaks. Vahest seegi on tühijutt, nagu 
neid külakohas tehakse ja levitatakse palju. 

Ent Mareti väle keel ja kõikumatu usk Ris- 
timäe Krõõda painajaks-käimisse jäid siingi 
võitjaks. Mida seal enam kahelda, kui asi iga- 
pidi on selge nagu jumala päike pilvitus tae- 
vas. Tulgu aga vanamees ühes ja oodaku seni 
surnuaia lähedal arus, kuni tema, Maret, toi- 
mib selle päästva julgustüki. 

Peremees, va pikatoimega, pehmevõitu mees, 
oli harjunud alistuma oma kuraasikale eidele. 
Nüüdki ei saanud ta teisiti, kui tõusis haiguta- 
des ja ringutades kägisevast sängist ja hakkas 
pikkamisi riietuma. 

»Ruttu, ikka ruttu, va venimus!“ kiirustas 
eit kärsitult. 

Viimaks sai taat enesega hakkama, kuid 
enne teeleminekut oli vaja veel panna piip suit- 
sema. Seegi võttis tükikese aega, sest tule raiu- 
mine taela külge polnud pimedas naljaasi, 

»Jõua ikka, va pitkpäe'!“ manitses eit. 

Tasa, teineteise järele, taadil suitsev, kaa- 
netatud piip hambus, nad väljusid majast ja al- 
gasid matka kalmistule. Taat pidi nüüd kaits- 
jana sammuma ees, kuna eit ruttas ta kannul. 


Mareti süda kipitas — vahest on kesköö 
juba möödas ja nad seega minekuga hilinenud. 
Aja täpselt kindlaksmääramine pilvisel ööl oli 
neil võimatu. Tunnikell polnud veel jõudnud 
kehvasse talutarre, ajanäitajad tähed — põhja- 
nael ühes vankriga, vardad ja sõel ei paistnud 
ning kukelauluks oli aeg igatahes varane. 


Liikudes kalmistul, tundis Maret jälle pai- 
najalikku hirmu. Lumega kaetud ristid osutusid 
kooljateks, kes seisid puude all valitsevas hallis 
videvikus, käed haaramiseks laiali. Mõisnik- 
kude hauakambrid, millistest mõned juba näi- 
nud sajandeid, osutusid vaimude-majadeks, 
mille raudvõredega kindlustatud aknakestest 
vaatasid põlevsilmsed olendid, ähvardavalt luu- 
rates nõrka surelikku, kes keskööl julgenud 
tulla siia kooljate ja vaimude riiki. 

MAaretile meenusid varemalt kuuldud jutud 
vanadest kurjadest mõisnikkudest, kes kesk- 
ööl väljuvad oma süngetest hauakambritest, et 
ühes saadanaga kihutada mööda uinuvat maa- 
ilma, istudes süsimustas tõllas, tõlla ees süsi- 
mustad täkud, kes sõõrmeist purskavad sinakat 
väävlisuitsu ja sädemeid. 

Kustki kuuldus mingi tume mütsatus, siis 
teine, kolmas... Mareti soontes ähvardas tar- 
duda veri... Nüüd ta arvas selgesti nägevat 
põlevaid tondisilmi, mis teda luurasid lähema 
hauakabeli aknast... Ent nende .mütsatuste 
tekitajaks oli vaid puudelt langev pehme lumi. 

Seda taibates julgenes Maret jälle ja pah- 
mides läbi sügava lume, tõttas surnuaia nurka, 
kus lebasid kalmudelt koristatud murdunud ja 
mädanenud ristid. Sealt ta haaras kätte ühe ris- 
tiharu ja hakkas pooljoostes ruttama surnuaia 
värava poole. 

Midagi halli liikus ta ees paksu lumega kae- 
tud teel, suundudes otse tema poole. Hirm lõi 
talle pähe. Ta tuikus ja põikas teelt kõrvale. 

Siis äkki tundis ta, et keegi tõmbab teda 
kuuehännast. 

»Appi! Appi!“ hõikas ta surmahirmul. 
»Appi! Mind juba peetakse!“ 

Siis ta pistis meeletuna jooksma. 

»Maret, sõge, see oli ju jänes — mitte 
vaim!“ julgustas teda mees, kes naise hirmu- 
hüüete peale oli rutanud talle vastu. 

Tõepoolest oli mees näinud jänest hüppavat 
arusse kadakate vahele. 

»Ei, ei, see oli vaim — ainult jänese nägu...” 
sõnas naine värisevail huulil. 

Sõnatult sammusid nad teineteise kõrval 
kodu poole, mehel käes männipuust ristiharu. 

Külast kuuldus kukkede varahommikusi hõi- 
keid. 

Koju jõudes Maretit haaras palavikuhoog. 
Ta haigestus tõsiselt. 

Tütar, kellele ema palavikulistest sonimistest 
selgusid ta haigestumise põhjused ja ta mured 
tema, Riste, pärast, hoolitses haige eest kõige 
hoole ja õrnusega. 

Öösiti teda valvates leidus aga Ristel või- 
malust ka lugemiseks. Masingu ,,Pühapäeva 

vahelugemised“ avastasid talle mingi uue ja 
avarama maailma, äratasid teda mõtlema. Ühes 
sellega suurenes ta arusaamine ülekohtust, mille 
all Toomas pidi kannatama. 

Samal ajal aga oigas ja higistas isa toas 
ahju peal magades painaja all, ehk jälle püüdis 
hirmutada kodukäijat, kes lohistavail sammel 
- käis mööda pimedat tuba. 


VI 


Mõisas olid suviviljade rehed veel lõpeta- 
mata. Toodi siis külla 'kutse, et tulgu igast 
talust üks inimene mõisa rehele. Reinu pere- 
mehel oli hädapärast vaja vedada heinu ja puid 
koju, ta ei saanud minna mõisa tööle. Poeg oli 
alles nõdruke, perenaine aga haige, seepärast 
tuli jälle minna Ristel. 

Kuna mõisa asetses külast kaunis kaugel, 
siis mindi juba pühapäeva õhtul sinna, et es- 
maspäeva hommikul vara, juba enne kukkede 
laulu asuda rehetööle. Ööbida tuli mõisa suures 
teomajas, mida töölistel endil tuli puhastada ja 
kütta soojaks. 

Mõisas kohtas Riste Toomast. Nemadki 
läksid esmalt teiste teoliste juurde teomajja. 

See sumises ja kihas kui mesipuu, ja peagi 
täitus ruumikas, kuid madalalaeline tuba paksu 
piibusuitsuga. Mehed olid toonud mõisakõrtsist 
viina ja õlut. Juues juteldi ja käratseti. Räägiti 
rõvedusi, mida ka üksikud sealviibivad naised ja 
neiud paljuks ei pannud, vaid isegi kaasa aita- 
sid. Neid tüdrukuid ja noori naisi peeti tühi- 
seiks eputajaiks ja silmakirjateenreiks, kes 
nende kuuldes või koguni nende endi aadressil 
räägitud rõvedusi panid pahaks. Kuraasikaiks 
ja tragideks loeti aga neid, kes meestega rõve- 
duste rääkimises võistlesid või koguni neid 
trumpasid üle. 

See vanale kõrtsitoale omane lärmitsemine 
läks Toomale, kes ainult veidike teistega kaasa 
jõi, pikapeale liiaks. Ta kutsus Riste ühes, et 
koos külastada vana rehepappi Andrust, kes oli 
Toomale kaunis lähedalt sugulane. 

Tee mõisast rehe juurde läks seljandiku 
kaudu. Pikana ja sügavana paistis vana ja 
suur rehi pilvises öös. Sellegi rehe kohta rää- 
giti palju tondijutte, ja neid oli agar omalt poolt 
levitama mõnigi rehepapp ise. 

Tooma koputamise peale avas vana Andrus 
ukse ja laskis noored sisse. Siis istus vanamees 
jälle koldemüärile. Põrandast madalamast ah- 
just paistvas hõõguvate turvaste kumas vaatas 
ta noortele uurivalt näkku. 

»Näe imet, Toomas tuleb ühes emandaga!" 
naljatas ta ja saatis mõnusas kaares kollast 
tubakasülge küdevasse ahju. 

Siis aga võttis ta saarepuust hargi ja hakkas 
sellega liigutama koldes kuumas tuhas küpse- 
vaid kartuleid. 

» Tulime sind vaatama, Andrus,“ sõnas Too- 
mas. 
»Tubli, tubli. Istuge siia pitkale pakule... 
Soate sooja tuhlist koa.” 

Toomas istus kohe pakule, kuid tüdruk vii- 
vitas ja kõhkles. Öine rehetuba oma salapära- 
susega ja selle ümber põimitud juttudega ning 
must karvase näoga rehepapp, kes nagu tont 
askeldas ahjust paistvas turbatule punavas ku- 
mas — see kõik mõjus temasse hirmutavalt. Ja 
mis ütlevad teised teolised, kui nad märkavad 
ta kauast ärajäämist ja koosviibimist Toomaga? 
Ons neid jutte liikumas veel vähe, et ta neile 
tahab anda uut, värsket lisa? Nii võib ta kogu 

pt js sattuda teistele noortele hambapul- 
gaks. 

»Riste, sa ei istugi... Ah jaa, kardad ju 
teiste jutte... Noh, lähme siis kärmesti jälle 
teotuppa tagasi,“ ja nähtavasti haavunult tõusis 
noormees pakult. 

Ent Riste ei tahtnud näidata, nagu kardaks 
ta teiste jutte. 

»Pole viga,“ lausus ta teeseldud rahulikku- 
sega, ,,maitseb minulegi soe tuhlis.” 

Nüüd nad istusid Toomaga kahekesi pakule 
ja, näod soojusest hõõguvad, vaatasid vaikides 
rehepapi tegelemist. 

Rehepapp valmistas endale ja oma külalis- 
tele õhtusööki. Ühe käega ta noppis üksikuid 
küpsenud kartuleid koldest, asetades need sile- 
daks kulunud põrandapaele, teise käega aga 
hoidis orki silkudega, küpsetades neid ahjus 
turbatulel. 

»Kuidas sa, Andrus, ööse üksi viibides ka 
tontidega toime saad?“ küsis Toomas muiates. 

»Eks neid siin hulgu koa, aga olen nendega 
juba vilunud... Ja egas nad täismehele soagi 
midagid halba teha... Nõndasama kolavad 
mööda rehte ümber ning vahest tikuvad mooga 
koa kõnelema, kui neil hea tuju 00,“ vastas re- 
hepapp ja pistis oma karvasesse habemesse 
poole küpsetatud silku. 

Ning närides seda isukalt ta hakkas noor- 
tele jutustama tondilugusid. 

Mõnikümmend aastat tagasi leitud selle- 
aegne rehepapp Mart ühel hommikul rehes 
surnult, Järgmisel päeval kohanud parun, prae- 
guse paruni isa, teomees Madist mõisaõuel. 
Mütsi peast võttes teretanud Madis alandlikult, 

»Madis, sina tulema mõisa kontori, aga kohe!” 
käskinud härra, hakates sammuma kontori 
poole. Madis järgnenud talle mureliku süda- 
mega. 

»Madis, mina panema sind mõisa rehepa- 
piks,” ütelnud parun kontoris. 

Madise pea vajunud longu, sest tal polnud 
vähematki himu viibida öösiti üksi rehes. Ei 
aga olnud võimalik vastu hakata vägeva härra 
tahtmisele. 

Kurtnud naisele oma häda ja lepitud siis nii 
kokku, et esimesed ööd magavad nad rehes ka- 
hekesi — eks siis näe, kuidas edaspidi saab. 

Nii nad teinudki. 

Kuid peagi olnud teolistel naeru ja pilkamist 
enam kui küllalt, et kas Madis ja ta kaasa on 
mõlemad nii arad või on nad nii armukadedad, 
et ühtegi ööd ei julge magada teineteisest lahus. 
Madis vihastunud, ja juba järgmise öö otsusta- 
nud üksinda jääda rehte. 

Olnud siis mehel püksid hirmu täis küll. 
Näinud kõiksuguseid viirastusi ja kuulnud kole- 
daid hääli. Viimaks aga uinunud rehepõrandal 
põhkudel. Ning ta näinud unes: tema juurde 
ilmub äkki koletis. Ta tunneb, kuidas selle kül- 
mad käed puudutavad ta paljaid jalgu, kobades 
mööda sääri. 

Siis aga kargab Madis üles. 

Kahvatus sütekumas näeb enda lähedal seis- 
vat mingi inimesele sarnase valge kogu. 

Tont seisab vagusi, ei tee häält ega liiguta 
oimu. ,, Vaim või inimene, kes sa oled?“ hõikab 
Madis hirmunult. 

»Olen vana rehepapi vaim ja tulin su hinge- 
kese järele!“ ümiseb tont. 

Või minu hingekese järele! Eks me veel 
näe!“ kargab nüüd Madis tondi juurde, haarab 
tal rinnust kinni ja paiskab ta põrandale pikalt, 
asudes ise põlvili ta rinnale. Muljub ja nuudib 
teist mehe moodi, nii et ta luud-kondid aina ra- 
gisevad. 

»Madis, meeletu, sa tapad oma aulise op- 
mani!“ saab ta vaevu hüüda. 

«Issand aita, või auline opman ise!” 

Vabanenud opman seletanud nüüd, et ta 
tahtnud proovida rehepapi julgust, mille kohta 
kuulnud varem mõisas ränka kahtlust. Ent 
nüüd näinud ta oma silmaga ja tundnud oma 
nahal, et Madis on päris julge ja tragi mees, 
kelle hoole alla võib julgesti usaldada raha ka 
öösi. 

Järgmisel päeval saanud uus rehepapp oma 
julguse ja tragiduse tasuks opmanilt veel pool 
toopi viina. 

Ja sellest ajast polevat Madis enam kartnud 
viibida öösi üksinda rehes. 

Peale söömist oleks noortel olnud aeg hakata 
minema teomajja. Kuid rehepapp ütles, et nad 
võiksid veel veidikenegi olla talle seltsiks. Ei 
olevat siin sugugi halvem kui suures teotoas, 
kus nüüd pühapäeva õhtu tõttu joobnult hulla- 
takse, tantsitakse ja trallitakse. Olgugi, et vaene 
aeg ja põllud juba paar aastat järjesti andnud 
kehva saagi, kuid niipalju kopikaid leidub ikka, 
et vahest harva osta mõisakõrtsist viina ja õlut. 
»Ja ega seda's soa vaestele tööinimestele koa 
paljuks panna, kui nad vahest rõõmsad 00,” 
lausus rehepapp lõpuks. 

Noored otsustasidki viibida siin veel vähe 
aega. Mitte küll just vana rehepapi heamee- 

leks, vaid peamiselt endi pärast. Keelatud ja 
paljudest hukkamõistetud oli nende armastus. 
Ainult harva nad olid saanud segamatult vii- 
bida teineteise juures. Oma esimesed armu- 
suudlusedki olid nad vahetanud pakases talve- 
öös värisevate tähtede all. Siin aga võisid nad 
veel veidikegi aega kahekesi istuda ja jutelda, 
teades, et vähemalt vana rehepapp on neile hea- 
tahtlik ega pea Toomast mõneks . painaja või 
kodukäija pojaks. 

Nad istusid seina äärde kuivale põhule tei- 
neteise juurde. Rehepapp jäi aga veel veidiks 
koldemüürile istuma ja imema kõvera varrega ja 
kivikahaga piipu. 

Viimaks tõusis ta ja katsus peoga parsil 
olevat vilja. See oli kuiv, et kobises aina. Siis 
ta koputas piibust tuha koldesse, haigutas paar 
korda ja viskas end põhule pikali. 

»Eks siis ütelge, kui teitel siin igavaks lä- 
heb — lasen teitid välja,“ lausus vana uniselt. 
Peagi kuuldus ta kähisevat norskamist. 

Noored istusid ikka veel teineteise kõrval ja 
vestsid tasa. Siin oli viibida nii mõnus ja soe. 
Tundus nii omast ja armast uudsevilja ja turba- 
suitsu lõhna. Siis uinusid nad teineteise kaen- 
las, uneski olles õnnelikud oma noores armus. 

Pikkamisi kustus punav turbatule kuma 
vana rehetoa mustunud seinal. 

VII 


» Näed sa aga noorpaari! Magate alles, nagu 
oleks esimene pulmaöö! Nüüd peate aga 
tõusma, sest rehelised kuulukse tulevat mõisa 
poolt,“ sõnas rehepapp neid kaht noort mõistva 
heatahtlikkusega. 

Noored kohkusid ja kraapisid ebahariliku 
kiirusega püsti. Neil oli häbi vaadata silmi va- 
nale rehepapile, kes seisis nende juures, latern 
põleva rasvaküünlaga käes. 

»Mis sest nõnda häbeneda... noorte ini- 
meste asi... Eks ma tea omast noorusest... 
Nüüd aga aidake mind ahet maha lasta, et rehe- 
listel kohe oleks võtta,“ jätkas rehepapp. 

Noored ei lasknud seda endile kaks korda 
ütelda, vaid asusid kohe rehepapile abiks. 

Kubjas tuli ühes rehelistega ja rehepahma- 
misega vajaliste hobustega. Suure rehe all algas 
tolmurikas töö laternatesse peidetud tulede nõr- 
gas valguses. 

Oli koidu aeg, kui kupja küsul tehti mõne- 
minutiline vaheaeg. Enamik rehelisi ruttas õue, 
et hingata puhast tolmuta õhku. Ühes teistega 
väljusid ka Toomas ja Riste. 

»Ristel käis täna öösel painaja peal... 
ihihh!“ ütles üks tüdrukutest pilkavalt. 

»Kas oli koa hea noore tüdruku juures ma- 
gada? Või kaovad aga teiste hulgast ää ja poe- 
vad rehetuppa põhku... Igatahes oo noorte 

tüdrukute peal painajaks käia suurem lõbu kui 
so emal käia küla hobuseid ja lehmi tallamas,* 
solvas üks poistest seepeale mürgiselt. , 

See oli Toomale liig. Siin ei pilgatud ja nöö- 
gatud mitte üksnes teda, vaid puudutati häbema- 
tul kombel ka tüdrukut, keda ta armastas ja kel- 
lega tal polnud kunagi juhtunud midagi sarnast, 
millest siin toorelt anti mõista. 

Äkilises vihas lõi Toomas sellele poisile — 
Torni peremehe pojale Antsule kämblaga vastu 
kõrva. ,,Vaat' sulle tüdrukute tallamine!“ pa- 
rastas ta, kui Ants saadud hoobist kukkus vastu 
reheseina. 

» Vaata kuradi painaja poega! Või kuraasi- 
tab ise veel!.. Poisid, andke kuradi painajale, 
virutage tüdrukupetjale!“ hõikas üks. Antsu 
sõpru ja lähenes Toomale. 

See oli poistele nagu märguandeks. Eriti 
vihkasid nad Toomast sellepärast, et tal oli küla 
ilusaima tüdruku Reinu Riste juures edu, kuna 
nendele Riste oli uhke ega lasknud neid öösiti 
oma magadiskambrisse. Nad algasid pealetungi 
Toomale. 

Nähes, et tema on siin hulga vastu üksinda, 
et ta ainsad sõbrad — Riste ja rehepapp ei saa 
teda aidata, haaras Toomas lähema ree najalt 
varda, mida löögivalmis käes hoides taandus 
seina äärde. 

Ta oli valmis iga hinna eest ennast kaitsma. 

»Rahu!“ hüüdis kubjas kärmesti sinna ru- 
tates. ,,Toomas teeb mässu. Ta segab mõisa 
töid — see on päris sigadus! Poisid, võtke köis 
ja siduge kinni see mässaja!" 

Ent ükski meestest ei tahtnud saada esi- 
mesena hoopi. Nad hoidsid tagasi. 

Kubjas lähenes üksinda Toomale, arvates, 
et ega see , lurjus“ julge temale kui mõisa- 
ametnikule hakata vastu. Ta haaras Tooma 
käsivarrest ja noormeeste poole pöördudes hüü- 
dis käskivalt: ,,Köied!.. Siduge see mäs- 
saja!” 

Samal hetkel aga lendas ta Tooma jalahoo- 
bist tõugatuna selili lumme. 

Ta kargas kohe üles, puristas, ähkis ja äh- 
vardas. 

Ta ennustas karmemat karistust, isegi Sibe- 
risse saatmist kõigile, kes tema käsule vastu 
hakkavad ja ,,häbematut mässajat” ei lähe ta- 
bama. See mõjus. Julgemad poisid ees, aramad 
järel, nii tungiti Toomale hulgakesi kallale. 

Rüselemine, hoobid ja vihased hüüded... 
siis jäi võit hulgale. Toomas suruti selili 
lumme maha ning köideti tal käed ja jalad. 
Nüüdki jagasid vihased poisid talle veel hoope. 

»Meeletud !.. Peksate maaslamajat!“ kuul- 
dus kellegi ahastav hüüe. See oli Riste, kes püü- 
dis tungida teiste vahelt peksetavate juurde. 

Kupja karm käsi aga tõmbas ta toorelt 
eemale ja paiskas pehmesse lumme pikali. 

»Siin ei anta ka enam naistele armu!“ uri- 
ses vana rehepapp ja ruttas aitama neidu lu- 
mest. 

Selle eest sai ta kupjalt vihase, ähvardava 
pilgu. 

Kupja käsul viidi käsist ja jalust seotud 
Toomas mõisa, ootama karmi kohtuotsust ja ka- 
ristust. Teised teolised aga käsutati tööle. 

Ka Riste läks ühes teistega, kuigi ta süda 
valutas ja pisarad kippusid vägisi silmi. Kuid 

kurtmiseks polnud siin võimalust. Siin pidi te- 
magi ühes teistega töötama ja masinlikult lii- 
kuma hõljuvas tolmupilves ähmasel tulevalgusel. 

Päikese tõusuks sai odrarehi pahmatud. 
Teolistele anti pool tundi söögiajaks ja pärast 
pidid nad ruttama mujale mõisatööle. 

Ristel polnud vähematki söögiisu. Kubjas oli 
ju ütelnud, et Toomas saab sada hoopi ja saade- 
takse Siberisse. 

Riste läks teistest eemale. Ta jõud ähvar- 
das nõrkeda. Ta istus rehealuse ja rehetoa va- 
helise ukse aluspakule ja püüdis varjata oma 
pisaraid. 

Keegi pani tasa käe ta õlale. ,,Ära nuta, 
laps! Küll jumal aitab.“ Oli vana rehepapp, kel- 
lel endalgi valutas süda. 

Ent Riste ei suutnud uskuda, et jumal üksi 
teda siin aitaks. Oli ju Toomaski mitmel korral 
ütelnud, et jumalgi olevat mõisnikkude, opma- 
nite, kubjaste ja kiltrite nõus. 

»Aga kui ma läheksin parunihärra enese 
palvele. Vahest ta halastaks Tooma peale ja 
päästaks ta karistusest?“ sõnas neiu, kuivata- 
des rätikunukaga märga palet. 

»See 00 kardetav... soole, noorele tüdru- 
kule. Parun ehk halastab, aga siis nõuab ta ka 
tasu...” 

» Tööle!“ kuuldus kupja vali hüüd. Krabinal 
hakati kinni siduma leivakottide suid. Tuli ru- 
tata; viivitamist siin ei sallitud. 

Ka Riste tõusis ja ruttas teiste järele. Sel- 
gele, külmale taevale kerkinud päike viskas lu- 
mele sädelevat valgust. Varesed vaakusid rehe 
katusel, oodates inimeste lahkumist, et lennata 
reheuste juurde nokkima teri. 

VIII 


Eharooste oli läänes juba kustumas. Mõisa- 
õues oli vaikinud liikumine ja regede rudisev 
kiunumine külmunud lumel, kui mõisa köögitre- 
pist arglikult ja viivitades üles sammus noor 
neiu, kodukootud jämedatoimne suurrätik pea 
ja õlgade ümber. 

Hulk aega viivitas ta käsi, enne kui vaju- 
tas kööki viiva ukse käepidemele. Uks avanes, 
ja sisseastujale tungis vastu erka valgust ja 
pliidil valmivate toitude meeldivate lõhnadega 
segatud soojust. 

Kuuldus arglik ,,tere õhtust!“ 

Kokk ja kaks köögitüdrukut heitsid pilgud 
kohmetunud sisseastujale. Tundes tulijat, pil- 
gutasid tüdrukud teineteisele tähendusrikkalt 
silma. | 
»Mis sul asja?“ küsis vanem tüdruk nipsa- 
kalt. 

»Paluksin parunihärra jutule,“ vastas tulija, 
Reinu peremehe tütar Riste tasa ja arglikult. 

»Parunihärra ei võta nii hilja enam jutule, 
Tule homme,“ ütles köögitüdruk. 

»Homme pole aega — pean olema mõisa- 
tööl... Palun siiski täna... mul hädaline 
asi,“ sõnas Riste õhetades erutusest ja piinlik- 
kusest. 

Kokk rääkis vanema tüdrukuga midagi 
saksa keeles, kusjuures heitis kaastundliku pilgu 

ukse ees seisvale kohmetule, kuid ilusale küla- 
tüdrukule. 

»Mis sul siis parunihärra juurde asja on?” 
küsis tüdruk Ristelt. 

»Ma... ma... tulin Tooma eest paluma,” 
kogeles küsitav, näost punane kui veretilk. 

Vanem tüdruk läks paruni kabinetti armu 
lisele härrale esitama külatüdruku palvet. Kui 
ta tagasi tuli, lausus ta ootavale külatüdrukule 
pilkava muigega: 

»Parunihärra võtab sind jutule... Tule!” 

Kohmetult ja valjusti tuksuva südamega läks 
Riste köögitüdruku järele. 

Parun von B. oli keskealine pikavõitu ja 
kuivetunud mees punakate juuste, pisut tedre- 
tähelise näo, kongus nina ja punaka kitsehabe- 
mega. Ta silmad olid terava, kuid tavaliselt 
mitte just kurja ilmega. 

»Mis sina veel nii hilja tulema ja paluma?” 
küsis ta, kui Riste oli arglikult ja alandlikult 
teretanud. 

»Tulin paluma Tooma eest, ja...“ Tüdruku 
hääl katkes suurest erutusest. 

»Tooma eest? Missuguse Tooma eest?" 


»Kas aulik parunihärra ei tea — Peetri 
sulase eest ikka...“ lausus tüdruk — väriseval 
häälel. 


Kes see Toomas sulle siis olema? Su vend 
või su peigmees?“ küsis parun vaevalt tagasi- 
hoitud muigega. 

Tüdruk punastas ja jättis vastuse võlgu. 

Paruni nägu muutus valjuks. 

»Loomas olema raskesti eksinud,” lausus ta. 
»Ta olema mõisa vastu teinud see mäss ning 
vastuhakkamine. Mässaja peab saama valju 

karistuse — armuandmist ei saa olema, kas 
moistad?“ 

Nüüd laskus tüdruk paruni ette põlvili. Ta 
palus härrat südamlikult ning siiralt. Lõpuks 
haaras ta peosse paruni käe, mille sõrmedes sä- 
rasid peale laulatussõrmuse veel kaks kuldsõr- 
must — viimased kalliskividega ilustatud, ja 
sõnas palavalt, kirglikult: 

»Parunihärra — halastage!” 

Parun vabastas oma käe, tõstis ilusa küla- 
tüdruku, kelle silmist veeresid pisarad, püsti, 
vaatas talle tükk aega näkku ja sõnas siis: 

»Hea küll. Toomas saama armu, aga sina 
pead tulema moisa teenima. Kui sina seda ei 
tahtma, siis Toomas juba mõne päeva pärast 
Siberisse saadetama.” 

Riste oma lihtsameelsuses pidas seda paruni 
poolt juba suureks heateoks. Miks siis mitte 
minna mõisa teenima, kui sellega päästab 
Tooma. Ja paruniga ta juba saab hakkama. 
Mine tea, kas ta ongi niisugune. 

Ta tänas parunit pisarsilmil ja lubas, nagu 
parun soovis, juba paari nädala pärast tulla 
mõisa teenima. 

Silmi maha lüües ta läbis köögi, ei vaadanud 
kordagi tüdrukule. Ta hingas alles siis kerge- 
malt, kui viibis jälle õues külmas, värskes ja 
karastavas õhus. 

Tal oli piinlik minna teotuppa teiste teoliste 
juurde, sellepärast ta suundus mõisarehte, et 
paluda vanalt rehepapilt seks ööks peavarju. 
Homme ei olnud küll reht — see tuli alles paari 
päeva pärast. Vaheajal aga pidid teolised met- 
sast vedama heinu ja põletuspuid mõisa. 

Rehe ahju ees, turbatule hõõguvas soojuses 
jutles ta vana rehepapiga hulga aega. Kõneaineks 
oli neil Toomas ja ta saatus. Rehepapp oli 
nüüdki mures hädaohtude pärast, mis Ristet kui 
noort ilusat tüdrukut mõisa härrastemajas oota- 
vad, kuid tal oli siiski heameel, et Toomas selle 
läbi pääseb karistusest. Küllap ehk edaspidi 
leidub nõu, kuidas ka Ristet aidata, kui ta peaks 
vajama abi. 

IX 


Järgmisel hommikul toodi Ristele mõisast 
käsk, et tal pole enam vaja minna teiste sekka 
tööle, mingu koju ja jäägu ootama kutset mõisa. 
Ühtlasi teatati, et Toomale antakse kerge vit- 
sakaristus ja lastakse siis vabaks. Edaspidi saa- 
detakse ta oma peremehe teopäevi seletama kar- 
jamõisa, mis on peamõisast kolm versta eemal. 

Teolised imestasid isekeskis, et parun see- 
kord piirdub nii kerge karistusega, varemalt oli 
ta selliseid vastuhakkamisi karistanud vähemalt 
raske ihunuhtlusega. Kuid juba aimati ka pa- 
runi helduse õigeid põhjusi. 

Reinu perenaine, kes nüüd oli paranemas, 
polnud sugugi selle vastu, et tütar läheb mõisa 
teenima: Las läheb — saab peenikesed saksarii- 
ded ülle, õpib saksa keele selgeks, saab mõisa 
puhtamast ja paremast elust maiku — ei ta siis 
vaatagi enam Toomale ega kipu ka kellelegi tei- 
sele kehvale rendikohapidajale naiseks. Riste 
ju ilusaim tüdruk ümbruskonnas, kõlbab naiseks 
ka mõnele tähtsamale- mõisaametnikule. Või 
abiellub koguni mõne linna hantvärgiga või 
koguni kaupmehega. Elavad ju saksad talvel 
vahest kuude kaupa linnas ja võtavad osa» tüd- 
rukuid sinna kaasa. 

Maret muidugi oli kuulnud ka paruni suhe- 
test nägusate tüdrukutega. Ei ta lepiks sellega, 
et Riste saaks paruni armukeseks. Arvas aga 
siiski, et mõisast võiks temagi tütrel alata tõusu- 

tee. Ja oma arusaamise järgi ta soovis oma lap- 
sele parimat, 

Jaak oli esmalt tütre mõisa teenimamineku 
vastu, kuid mis temagi võis parata! Ta oli juba 
harjunud alistuma oma väleda keelega eide, veel 
rohkem aga vägeva paruni tahtele. 

Juba nädala pärast saatis parun 0Ristele 
käsu, et tulgu mõisa teenima. Proua ühes las- 
tega ja suurema jao teenijatega oli läinud kuuks 
ajaks linna, kus parunil oli tore maja. Nüüd 
täiendati mõisa jäänud vähest tubast teenijas- 
peret uue tüdrukuga. Esialgu pidi see jääma 
toatüdrukule abiks. 

Ristel oli lahkumise eelõhtul veel kohtamine 
Toomaga. Maret oli seekord isegi nii lahke, et 
laskis tütrel ühes Toomaga kahekesi viibida 
kambris. Las olla tüdrukule ta viimased ruma- 
lushetked. Küll ta mõisas teenides õpib» võõr- 
duma Toomast ja lõpuks ei taha enam nähagi 
ümbruskonnast põlatud painaja Krõõda poega. 

Toomas oli seekord Riste vastu õrnem ja 
südamlikum kui kunagi varemalt, kuid ühtlasi 
ka nukker ja mures. 

»Riste,” sosistas ta temale kõrva, ,,tänan 

sind kõige selle eest, mis mo heaks oled teinud. 
Tean, et tegid seda armastusest... Aga tea, 
Riste, kui parunil peaks korda minema sind teha 
oma armukeseks, siis tapan ma kõigepealt 
tema. Seda teen ma siis nii tõesti kui siin sei- 
san.” 
Tüdruk nägi poisi silmi pimedas välkuvat ja 
hetkeks valdas teda ebausklik hirm. Vahest on 
Toomas siiski painaja poeg ?!... Kuid need ru- 
malad kahtlused vaibusid kohe, kui poiss surus 
ta oma laia rinna vastu ja suudles kirglikult. 

»Ei, Riste, ma ei kahtlusta sind — tean, et 
armastad mind. Oota mind mõisas üks aasta, 
siis rendin kustki teisest mõisast talu ja viin su 
sinna perenaiseks. Sinu pärast ei karda ma 
ühtki raskust ega vaeva. Jää aga mulle truuks, 
Riste! Eks? Sa jo lubad ja ka suudad seda!” 

»Jah, Toomas, ma...“ tahtis tõotada tüd- 
ruk, ent Toomas juba sulges ta suu suudlusega. 
Ja ta vajus häbelikult ning kohmetult poisi käte 
vahele. 

Nad jätsid jumalaga õues tähistaeva all. 
Öö oli külm ja lumi sinendas. Külast kuuldus 
vaid koerte haukeid. 

Poiss surus tugevasti tüdruku kätt, sõnades: 

»Riste, pööra mu poole, kui parun hakkab 
sind kiusama. Siis on tal maidal tegemist mi- 
nuga... Oma kätega kägistan ta surnuks... 
Ta peab nägema. —' 

Ja poiss sirutas oma rusikas käed mõisa 
poole... 

Tüdruk taandus veidi. Teda ehmatas see 
ägedus, need ähvardused. Ent ühtlasi tundis ta, 
et Toomas meeldib talle niisugusena. Et Too- 
mas on talle kui paratamatu saatus, kellest ole- 
neb ta õnn või õnnetus, ta arm ja kõik... 

Nüüd jutlesid nad rahulikumalt, muu seas 
unistades ka oma järgmisest kohtamisest. 

»Jumalaga, Riste! Aga hoia ennast paruni 
eest!" 

»Pole viga, küll ma hoian!* Ja tüdruk kat- 
sus naeratada. 

Palged külmast ja erutatud kirest õhetavad, 
vaatas ta eemale ruttavale poisile järele. Vaa- 
tas... kuni vaade kustus pisaraisse. 

Mõisa härrastemajas teenides tundis Riste 
end esimesil päevil täiesti uues, talle ebasobi- 
vas olukorras. Ta oli nagu taim võõras mullas 
ega suutnud siin koduneda. Ta käskijaks oli 
umbes 30-aastane toatüdruk Leena, kes samuti 
kui temagi oli tulnud talutarest. See oli siin juba 
aastaid teeninud, mõistis juba võrdlemisi hästi 
saksa keelt ja vaatas lihtsatele, tema arvates 
pururumalatele külainimestele halvakspanuga. 
Seda üleolevat halvakspanu andis ta sageli 
tunda ka Ristele. Uus tüdruk oma arguse ja 
kohmetusega oli tema meelest ,,üks rumal küla- 
hani“, keda mõisa võetud ainult temale, toatüd- 
rukule, ristiks ja nuhtluseks. 

See ebasõbralik kohtlemine toatüdruku poolt 
surus Riste enesetunde veel rohkem alla. Ta 
tundus endalegi saamatuna ja rumalana, kes 
siin millegagi soovitavalt korda ei saa. Mitugi 
ööd ta nuttis salaja oma voodi padjusse. 

Ent pikapeale ta vilus siinsete töödega ja 
ühes sellega hakkas ka tõusma ta eneseusal- 
dus. Paari nädala pärast oli ta oma eluga juba 
enamvähem rahul. Mõisa toad omaaja kohta 
harukordselt toreda mööbli, ilusate kullatud raa- 
mides piltide, = suurte peeglite, toalillede ja 
palju muuga osutusid lihtsale külalapsele suur- 
suguseks ja härrandlikuks maailmaks, mille 
vastu ta tahtmatult tundis aukartust. 

Söök oli siin tema arvates liigagi hea, otse 
kuninglik. Peale harilikkude söömakordade sai 
ta vanalt meeskokalt, kes temale näis avaldavat 
peaaegu isalikku poolehoidu, veel mõnedki ha- 
ruldased maiuspalad. 

Parunit ennast nägi ta esimestel päevadel 
koguni harva. See viibis päevade kaupa naa- 
bermõisas jahil. 

Ühel õhtul ta aga saabus koju ühes mitme 
meeskülalisega. Sõitsid saanidega, mille ees 
sibasid toredad  hästisöödetud ja kammitud 
täkud. Tulid suure lusti ja lõbuga — nähta- 
vasti olid purjus. Kokalt kuulis Riste, et naa- 
bermõisas olnud täna suur jaht, kus härrastel 
olnud hea õnn. Nüüd pühitsevat nad õnneliku 
jahi lõppu. 

Mõisa jäänud väikesearvulisel teenijaskon- 
nal algas kibe rutt. Köögis hakati hooga val- 
mistama pidutoite, kuna tubased teenijad tõtta- 
sid korraldama ja ehtima saali. Siia võeti abiks 
ka Riste. Täna oli toatüdruk Leena tema vastu 
jälle eriti kärsitu. Seekord aga tundis, et põh- 
jus ei seisa just tema oskamatuses, vaid toatüd- 
ruk otsib tema tegevuses vigu mingil muul põh- 
jusel. Miks? — see jäi talle arusaamatuks. 

Algas sööming ja jooming, millele järgnes 
suures saalis tants ja lõbutsemine. Härra käsul 
pidi Ristegi teenima külalisi oma uues kleidis, 
mis talle sel puhul kingiti. 

Kandes härraste jaoks saali veini ja maius- 
tisi, ta märkas kohmetusega, et saab siin erilise 
tähelepanu osaliseks. Joobnud härrased vahti- 
sid teda kiiskavail silmil ja tegid ta kohta ise- 
keskis saksakeelseid tähendusi. Üks nooremaist 
härradest, sõrmes paks kullast laulatussõrmus, 

tõusis laua tagant, tuli koguni talle juurde ja 
. kõdistas teda lõua alt. 

Riste kohmetus ja haavus. Ta oli varemalt 
märganud, et need härrad hoopis teistviisi koht- 
levad oma soost naisterahvaid. Viisakalt, au- 
paklikult ja õrnalt. 

Härra märkas tüdruku ärritust ja pakkus 
talle lepituseks klaasitäie kuldkollast veini. 

Tüdruk, kes aimas mingit hädaohtu, keel- 
dus vastu võtmast, kuigi tal oli kiusatus kordki 
maitseda seda sädelevat jooki. 

Härrad naersid hirnuvalt. 

»Rumala”, hiljuti külast saabunud tüdruku 
pirtsakus tegi neile ainult nalja. 


Paruni poolt salaja antud käsul ei ilmunud 
Riste sel õhtul enam saali. Parun käskis teda 
olla köögis kokale abiks. 

Kaugelt üle kesköö kostis härraste pidutse- 
mine saalist. Hõljusid ilusad klaverihelid ja 
kuuldus pehmet tantsumüdinat. Vahest lauldigi, 
ja kuuldavasti midagi õige lõbusat, sest sage- 
dasti kajas laulu järele valju naeru. 

Viimaks ometi lõppes pidutsemine. Võõrad 
härrad sõitsid ära. Kuuldus lustlikku kellade 
helinat pilvises, pehmevõitu talveöös. Siis rau- 
ges see kaugusse. Mõisa ümbrusse asus jälle 
vaikus. Liikus vaid öövahi must kogu mõisa- 
hoonete vahel. 

Jõudnud köögis nõudepesemise ja kuivata- 
misega lõpule, läks Riste toatüdrukute tuppa. 
Leenat seal veel ei olnud — see arvatavasti as- 
keldas alles saalis. Riste vaatas nüüd lähemalt 
oma uut kleiti, millise ta, minnes kööki talitama, 
oli võtnud ült ja ilusasti kokkupandult asetanud 

lauale. Peenikeseks, kalliks ja suursuguseks 
osutus talle see riie. 

Keegi koputas uksele. ,,Sisse!“ sõnas Riste 
mõisas õpitud viisakusega arglikult. Oli parun, 
kes nähtavasti oli eriliselt lõbusas tujus. 

»Paluma sind, Riste, oma juurde tuppa. 
Mul olema sinu jaoks veel üks vegga ilus kin- 
gitus. Ära karda! Ajame üks moistlik jutt ning 
sina varsti siia jälle tagasi tulema.” 

Tüdruk vaatas aralt ja kartlikult parunile 
näkku — sealt naeratas talle vastu joobnud 
iha... Naeratas himuralt ja kahemõtteliselt, 
kuigi sunnitud viisakusega. 

»Vabandage, parunihärra! Mu... mu pea 
valutab täna... Härra ehk ei usu, kui kangesti 
ta valutab...“ Ja tüdruk puhkes millegipärast 
ägedasti nutma. Nuttis nagu laps, keda äh- 
vardatakse kibedate vitsadega. 

Parun B. polnud mõni noor tuulepea, kes 
tahab võita tormiga oma ohvreid. Ei. Ta oli 
vana kogenud elumees, kes mõistis talitada tasa 
ja targu. Teadis, et nii saab sihile kindlamini 
kui ägeda tormakusega. Küll ta juba oma asja 
tunneb — ei sellegi külatüdruku rumalat pirt- 
sakust jätku kauaks. 

Ta andis tüdrukule viisakalt nõu minna voo- 
disse, sest lebamine ja rahu olevat ka peavalule 
parimaks rohuks. Et uni tuleks rutemini ja 
kindlamini, selleks lubas ta saata rohtu. Soovis 
siis tüdrukule kuivalt ,,head ööd“ ja väljus. 

Peagi tuli kokk, käes õlleklaas veiniga. Selle 
andis ta juba voodis sõba all lebavale Ristele. 
»Joo, laps! Parunihärra saatis sulle peavalu- 
rohuks. Joo julgesti! See on hea — see toob kii- 
remini und. 

Riste tühjendas klaasi, sest selles olev vede- 
lik oli tõesti maitsev ja hea. , Tänan. Küll ma 
saan nüüd terveks.” 


»Jumal kaitsku sind, laps! Aga nüüd maga 
kenasti. Head ööd!“ 


Ja mureliku õrnusega silitas heasüdameline 
vanamees tüdruku pikka pruuni juuksepalmikut, 
mis lebas lumivalgel padjal. Ta oli siin kaua tee- 
ninud, ja tal oli ka põhjust muretseda noorte 
elutundmatute tütarlaste pärast, kes olid sattu- 
nud siia. 


Üksi jäädes tundis Riste endas erilist soo- 
just, ja ta meeleolu muutus pehmeks ning lõbu- 
saks. Ta vaatas laual olevale uuele kleidile ja 
naeratas õnnelikult. Siis aga kaldusid ta mõtted 
Toomale. Kus ta viibib ja kas ta mõtleb praegu 
ka temale? Oo, küll Toomas imestaks, kui ta 
näeks Ristet sellises ilusas kleidis!.. Vaene 
armas poiss!.. 


Peagi vaibus ta raskesse unne, huulil veel 
õnnelik naeratus. 

Kuskil laulis kukk, kui ta jälle ärkas. Laual 
põles lamp ja selle valgel ta nägi toatüdrukut 
Leenat oma voodi äärel istuvat. Tüdruk oli 
nähtavasti joobnud ja naerataval näol silmitses 
oma põlvedele asetatud ilusat siidrätikut. 


»Kas sina oled, Leena?“ küsis Riste, vae- 
vaga tõstes padjalt oma millegipärast erakord- 
selt rasket, uimast ja valutavat pead. 

»Jah, mina olen,“ naeris Leena, kissitades 
enda unetuid silmi. ,, Aga maga! Mis sa muidu 
pärid.“ Ja seejuures naeris tüdruk kihistades, 
saladuslikult. 

Imelikult valusalt puudutas see naer Riste 
hinge. Ta arvas nüüd, kus Leena öösel viibinud. 
Kaua suudab temagi siin, selles õhkkonnas vastu 
panna kiusatusele! 

Jämedad pisarad tumestasid Riste silmi. Es- 
makordselt kahetses ta nüüd, et üldse oli tulnud 
mõisa teenima. 

XI 


Saabus pühapäev. Aeg hakkas juba kalduma 
kevadesse. Märtsikuu päike puistas lumisesse 
maailma silmipimestavalt sädelevat valgust. 
Päeval hakkasid päikese pool küljes olevad 
räästad sorinal tilkuma. Esimesed kuldnokad 
vilistasid mõisapargis suurte vahtrate ja kasta- 
nite okstel. Kõikjal oli juba tunda läheneva 
kevade elevust ja ärevust. 

Mõisast mõni verst eemal oleva kiriku kellad 
kutsusid inimesi palvele. 

Kuna samal pühal oli kirikus ka leerilaste 
seletamine”, ruttas ümberkaudseist küladest 
rohkesti inimesi kirikusse, küll kõhnade hobuste 
ja regedega, küll jalgsi. 

Ka osa mõisa härrastemaja teenijaskonnast 
oli täna saanud loa minna kirikusse, teiste seas 
ka noor toatüdruk Riste. Mõisatüdrukud sõitsid 
sinna ilusa hobusega ja kõrge, läikivakorjulise 
saaniga. Kuid ka oma riietuselt erinesid nad 
harilikest talurahvast kirikulisist suuresti, osu- 
tusid nn. saksikuteks. Teiste seas kirikusse sõi- 
tes hellitas Riste salajast lootust, et ehk õnnes- 
tub tal kiriku juures kohata Toomast, keda ta 
juba paaril kuul enam polnud näinud. 

Riste lootused läksid täide. Enne jumalatee- 
nistuse algust nägi ta Toomast kirikuõues teiste 
kirikuliste seas. Peagi märkas Toomas ka teda. 
Et teistest segamatult rääkida paar sõna, läksid 

nad kiriku õue kaugeimasse nurka suurte pihla- 
kate alla. Kirikuõue oli kunagi maetud surnuid, 
mida tunnistasid üksikud, nüüd lumega kaetud 
hauakivid ja jämedaharulised, paekivist raiutud 
hauaristid, mille kirjad ja aastanumbrid olid 
enamikult ajahambast rikutud. Ent siingi säde- 
les märtsikuu päikese valgust ja suure pihlaka 
oksal veeretas kuldnokk oma esimesi kevadviise. 


Riste ja Toomas seisid vaikivaina teineteise 
juures ega leidnud jutlemiseks sündsat algust. 
Poiss oli jämedas talupoja-vammuses ja kints- 
pükstes; jalas olid tal põlvini ulatuvad villased 
sukad ja parknahast pastlad, peas kulunud 
karvaga läkiläki. Tüdruk seevastu oli nagu 
preili: pikas linnariidest kleidis, poolkalevist pa- 
litus, jalas läikivad saksa kingad ja peas siid- 
rätik. Nägu oli tal tõsisem ja kahvatum kui va- 
remalt, omas aga endisest veidi peenema, kuid 
ühtlasi nagu salajast muret ja kurbust varjava 
ilme. 

Sa oled mõisas läinud kui preiliks — 
mitte'p taha enam tundagi. Päris saks kohe...,” 
algas Toomas külapoisilikult ja endamisi ka- 
heldes, kas on veel kohane Ristet sinatada või 
peaks teda teietama kui mõnd preilit. 

»Mis sa ütlesid, Toomas?“ küsis tüdruk tee- 
seldes. 

»Ei midagi,” naeratas Toomas. ,,Näed välja 
kui suur preili kohe, et mitte'p tahaks oma silmi 
uskuda... Nõnda tore oled!“ 

Ta vaatas tüdrukule imestuvalt ja avameel- 
selt silmi. 

Ristel hakkas piinlik sellise vaate all. Ta 
vaatas kähku mujale. 

»Häbeneb,“ mõtles poiss, ja pihlakaoksal 
istuva kuldnokapaari kevadsiristusi helises te- 
magi hinges. 

Äkki aga muutus ta tõsiseks. Mingi mür- 
gine mõte nõelas teda kui herilane. Ta astus 
neiule lähemale ja vaatas talle uuesti tungivalt 
näkku. Siis küsis ta tasa, ainult neile kahele 
kuuldavalt: 

»Aga Riste, kuidas sul mõisas selle va pa- 
runiga ka läheb?“ 

Neiu võpatas kergesti — nii järsku ja surm- 
tõsiselt tuli see küsimine poisilt. Ta ilusail pal- 
geil vaheldus hele puna kahvatusega. Siis aga 
kogus ta ennast ja vastas sisemist erutust väl- 
jendava häälega: 

»Kuidas see nõnda äkisti sul meelde tuli? 
Ja vaatad nõnda, nagu oleks ma juba paruni 
armuke. .. Nõnda kaugel see veel pole... Parun 
näeb, et minust jagu ei saa, ja on viimasel ajal 
jätnud mind peaaegu rahule. Võid mureta olla, 
iseäralist hädaohtu mul vist mõisas enam ei ole.” 

Toomas rahustus. Ei — Riste ei või olla pa- 
runi armuke! Selleks on ta liiga ilus ja mõistlik 
— Tooma meelest ilusam ja mõistlikum kui kõik 
maailma tüdrukud kokku. 

Riste aga juhtis jutu nüüd mujale. Küsis, 
kuidas Toomal teolkäimine läheb ja kas on kü- 
larahva suhtumine temasse muutumas. 

Toomas vastas, et külarahvas peab teda ikka 
veel painaja pojaks ja nii pea ei ole tal sellest 
»aust“ pääsmist. Kuid kauem ta ei suuda enam 
kannatada sellist teenimatut põlgust ja õelat 
halvakspanu. Juba saabuval kevadel tahab ta 
minna teenima kuhugi kaugemale valda, kus 
teda ega ta ema põhjuseta ei peeta — halvaks. 

Nüüd, kus siingi ümbruskonnas alanud uude 
usku minek, olevat loota maa-andmist vabadik- 
kudele ja sulasepoistele kõrge kroonu poolt. Kei- 
ser olevat teinud seaduse, et kes tema usku lä- 
heb, see peab saama ka maad. Praegu hoidvat 
mõisnikud seda seadust veel kinni, kartvat seda 
rahvale avaldada, kuid kellegi uue-usu kuulu- 
taja vene preestri kaudu olevat see asi rahvale 
ikkagi tuttavaks saanud. Temagi, Toomas, ta- 
hab minna vene usku, et siis hõlpsamalt saada 
omaette peremeheks ja seega rutemalt teostada 
nende ühist kavatsust — abiellumist. Pidagu 
aga Riste mõisas veel vastu ja ärgu lasku end 
parunist eksitada — Toomas teeb kõik, mis 
tema võimuses, et nad rutemalt saaksid alata 
ühiselt uut elu... 

Siis aga algas jumalateenistus — rahvas 
valgus kirikusse. Ka Riste ja Toomas ruttasid 
teiste järele, hoidudes nüüd ettevaatlikult teine- 
teisest eemale. 

Orelihelid kõmisesid vägevalt kiriku kõrgete, 
rohekaks hallitanud võlvide all, saates koguduse 
karedahäälelist venitavat koraali. Ja punnispõ- 
selised inglid altariseinal puhusid oma pasunaist 
vahvasti kaasa... Riste ja teised mõisatüdru- 
kud istusid kantsli lähedale mõisateenijate pin- 
gile, kuhu ei tohtinud minna lihtsad taluinime- 
sed. Ja need sinna ei kippunudki. Nende mee- 
lest see pink oli ,,paruni sohinaiste latter”, mille 
vastu nad ei tundnud erilist aukartust. 

Ristet seal nähes nii mõnigi eit ja taat tegi 
sellest tavalise järelduse. Ja õnnetuna tundis 
ennast Riste ise. Nii õnnetuna, et tal pisarad 
vägisi kippusid silmi, kui hallipäine pastor kõiki 
manitses puhtale ning kasinale elule. 

XI 


Kaks nädalat enne Jüripäeva sai karjamõisas 
teol olev Toomas kupjalt käsu: mingu ta õhtul 
pärast teopäeva lõppu suurde mõisa armulise 
parunihärra enese jutule. Parun tahtvat Too- 
maga mingi tähtsa asja pärast isiklikult rääkida. 
Ärgu aga Toomas jäägu minemata. 

Toomas imestus: mida see parun temast siis 
peaks tahtma?! Egas ometi midagi halba? Ent 
erilist põhjust polnud tal seda karta, sest viima- 
sel ajal oli ta endisest veel suurema hoolega 
täitnud oma teomehekohuseid ega mitte kordagi 
opmanite ega kubjaste vastu hakanud. 


Õhtul, kui viimane päikesetera oli kustu- 
nud lainetavasse merre ja kahvatu ehavalgus 
peegeldus aeglaselt laineid lõikava kaluripaadi 
purjel, ruttas Toomas läbi noore pungis kaasiku 
suure mõisa poole. Lähema järve ääres madalal 
lodul kasvavas võsastikus laulis künnilind, ja 
Tooma tunded helisesid sellele kaasa, — mõi- 
sas ta ju lootis kohata ka oma kallimat! 

Tee paruni kirjutustuppa läks Tooma-sugus- 
tel ,,matsidel“ alati läbi köögi. Ent Toomas pi- 
das seda oma õnneteeks — vahest ehk kohtab 
ta seal Ristet. 

Kuid ei kohanud. Ristet polnud näha köögis 
ega ümbruses. Hoopis võõras tüdruk läks paru- 
nile teatama Tooma tulekut. Mõni hetk hil- 

jem tuli ta tagasi teatega, et parunihärra on nii 
lahke ja võtab Tooma kohe jutule. 

Parun oli seekord Tooma vastu tõepoolest 
lahke. Isegi käskis tal istuda laua juures ole- 
vale vabale toolile. Lihtsate talupoegade suh- 
tes näitas parun sellist au ainult vallavanema- 
tele ja teistele lugupeetavamatele peremeestele. 
Harilikult aga lasti ,,matsid“ paruni kirjutus- 
lauast vähemalt paar sammu eemal püsti seista, 
kui neil paruniga oli mingit asjaõiendamist. 

Ent paruni lahkus läks täna veel kaugemale: 
ta võttis laual olevast kullatud karbikesest en- 
dale sigari ja ulatas sealtsamast teise Toomale. 

Oli ta oma sigari põlema süüdanud, pakkus 
ta selle otsast tuld ka Tooma sigarile. Veidi 
aega suitsetasid parun ja teopoiss vaikides. 

»Pagana tore ja mõnus saksa suits!“ mõtles 
Toomas endamisi. 

»Toomas, mina nüüd nägema, et sina olema 
üks tubli ja töökas poiss. Minul olema sinu 
jaoks üks ettepanek. Kas sina ei tahtma rentida 
Jüripäevast see Viieristi vesiveski?” 

Ja parun vaatas teravasti teopoisile silmi. 

»Aga parunihärra, miks siis just mulle?!“ 
küsis Toomas üllatatult. 

Parun ei vastanud kohe. Ta tõmbas veel 
mõned mahvid meeldivalt lõhnavast sigarist; 
võttis siis sigari suust, nipsas oma pika, hästi- 
puhastatud sõrmeküünega selle otsast tuha, ja 
sigarit oma pikkade valgete näppude vahel vee- 
retades lausus pikkamisi: 

»Aga sellepärast, et selle veski möldriks ei 
kolbama igaüks, vaid see peab olema mees, kes 
ei olema ka halp ega ebausklik. Vana mölder 
sellepärast üles ütlema, et selles veskis elama 

tondid. Ahaa (ja parun paljastas oma valgeid 
hambaid), vaat' kus rumal arvamine! Neid 
tonte ning kodukäijaid olema neil kõik küla 
täis. Neid nad kartma, nende käes nad hädas 
olema, aga kõik on üks tühi rumalus ning eba- 
usk... No-ja, sina, Toomas, olema tubli mees, 
kas sina ei tahtma rentida see vesiveski?“ 

Toomas ei kahelnud kaua. Sel hetkel ta ei 
mõtelnud millestki muust kui et ta pääseb ras- 
kest ning alandavast sulaseseisusest. Ta saab 
veskirentnikuks ja võib naida Riste — see väl- 
javaade oli nii ahvatlev, et ta unustas kõik muu. 

»Jah, parunihärra, ma võiksin olla nõus. 
Mina ei karda tonte ega kodukäijaid, ja seepä- 
rast nad kardavad ka mind. Aga mis siis oleksid 
armulise parunihärra tingimised?“ 

Parun kõlistas hallipäise toapoisi, kes hiljuti 
ühes paruniproua ja lastega oli linnast tagasi 
saabunud mõisa. 

»Andres, too siia üks pudel head viina ja 
kaks klaasi!“ 

Vanamees tegi kerge kummarduse, heitis 
oma habemeta näost kiire altkulmu pilgu Too- 
male ja tõi, mis tal kästud. 

Parun täitis mõlemad klaasid valge viinaga, 
pani ühe neist Tooma ette ja sõnas: 

»Üks šnaps minu uue möldri õnne peale... 
Ma näen, meite kaup hakkama sobima.” 

Toomas kuulas tähelepanelikult paruni sele- 
tusi vesiveski renditingimuste kohta. Need olid 
üldiselt väga soodsad, nii et Toomas sõnagi ei 
vaielnud vastu. 

Peagi olid neil kaubad koos. Isegi rendile- 
pingu lubas parun järgmisel päeval kirjutada. 
Nüüd täitis parun teiskordselt klaasi. Need tüh- 

jendatud, oli parunil veel üks, tema ütlemise 
järgi ,,korvaline“ tingimine, nimelt: Toomas 
peaks abielluma, sest poissmehest möldrist ole- 
vat karta, et ta küllalt hoolsasti ja korralikult ei 
täida oma kohuseid. Kas Toomal on juba mõni 
neiu välja vaadatud, kellega ta sooviks abiel- 
luda? 

Tooma viinast punetav nägu läks äkki veel 
punasemaks. Parun märkas seda ja muheles 
endamisi. 

» Olema sul üks armas pruut, Toomas?“ kü- 
sis ta kavalalt naeratades. 

«On küll,“ vastas teopoiss häbelikult. 

»Kes see siis olema? Ära häbenema, Too- 
mas! Meitel kui meestel ei passi soukstes asja- 
des teineteise ees häbenema. Räägi aga jul- 
geste!“ 

See oleks Riste... Samane ikka, kes mõi- 
sas teenib,“ vastas Toomas õhetades. 

Parun teeskles üllatust. ,,Ohoo, või minu 
viks ning kõigiti korralik teenijatüdruk Riste! 
Mool ja proual olema väga kahju, kui Riste 
moisast lahkuma... Aga kas sina kindlasti 
teadma, et Riste sind ka tahtma?" 

»Enne ta ikka tahtis küll, aga nüüd ma ei 
tea kindlasti.“ 

Parun näis siingi olevat suuremeelne. Jättis 
Tooma ja Riste endi asjaks, kuidas nad teine- 
teisega sobivad. Kui nad teineteist armastavad, 
siis ta ei taha nende abiellumisele mingit takis- 
tust teha. 

Ja ta tõusis laua tagant toolilt. 

»Nüüd void minna, Toomas. Homme õhtu 
sa aga tulema jälle moisa, siis kinnitame see 
kontraht. Täna aga void sa ka Ristega rää- 

kima. Õues olema ilus ilm, kevade... Võite 
teha üks väike jalutuskäik. Jumalaga, Toomas! 
Usun, et meie ka edaspidi hästi läbi saama . 

Valjusti põksuva südamega lahkus Toomas 
härrastemajast läbi õlilambi valgustatud köögi. 

Riste ootas teda õues. 

»Tere, Riste, või tulid ometi!“ 

»Nagu näed... Sa tahtvat minuga rääkida? 
Nii öeldi... Siis peame küll minema kuhugi 
kõrvalisemasse kohta... Siin võidakse meid 
näha mõisa akendest. Lähme jõe äärde, seal 
on pingid põõsaste vahel... 

Rõõmu polnudki tüdruku hääles ja toonis, 
vaid pigemini jahedat asjalikkust. 

Nad istusid jõe kaldal valgele värvitud pin- 
gile, millist mõisa härrastemaja poolt varjas si- 
relipõõsas. 

» Parun rendib mulle Viieristi vesiveski heade 
tingimustega. Ta soovitab mul võtta naine. Üt- 
lesin talle, et Riste on mu pruut ja kedagi teist 
ma ei taha. Nüüd tahaksin su otsust, Riste. 
Oleme sellest enne küllalt rääkinud, et meist 
peab saama paar, — nüüd oleks selleks õige 
aeg...” seletas Toomas, vaadates neiu kahva- 
tusse näkku. 

Neiu ei vastanud seepeale midagi. Kurval 
pilgul vaatas ta Toomast mööda aeglaselt voo- 
lavale jõele. 

»Kuidas sellega siis jääb, Riste?* Selles kü- 
simuses kuuldus põnevust, ärevat ootust. 

Neiu viivitas ikka veel vastusega. Kord pidi 
ta midagi ütlema, kuid katkestas poolelt sõnalt. 
Näis, et vastuseandmine oli talle millegi pärast 
väga raske. 

»Sa ehk ei tahagi enam mind?“ küsis poiss 
ärevalt ja haaras oma kareda käega nagu pihti- 
dega neiu jaheda käe. ,,Võib-olla on sul juba 
mõni teine peigmees?” 

»Ei ole,” vastas tüdruk läbi tagasihoitud pi- 
sarate. ,, Aga vastuse annan sulle homme õhtul.” 

Seepeale tõusis tüdruk kähku, surus kergesti 
poisi kätt ja ruttas siis pooljoostes mõisa här- 
rastemajja tagasi. 

Toomas vaatas veidi aega talle järele, mitte 
teades, mis arvata tema iseäralisest nukrusest ja 
kahtlemisest. Varem oli neiu alati avaldanud 
rõõmu, kui ta oli rääkinud nende abiellumisest. 

Vist kardab oma valju ema vastuseismist,“ 
arvas Toomas, ja ta süda sai pisut kergemaks. 
See ei ole siiski kõige halvem, sellest saab ehk 
üle. 


XIII 


Järgmisel päeval Toomas kündis ühes teis- 
tega karjamõisa saarikuäärsel põllul, valmista- 
des põldu peatse külvi vastu. 

Ilm oli täis kevadist virvendavat ahatuult, 
säravat päikest ja lindude erka häälitsust. Eriti 
valju kisa kuuldus umbes verst maad eemal. 

Varase ja sooja kevade tõttu oli loodus juba 
pakatamas. Metsa all ja põllupeenrail õitses esi- 
mesi lilli. 

Mõisa teolisi — Tooma kaaslasi olid riiva- 
nud uued lootused. Vene usku minek oli ula- 


tunud sinnagi nurka. See andis meestele palju 


kõneainet, see pani liikuma mõtted nende ala- 
lisest orjusest nürinenud ajudes. 

Muil päevil oli Toomaski olnud neist usuva- 
hetuse asjust huvitatud, kuid täna need ei hu- 
vitanud teda põrmugi. Täna ta mõtles vaid 
Viieristi vesiveskist, Ristest ja peatseist pulma- 
dest. Oma kujutelmades ta kuulis vee vahuta- 
vat mühinat keerleva vesiratta all, nägi kõiki 
veskirattaid, võlve ja värkleid veerlemas ning 
peenikest selgeleiva jahu sorisemas hallvalgesse 
linasesse kotti. 

Vesiveski-asjandust ta juba tundis, sest 
enne Peetrile sulaseks minekut ta oli olnud paar 
aastat Haavikuoja vesiveskis möldril poisiks. 
Seal ta oli õppinud iseseisvalt, ilma vana 
möldri abita jahvatama. Nähtavasti oli pa- 

rungi seda arvestanud, kui kauples Tooma 
Viieristi vesiveskile möldriks. 

Seegi oli põhjuseks, et Toomas ei hakanud 
otsima paruni lahkusest ja vastutulelikkusest 
mingit peidetud tagamõtet. 

Kui saabus õhtu, Toomas pesi näo ja käed 
töötolmust, asendas vanemad tööriided talust 
kaasavõetud uuematega ja ruttas mõisa. 

Jällegi sai ta ilma pikema ootamiseta paruni 
jutule. Parun oli nagu eelmiselgi õhtul lahke ja 
vastutulelik. Temagi oli toatüdruk Ristega rää- 
kinud, kas ta oleks nõus minema Toomale kaa- 
saks. Riste puigelnud küll vastu, kuid viimaks 
andnud nõusoleku. Nüüd võivat Toomas Ris- 
tega rääkida, kuid mitte enam õues, vaid Riste 
toas. 
Siis luges parun Toomale ette valmiskirju- 
tatud rendilepingu. See oli suusõnalisest kau- 
bast mõnes osas rentnikule veelgi soodsam. 
Toomas võttis paruni pakutud hanesule ja 
maalis kohmakail tähtedel oma nime lepingule 
alla. 

»Vega kena — Toomas oskama ka kirju- 
tama!” kiitis parun muhelevalt. 

Toomas tänas parunit, siis ruttas ta, temale 
antud lepingu eksemplar põues, Riste tuppa. 
Juhiks oli tal vana hallipäine teener. 

»Nüüd, Riste, tahan otsust. Täna sa, kelm, 
mu käest enam ei pääse!“ sõnas Toomas ja 
haaras neiu mõlemad käed nagu terasklamb- 
ritega. Siis lisandas ta tüdrukule silmi vaada- 
tes. ,, Tead, Riste, kontraht juba mu põues!..” 

Nüüd olen Viieristi vesiveski rentnik. Ja 
sina, kas tohin tulla kosjaviinadega? Kas tahad 
saada Viieristi möldri emandaks?"“ 

Tüdruk punastus, ta silmis värises midagi, 
ta huuled tukslesid, kuid siis sundis ta ennast 
rahule ja vastas tasa: 

»Toomas, olgu siis nõnda — ma tulen.“ 
Nüüd, kus Toomas tundis õnne juba kindlasti 
oma peos, muutus ta jälle talupoeglikult kai- 
neks ja asjalikuks. Laual põleva küünla valgel 
rullis ta lahti oma rendilepingu ja luges selle, 
mõneski segasemas kohas pikkamisi veerides, 
Ristele ette. Et asja teha neiule arusaadava- 
maks, andis ta mõnegi punkti kohta omapool- 
seid seletusi. 

»Hea kaup, Riste, eks ole?“ küsis ta ennast- 
usaldavalt ja sisemise rahuloluga. 

»Ju ta siis on... Või mina, tütarlaps, sest 
kõigest aru saan.” 

Riste, sa üsna nutunägu! Kas sa siis rõõ- 
mus polegi?“ küsis poiss imestades. 

»Kuida nii?“ naeratas neiu. ,,Ma olen väga 
õnnelik... Aga see kõik tuli nõnda oota- 
mata...” 

Ning oligi nüüd tüdruk rõõmsam ja ela- 
vam. Ta silmi tekkis veidi säragi, kui Too- 
mas tegi nende tulevase elu ilusamaid plaane. 
Nad istusid teineteise juures ja jutustasid. 

Oli juba lähenemas kesköö, kui Toomas 
oma mõrsja juurest lahkus. Mõis polnud veel 
uinunud. Köögis askeldas kokk ühes paari 
tüdrukuga. Kuskilt toast kuuldus klaveri heli- 
sevaid akorde... Naeru kihistades vaatasid 
tüdrukud kööki läbivale, nende arvates väga 
matslikule külapoisile järele. 

Ent viimane ei kuulnud ega näinud seda. 

XIV 


Viieristi vesiveski asus suure postmaantee 
ääres keset samanimelist kuusikut, mida läbis 
väike, enamikult kõrgekaldane jõgi, kohati 
varjatud suurte puude tihedast võlvistikust. 

Looduslikult oli veski väga ilusas kohas, 
lagendikul, millist kõikjalt ümbritsesid sihva- 
kad kuused rohelise elava müürina. 

Veskihoone oli juba paljude aastate eest 
ehitatud. Möldri elamu ja majapidamiseks va- 
jalised kõrvalhooned aga olid võrdlemisi uued. 
Elumaja lähedal, jõest paarkümmend sülda 
eemal oli isegi viljapuuaed, kuigi hooletusse 
jäetud ja sammaldunud puudega. Jõe lõuna- 
poolsel kaldal asetses mõne vakamaa suurune 
põld, kus korralikel suvedel kasvas võrdlemisi 
ilus vili. See põld oli möldri kasutada, nagu 
jõe põhjapoolsel kaldal asuv rohurikas karja- 
maagi. Möldri heinamaaosa asus veskist umbes 
neli versta kaugel mere ääres. 

Eelviimane mölder oli tulnud sinna kuskilt 
kaugemalt. See oli, nagu kohalikud vanemad 
inimesed mäletasid, vähese jutuga ja veider 
mees. Millegipärast oli rahva seas levinud 
jutt, et mölder pidavat ühendust vanakurja ene- 
sega ja olevat oma hinge ära müünud. Leseks 
jäädes oli mölder endale kosinud külast noore 
nägusa tüdruku naiseks. Peagi aga kuuldus: 
elatanud mölder elab oma noore naisega väga 
halvasti. Noorik ei hoolivatki vanamehest., vaid 

elavat möldri noore sulasega patust, jumalakart- 
matut elu. Ühel sügisesel varahommikul leidsid 
esimesena saabunud veskilised möldri veskiruu- 
mis tapetult. Noorik ühes sulasega oli põgene- 
nud. Hiljem nad tabati kuskilt redust, pandi 
vangi, anti mõlemale ränka vitsanuhtlust ja 
saadeti siis Siberisse asumisele. 

Viieristile tuli uus mölder, ent sellelgi pol- 
nud seal rahu ega õnne. Vana mölder, kes 
öösiti kodukäijana ümber kolanud, polevat and- 
nud temale ega ta perekonnale rahu. Sagedasti 
nähtud tapetud möldrit veskis hiilivat, nägu 
kägistamisest sinine, silmad kohutavalt pungis 
ja verine kirvehaav peas. Vahest kuuvalgeil 
sügisöil nähtud teda istumas ka veskitammil, 
tardunud pilgul vahtides vette ja kõigutades 
oma kepp-peeni kooljajalgu. Kord kõndinud ta 
isegi veski harjal, käed ristiharudena laiali ja 
valged kooljalinad tuules lehvimas. 

Pikapeale muutunud niisugused kodukäija 
külaskäigud möldrile ja ta perekonnale välja- 
kannatamatuks. Mölder lahkunud sealt enne 
lepingu tähtaja lõppu, kuigi veski ja — selle 
juurde kuuluva väiketalu sissetulekute kohta 
polnud põhjust nuriseda. 

Nii oli mitme aasta eest ja sestsaadik oli 
veski möldrita. 

Mõni päev enne Jüripäeva asus Toomas 
Viieristil täie hooga ja innuga tööle. Ta hakkas 
kõigepealt korda seadma elamut, et muuta seda 
endale ja Ristele mugavaks ja armsaks koduks. 

Siingi andis parun talle lahkesti abi ja toe- 
tust. Möldri elamuruumidesse vajalise mööbli 
laskis parun omalt poolt valmistada mõisa tisleri- 
töötoas. Järelmaksu ettekäändel andis ta uuele 

möldrile hobuse ja tarvilised = põllutööriistad. 
Viljaseemne aga lihtsalt kinkis. 

»Armuline parunihärra on mu vastu nõnda 
hea, et ma'p mõista tänadagi,“ tähendas Too- 
mas kord parunile, imetsedes tema erakordset 
lahkust. 

«Mina tahtma ainult, et mo vesiveski jälle 
keima saama ning taal korralik ja töökas möl- 
der olema — muud midagid,“ vastas parun 
ükskõikselt. 

Ning Toomas uskus. Ta uskus oma talu- 
poeglikus enesetundes, et tema tublidus ainult 
ongi selleks põhjuseks, miks parun andis veski 
just temale rendile. 

Kord ta ometi hakkas päris tõsiselt kaht- 
lema. Selleks andis tõuke ühe mõisast abiks 
saadetud töölise kohmakas tähendus, et vae- 
valt jätab parun mõisa noori ja nägusaid tee- 
nija-tüdrukuid puutumata. 

Tooma nägu lõi punetama, ta tumedais sil- 
mis välgatas midagi. Ent ta ei lausunud sõnagi. 
Õhtul ta ruttas mõisa, et Ristelt eneselt küsida 
selgust. 

Seal aga varisesid ta kahtlused jälle kokku. 
Riste vastas ta sellekohasele küsimusele näiliku 
rahulikkuse ja kindlusega, et midagi niisugust 
ei ole. Ja Toomas uskus. Tal oli veel head 
usku inimestesse, eriti aga oma Ristesse, keda 
ta armastas. 

Kuna proua oli jälle mõningate tüdrukutega 
sõitnud linna, siis andis parun Ristele luba 
minna ühes Toomaga Viieristile vaatama nende 
uuesti kordaseatud tubasid. See õhtu sai neile 
esimeseks segamatuks õnneõhtuks, ja neiu jäi 
veskile kuni hommikuni. 

XV 


Reinu Jaagul oli pidada nn. kolmepäeva 
koht, seega ta võis kolm päeva nädalas kulu- 
tada koduste tööde jaoks. 

Olles pika päeva läbi kündnud kodupõllul, 
tuli ta õhtul vanaldase lahjavõitu ruunaga vä- 
sinult koju. Maret oli sel õhtul keetnud läät- 
seleent tükikese sealihaga. See oli selleaegseis 
kehvades taluoludes juba maiustoit, eriti veel 
tühjale kõhule. Aganane leibki maitses see- 
juures saksasaiana. 


Peale söömist viis peremees ruuna koplisse, 
toimetas õues veel üht-teist hädavajalist, siis aga 
läks tuppa oma koikasse magama. Perenaine 
magas viimasest haigusest saadik öösiti kamb- 
ris. Tal oli veel niipalju koduseid toimetusi, et 
pääses magama alles siis, kui teised perekonna- 
liikmed olid juba uinunud. 


Tasa lõnksatas ukselink, ja peremees, kes 
voodis oma teada veel päris ärkvel oli, muutus 
tähelepanelikuks. Paekivist põrandal kuuldusid 
kerged, tasased sammud. Jaagu silmad suun- 
dusid sinna. Tema voodile lähenes ilus preili 
valge kitsavõitu näo ja mustade lokkis juustega. 
Siis aga langes tema üle tinane raskus, nagu 
paarivakane rukkikott, ja kaks kiiskavat silma 
vahtisid talle tigedalt näkku... Jaagu hinga- 
minegi seisatas... Ta tahtis karjuda appi — 

võimatu! Kellegi raudne külm käsi pigistas ta 
kõri... 

Viimaks ometi ta vabanes rõhuva raskuse 
alt ja hingamine pääses tal kui paisu takka... 
Ehmunult saatis ta vaate üle toa, nagu otsides 
kedagi. Talle näis, nagu oleks rehala uks veel 
liikunud. 

Kevadine aovalgus vaatas aknast sisse, ja 
kuski hirnahtas hobune valjusti, 

Oli juba aeg tõusta, sest tuhat põllumehe 
kevadist tööd ootas. 

Haigutades ja rusutud meeleolus õue min- 
nes nägi Jaak oma kaasat juba tulevat lauda 
juurest. Ta käes oli suur kadakane lüpsik, mil- 
les loksus paari toobi osa lahjat piima. Rohkem 
talu kolm väikest lehma korralt ei andnud. 

Enne kui peremees ühes pojaga jõudis 
minna põllule tööle, tuli tütar mõisast koju. 
Juba ta varane tulek andis vanemaile aimata, et 
Ristel midagi erakordset ja tähtsat südamel. 

Tütar kutsuski ema kambrisse salajutule. 

»Kes teab, mis seal peaks lahti olema?“ 
mõtles peremees endamisi. Ta läks pinu juurde 
ja hakkas seal raiuma äkkepulki. Haavikust 
kuuldus käo kukkumist, millist Jaak kuulis es- 
makordselt sel kevadel. 

»Pagan seda kukulindu koa!“ pahandas 
Jaak endamisi. ,.Petab kohe ää ja kukub kohe 
vasaku kõrva sisse — egas see head tähenda.“ 

»Tule, vana, kambri koa!“ hõikas ukse va- 
helt eit, nägu ärevalt tõsine. 

Ja ta rääkis nüüd taadile suure, temale näh- 
tavasti mitte meeldiva uudise: parun rendib 
Peetri sulasele Toomale Viieristi vesiveski ja 
aitab teda kõikipidi järjele. Nüüd tahab Toomas 

päris tõsiselt kosida Riste. Viimane on selleks 
Met juba nõusoleku ja palub ka vanemailt 

a. 

Tõtt ütelda, vanemaile oleks see kavatsus 
kõigiti meeldinud, kui aga kosija poleks mitte 
painaja Krõõda poeg Toomas ja renditav veski 
mitte Viieristil, vaid mujal. Toomale ei taht- 
nud nad, eriti Maret, oma tütart ikkagi anda 
ja pealegi teda saata Viieristile, sinna tontide 
ja kodukäijate pessa. 

Nüüd aga astus Riste välja oma uueaegsete 
ketserlikkude vaadetega: Painajat üldse ei ole- 
vatki, see olevat ainult ebausu sünnitus. Ja 
Viieristil olevat sama vähe tonte ja kodukäijaid 
kui igal pool mujal. Ja kui vanemad oma luba 
ei annakski, siiski ei jääks ta Toomale mine- 
mata, sest asjad olevat juba nõnda kaugel. 

Vanemad pidid tahes-tahtmata — alistuma. 
Ja tõepoolest oli asjas neile midagi meelita- 
vatki: saab tütar möldri naiseks, siis on tal iga- 
tahes kergem põli kui lihtsal taluperenaisel. Ja 
egas Riste, hea laps, jõukaks saades unusta 
oma vanemaidki. Küll ta muretseb neilegi vä- 
hemalt selgeleiva majja. 

Tütre lahkudes jäi Maret kambrisse nutma. 
Jaak aga ruttas ühes pojaga põllule tööle. 

»Taat, ära keela Ristet — Toomas on tubli 
poiss,“ sõnas poeg, kes õe valikuga oli juba 
varemalt päri ja pealegi oli sõbravahekorras 
Toomaga. 

Südames andis taat pojale õiguse. Toomast 
kui töömeest ja inimest ei saanud temagi laita. 
Ja pole see lapse süü, kuigi tal oleks painaja 
emaks. Kuid Viieristi veski ei meeldinud tema- 
legi ta lapse tulevase elukohana. 

XVI 


Tooma ja Riste pulmad olid möödas, ning 
noorpaar elas pealtnäha õnnelikuma oma uues 
kodus — Viieristi veskis. 

Üheskoos nad tegid kevadisi põllutöid, 
üheskoos korraldasid oma majapidamist. Ei 
neil olnud aegagi mõtelda muule kui tööle, 
sest elu tuli ju otsast alata — nende oma elu. 

Toomas oli endale kaubelnud sulase, kes 
möldritööga oli juba hästi tuttav. Sulaseta oli 
tal võimatu läbi saada, sest peale otsekohese 
möldriameti oli vaja teha ka möldri väiketalu 
töö. Uus sulane oli umbes 22-aastane noor- 
mees, tüse ja valgevereline poiss, tragi ja otse- 
kohene. Peagi märkas Toomas, et Juhanit — 
nii oli sulase nimi — võib möldriametisse ük- 
sindagi küllalt usaldada. Poiss tuli tööga toime 
ja mativõtmises oli ta sama mõõdukas ning 
täpne kui mölder ise. 

Kuna heinateoni oli veel aega, hakkas Too- 
mas agarasti korraldama oma elumaja ümbrust. 
Ta rookis õunapuud samblast, parandas lagu- 
nenud vitsaiad, tegi kõnniteid, nagu oli näinud 
mõisas. 

»Sinust saab ju päris kärner!“ kiitis noorik, 
kes oma perenaise-askeldusist veidi mahti saa- 
des tuli vaatama mehe tööd. 

»Ja sinust on saanud päris perenaine, et 
paremat põle tahtagi,“ — kiitis Toomas omalt 

poolt. ,Lehmadki mõistad sa siledaks sööta 
ja neid panna piima andma kolm korda rohkem 
kui küla lehmad. Palju head oled mõisast õp- 
pinud selle lühikese aja sees, mis seal olid.” 

Nad istusid valgele hööveldatud lauast pin- 
gile, millise Toomas äsja oli teinud suure õuna- 
puu alla. Noorik õhkas tasa, tahtmatult. Tera- 
sem vaatleja oleks ta silmis märganud kurba, 
murelikku ilmet. 


Ent Toomas ei märganud seda vaadata. Ta 
noorperemehelikud silmad olid suunatud enne 
kõike veskile ja selle kordaseadmisele. 

Oli palav keskpäev. Aeg-ajalt tuhises val- 
gel tolmusel maanteel tuulispask, äkki kerkides 
peenikesest tolmust keerutades vihase nõia- 
moorina ja siis jälle kadudes ei tea kuhu. 

Möldrinoorpaar aga istus ja jutles õuna- 
puu all pingil leherikaste okste varjavas jahe- 
duses. Mesilased sumisesid õunapuude vahel 
õitel. Veidi maad eemal laperdas vesiveski, ve- 
siratas keerutas miljoneid päikeses hiilgavaid 
hõbepiisku ja pildus valget lendavat vahtu. 

Maanteelt lähenes aeglaselt veskile vilja- 
koorem, vedas suur tugev hobune. Koorma 
otsas istus noorepärane tüse meeš, kalevine, 
läikiva sirmiga müts peas. Toomas tundis tu- 
lija juba eemalt — see oli kõrtsmik Jaak Kaa- 
sik. 

Tõustes nooriku kõrvalt pingilt tähendas 
Toomas naljatades, et üks antvärgiisand peab 
teisele antvärgi-isandale viisakalt  ruttama 
vastu. Ja tõepoolest — seda lahkust ja vastu- 
tulelikkust oli vaja uue, alalise töötarvitaja võit- 
miseks. 

»Tulin voatama koa uut möldri-isandat... 
Kuulin juba ammu, et Viieristil uus, tubli möl- 
der, aga jahutagavara jatkus — polnud tarvis 
enne siiapoole tulla. Nõõ, hall, kussa kipud!.. 
Kuidas siis uues kohas läheb koa, möldri- 
isand?” 

Nii sõnades pistis Kõrtsi-Jaak, nagu teda 
ümbruskonnas lühidalt kutsuti, oma laia niiske 
käe Toomale pihku ja vaatas talle näkku, lai 
heatahtlik naeratus mustast habemest ümbrit- 
setud huulil. 

»Tänan küsimast. Põle vigagi — siiamaani 
on läinud üsna kenasti... Väga rõõmustav, et 
kõrtsisaks mind ka vaatama tuli ja suure vilja- 
koormaga kohe... Muudkui tassime aga kotid 
veskile.” 

Tuli abiks ka sulane, ja peagi olid rasked 
paarivakased kotid üksteise järele kadunud 
veski jahutolmusesse sisemusse. 

» Võtsin ühes koa viinapudeli ja paar sar- 
vilist saia... Uus mölder naabruses, eks sel- 
lele pea vähekese viima koa soola-leiba... Kui 
sul täna just väga kiiret põle, siis võiksime teha 
kenad napsid edaspidise tutvuse peale... Ta- 
haksin heameelega näha koa so emandat... 
Reagitakse, et olla virk ja tubli inime, mõisas 
teeninud nagu minugi eit ja... Aga mis ma 
muidu loban — sul ehk põle täna aegagid?" 

Küll on,“ vastas Toomas teisele heamee- 
leks. ,,Egas sellepärast ole päe' veel viidetud... 
Seo hobu sinna lasipuu külge ja lähme siis toa 
poole.” 

Peagi nad istusid möldri toas hoolikalt val- 
geks küüritud laua ääres, pudel punaka vii- 

naga laual ja kümmekond sarvilist saia roosili- 
sel kivitaldrikul selle kõrval. 

Möldri noorik viibis ainult mõned hetked 
nende juures toas, kusjuures Kõrtsi-Jaak te- 
maga sobitas esimese tutvuse. Siis aga ruttas 
ta kööki, et valmistada lõunat. 

Talle ei meeldinud Kõrtsi-Jaagu sealviibi- 
mine ega kogu see uus tutvus millegipärast, ent 
viisaka perenaisena ei andnud ta sellest vähe- 
matki märki. 

Mehed rüüpasid kordamööda viina, sinna 
kõrva hammustati saia. Ja kui väike kilk neile 
juba oli pugenud pähe, muutus ka jutlemine 
nende vahel elavamaks. 

»Päris tore noorik sul, peab ütlema... 
Arusaadav, et koa parun sõukse järele keelt 
nilpsas... Kui nõnda, siis oleksime ju naiste 
kaudu vähekese sugulased...,“ = ütles kõrts- 
mik nagu kaudu muu jutu sekka, pilgutades ka- 
valalt silma ja tõstes viinaklaasi. 

Toomas vahtis talle ehmunud põnevusega 
näkku, valmis neelama iga uut sõna. 

Kõrtsi-Jaak aga märkas, et asi, millest ta 
tahtis rääkida, on möldrile halvaks, põrutavaks 
uudiseks. Heatahtlikult, pool kaastundlikult 
naeratades ütles ta: ,, Ah, mis ma muidu lo- 
ran!.. Parem reagime jälle mehejuttu...” 

Toomale aga ei jäänud see naeratus tähele 
panemata, ta kahtlus kasvas. 

Säh, joo, mölder! Ää tee nõnda kurja 
nägu ühtid. Elu ja inimesed põle sugugid 
nõnna halvad, kui mõni sirts-särts seda mõtleb. 
Peaksid sinagi pikemalt oma vankri ees olema, 
et jalad ei puutuks vastu põhilauda... Ma 

muidu nalja pärast, aga sina võtad kohe tõeks... 
Joome parem oma tulevase hea sõpruse peale.” 

Toomas sundis ennast rahule. Võib-olla 
oligi kõrtsmikul ainult nali. Ta jõi ühes Jaa- 
guga, jutles ja naerataski. 

Tuli noor perenaine vastvalmistatud toitu- 
dega, asetas need lauale ja palus külalist 
sööma. Kolmekesi nad sõid ja vestlesid. Juhan 
ei saanud veel tulla, sest veskis oli palju tööd 
ja mõned veskilised oma jahusid kätte oota- 
mas. Jaak oli jutukas nagu õige kõrtsmik pidigi 
olema. Ta puistas laia, nüridavõitu nalja ning 
naeris ise kaasa. Ent piinlikult hoidus ta puu- 
dutamast kõike, mis oleks võinud äratada 
möldris uut kahtlust ta nägusa nooriku vastu. 

Lahkudes palus kõrtsmik, et möldrinoor- 
paar jaanipäeval tuleks kõrtsirahvale külla. 

XVII 


Kõrtsmiku ettevalmistatud ütlused Riste 
endisest, oletatavast vahekorrast paruniga olid 
jätnud Tooma hinge idanema kahtluseseemne. 
Kohe peale kõrtsmiku lahkumist ruttas ta kööki 
nooriku juurde, kes seal pesi toidunõusid. 

Ta avaldas oma kahtluse oskamatult ja 
saamatult, püüdes seda peita naljakooresse. 


Noorik haavus sellest ning puhkes nutma, 
läbi ägedate pisarate tähendades, et nähes sel- 
liseid kahtlustusi ette, ta tahtnud veel viimasel 
silmapilgul tagasi lükata Tooma kosimise, kuid 
siis pole Toomas tahtnud sellest teadagi. Miks 
ta siis nüüd tagantjärele tuleb selliste raskete 
kahtlustustega ?! 

»Ära'nd kohe nutma hakka!..“ rahustas 
Toomas. ,,Võtsin seda va viinasolki, ja kohe 
hakkas pähe! Kõrtsi-Jaak rääkis ka esmalt si- 
hukest mõistujuttu, mis pani mind üsna mõt- 
lema. Kui ütlesin rumalust, siis anna andeks. 
Ega's maksa nõnda õrn olla ka mitte.” 


Riste vaatas talle hirmulisel pilgul, mis oli 
täis varjatud süütunnet. Ta oleks meelsasti 
tunnistanud mehele kõik ja palunud andestust, 
kuid ta kartis, et see purustab nende õnne. See 
kartus oli teda tagasi hoidnud seni, kuigi ta oli 
kannatanud seetõttu. Ja nüüd siiski oli kõik 
tulemas avalikuks. 

Noor naine ei osanud oma ahastuses lau- 
suda sõnagi — ja kuna ta vaikis, pööras mees 
norus päi talle selja ja väljus. 

Raskelt laskus ta istuma samale uuele val- 
gele pingile, kus ta alles paar tundi tagasi oma 
noore kaasaga oli istunud, rahulikuna ja õnne- 
likuna. Nüüd aga surus ta oma palge kahte 
laia töömehe kämblasse, nagu tahtes end peita 
mingi soovimatu ja halva eest. 

Ning noorpaari vahekord oli sellest päevast 
muutunud, kuigi nad püüdsid seda teineteise 
eest varjata. 

Saabus aga heinategu oma tulise rutuga, 
kus pikad jaanipäevaaegsed päevadki tundu- 
sid liiga lühikestena. Tööga oli seda enam 
kiire, et heinateole oli tulšmas kukile kuiva 
suve tõttu varakult valmiv rukis. 

See suviste hoogtööde ind ja rutt haaras ka 
möldrirahvast. Noor perenaine oli hommikul 
esimesena jalul ja õhtul viimasena. Temast 
jätkus nii heinatööle kui koju perenaise-tali- 
tustele. Ta jäi näost lahjaks ja ta silmade üm- 
ber ilmusid sinakad viirud. Süüdi selles polnud 
mitte üksnes raske töö ja koormav rasedus, vaid 
märksa rohkem veel südame salajased piinad. 
Nende vastu ta otsiski rohtu rängast tööst, 
kuid ilmsesti tagajärjetult. 

Rahu ei tulnud ta südamesse tagasi, kuna 
mehe silmist ei kadunud uurivad, kahtlustavad 
pilgud. 

Toomale ei jäänud nüüd muidugi enam tä- 
helepanemata muudatused naise tervislikus ja 
hingelises olukorras. Ta tegi sellest omamoodi 
järeldusi, leidis uusi kinnitusi oma kahtlustele 
Riste kohta. Kuid ta armastas kõigest hooli- 

mata tugevasti oma naist. Tal hakkas temast 
hale meel. Ta loomupärane inimlikkuse-tunne 
ei lasknud tal olla halb naise vastu. 

Võtame endale suilise, Riste, muidu tapad 
enda ära selle ränga töö ja rassimisega.” 

Kuid naine ei tahtnud sellest teadagi. Egas 
neil varandust veel nõndapalju ole, et võiks 
juba teenijaid võtta ette ja taha. Küll ta saab 
oma töödega majas ja talus üksinda toime. 

Toomas kehitas nõutult õlgu, mitte teades, 
mis arvata naise jonnist. 

Suviline jäigi tallu võtmata. 

Aga sellest päevast oli möldrinoorpaar tei- 
neteisele veel sõnakehvem kui enne. 

Ühel päeval saabus veskile parun. Sõitis 
nagu harilikult kahe hobuse ja kalessiga. See- 
kord oli ta Tooma vastu juba märksa parunli- 
kum ja toredam kui eelmisil korril, kuid midagi 
halba ka ei ütelnud. Ärasõidu eel aga pilgutas 
ta oma musti, üleolevalt vaatavaid silmi läiki- 
vate prilliklaaside taga ja küsis äkki mahedaks 
muutudes, et kuidas Toomas oma noore naisega 
ka läbi saavat. Kristine olevat vist igapidi üks 
magus noorik. Ja seejuures parun patsutas 
väga sõbralikult Toomale õlale. 

Toomas aimas, kuhu parun sihtis. Midagi 
surises temas kui süttiv püssirohi, kuid ta su- 
rus hambad kokku ja kannatas. Isegi kummar- 
dus viisakalt, kui parun lahkus. Aga kui ka- 
less, keerlev tolmupilv järel, juba kaugenes, 
haaras Toomas hambaid krigistades veskikoja 
põrandalt raske terashaamri ja raksas sellega 
õues nii tugevasti vastu raudkivi, et haamri- 
vars murdus. See hoop oli määratud parunile, 
kes äsja oli julgenud 'ta üle salaja irvitada. On 

parun talle kavalalt kaela sokutanud oma ar- 
mukese, siis on üks neist maailmas ülearune — 
kas parun või endine teopoiss Toomas! Siin 
saab arveid õiendada ja võlga tasuda ainult 
verega ! 

Noorik, kapp sigadesöögiga käes, möödus 
veskist ja siirdus lauda poole. Ta üsk oli näh- 
tavalt kerkinud, ta kael jäänud peenikeseks ja 
kõhnas näos olid segased kirjud .—lapikesed. 
Vähe oli järele jäänud endisest ilusast ja õitse- 
vast noorikust. 

Toomas ei tahtnud enam olla kodus. Mi- 
dagi surus ja rõhus teda siin. Õhkki tundus 
talle siin äkki umbsemana ja raskemana endi- 
sest. Ta igatses selgust, olgu see siis milline 
tahes. 

XVIII 


Suur kõrtsituba = haigutas tühjusest, = kui 
Toomas, otsmik kiirest käimisest ja õues va- 
litsevast kuumusest higine, sinna sisse astus ja 
kolgiga varustatud raske uks ta järel iseenesest 
kinni tõmbus. 

Toomas köhatas, ja suur poolhämar kõrtsi- 
tuba köhatas vastu. 

Siis ilmus letiavausse kõrtsmiku karvane 
pea, täiskuutaoline paljas punetav, mustast ha- 
bemest ümbritsetud nägu ning tükk lahtisest 
särgist paistvat laia, karvast rinda. 

Nähtavasti oli kõrtsmik leti taga toolil tuk- 
kunud, sest ta haigutas veel vägevasti. 

»Näe, möldri-isand ise! Peab vist risti te- 
gema kuskile, et meid koa korraks voatama 
tulid,“ sõnas kõrtsmik lõbusalt naeratades, siru- 
tades oma laia päevitunud käe üle leti Toomale 
teretamiseks. 

»Oli asja poodi ja pöörsin ka kõrtsi sisse,” 
vastas Toomas, hoidudes vaatamast kõrtsime- 
hele silmi. 

Kõrtsmik valas suurest pudelist - kortlitäie 
viina ja lausus: ,,Joome, naaber! Terviseks...” 

Ning nad jõid kordamööda. 

Võtame endi edaspidise tutvuse peale,” 
jätkas kõrtsmik. ,,Kõrtsi veskil oo täna tuule- 
vaheaeg. Nüüd võime viinaklaaside juures 
vesta paar sõna sõbrajuttu.“ 


85 


»Egas ma just ilma asjata siia tulnudki — 
tulin vaatama su uut kauplust. Vahest läheb 
ikka seda või teist majapidamise juurde tarvis, 
ja siis on hea, kui pood põle kaugel.” 

»Noh, eks poodi jõua minna koa — ega ta 
eest ää jookse... Nüid aga tule letikambrisse, 
teeme siin veel pisikesed kärakad ja puhume 
juttu. Kui poodi lähed, siis näed mo küljeluud 
koa. Emanda põli hakkab teisele juba mõjuma, 
nõnna sile ja ümarik teine... Aga kuidas siis 
sinu proua käsi koa käib?” 

Kerge ohkega istus Toomas akna all oleva 
lauakese äärde toolile. Kõrtsmik võttis istet 
tema vastu teispool lauda, 

Akna tagant kostis laste rõõmsat kilkamist. 

»Sinu lapsed, Jaak?* küsis Toomas. 


»Minu lapsed neh — kelle siis muu,“ vas- 
tas kõrtsmik laialt naeratades. ,,.Minu ja mo 
armulise emanda lapsed... Aga eks hall härg 


too sarvede otsas mõisa tiigist sinugid prouale 
varsti väikse väntsaka.“ 

-Toomas aimas, kuhu kõrtsmik sihtis. Ta 
kuraas oli joodud viina tõttu tõusnud, ta ei 
tahtnud siin end näidata lööduna. 

»Jaak, ära pahanda — aga eks sinugi esi- 
mene tütar, see tumedavereline ja mustalakaline 
seal õues, ole mõisatiigist toodud?” 

»Ja kuigid oo — mis siis sellest?“ vastas 
Jaak rahulikult ja kallas uuesti viina. ,,Näed, 
lapsed mängivad seal, ehitavad paakspuu-oks- 
test omale õunapuuaeda, oo rõõmsad, kilka- 
vad... Peaksin ma siis hakkama seda plikat 
seal vihkama ja halvaks panema sellepärast, et 
just mina põle ta isa?" 

Sa oled siis oma eluga rahul, Jaak?“ küsis 
mölder põnevalt. 

» Olen,” vastas teine lihtsameelselt. ,,Egas 
Leena isegi tahtnud, et tal see asi mõisas juh- 
tus... Ehk kui tahtiskid, siis ta seda igatahes 
änam ei taha. Ta oo mulle truu ja hoolas 
naine, ja et ma nüüd kena järje peal olen, selle 
eest pean tänama just Leenat. Kui ta kosisin. 
siis juba teadsin, kuidas taaga lood-järjed 00, 
midagi põle kogemata ega pettusega tehtud... 
Põle mul siis koa põhjust oma naist halvaks 
panna või koguni vihata sellepärast, mis kord 
oli, aga kindlasti änam ei soa olema... Aga 
sina, Toomas, teed oma noorikule suurt süda- 
mevalu. Sa ei mõistvat taaga õieti elada, nagu 
reagitakse. . .” 

»Mida siis räägitakse?“ küsis Toomas ja 
võttis ilma kõrtsmiku pakkumist ootamata tubli 
sõõmu viina. ,,Mida siis räägitakse?“ kordas ta 
tigedalt. 

»Ei kedagid iseäralist,“ sõnas kõrtsmik, kui 
ta omakord oli visanud viina. ,,Sinuga olnud 
see asi peenem... Parun mõistnud mängida, 
päris peenikeselt mängida... Kui Riste kosi- 
sid, olin minagi esialgu arvamisel, et soad pa- 
runi poolest päris puutumata neitsi, et sulle so- 
kutatakse kaela Viieristi veski tükkis tontidega' 
ja soad Riste nagu kauba peale. Reakisin seda 
koa oma eidele. Ta ei uskunud ja ütles, et 
nõnda vähe sa meie parunit koa tunned! Sõuke 
kena tüdruk kui Riste, ja see peaks parunist 
puutumata olema! Pealegi kui taal mitu kuud 
mõisas elatud... Peale minu uskusid mõned 
teisedki esmalt, et soole antakse Riste mõisast 
ilma põllealuse kaasavarata... Aga nüid keegi 

änam ei usu seda... Ja nüid oled sina ning so 
tubli naine sattunud inimeste keelte-healte 
alla... Nõnda nagu mina oma eidega olin 
omal a'al... See oo kibe! Toomas, see oo 
raske kanda. Aga ei tohi kunagi-unustada, et 
mis võis nõrk tütarlaps suure ja vägeva paruni 
vastu.” 

Tooma hing kihvatas valust ja vihast. Ah 
nii siis! Keegi enam ei kahtle Riste eksimises, 
aga tema on seni veel kahelnud! Mihuke rumal 
puupea ta küll olgu! Ning ta haaras laualt 
poolelijoodud viinakortli ja tühjendas - selle 
ainsa sõõmuga. Pähe hakkas, verre imbus see 
kange jook. 

»Kuradi kurat!” * ägestus ta veriseiks muu- 
tunud silmil ja lõi rusikaga raksudes vastu 
aknalauda. 

»Kuradi kurat! Ka minu naine on hoor! 
Madu, libe salalik madu, kes mõistis ennast 
näidata puhta ja heana, aga tõi paruni tite 
põlle all kaasavaraks. .Kõrtsi-Jaak — mehe- 
sõna — meie üle peaksid irvitama ka kõik küla 
koerad ja kassid — me oleme seda väärt!" 

Ja Toomas puhkes nutma jovcbumusest ja 
suurest ärritusest. i 

Kõrtsmik oli vahepeal toolilt tõusnud. Suu- 
rena ja fugevana seisis ta Tooma ees ja vaju- 
tas oma raske käe talle õlale. 

»Rahusta ennast, Toomas, Viieristi tubli 
mölder! Ära ägesta, ää süüdista ilmaaegu! 
Midagid põle veel katki, kui asja võtta täie 
aruga. Mina põle küll muud kui va Kõrtsi- 
Jaak, kes müüb seda põrgu laket, nagu püha 
papp vahest kantslist ütleb, ja kes korjab seda 
va patust mammunat, mida koi ja rooste rikub... 

Aga ütlen soole, Viieristi tubli mölder, ühe me- 
hesõna: So naine oo kuld, ta oo puhas kulla- 
tükk — taal oo hea ja kuldaveart süda! Kui 
keegi 00, nagu sa ise ütlesid, kihvtine madu, 
siis oled sina seda sadakorda rohkem kui so 
kuldaveart naine Riste. Kui sind mõisa rehe- 
juures seoti, kui sind ähvardas poolsurnuks 
peksmine ja Siberisse saatmine, kas see oli siis 
kihvtine madu, salalik uss, kes ennast so eest 
ohverdas ja oma neitsiliku au so peastmiseks 
andis paruni kiusata?! Mõtle järele, mees, enne 
kui kedagid, oma kuldaveart naist nõnda kan- 
geste süüdistad ja hukka mõistad. Mina põle 
küll püha papp, vaid va igavene patuori, aga 
mool oo meeles testamendi õpetuse-sõna süüd- 
lasest ning kiviviskamisest ta pihta. Tahad 
siis sina, Toomas, olla esimene, kes võtab kivi 
maast ja viskab oma naise surnuks sellepärast, 
et ta so peastmiseks sai süidlaseks?! Seda mõt- 
lesin ma soole ütelda juba siis, kui esimest 
korda kuulsin, et sa oma tubli naise vastu änam 
ei ole endine. Aga ma ei saanud sooga enne 
nelja silma all kokku.” 


Kõrtsmiku sõnad panid Tooma mõtlema. 
Oleks nagu õigus olnud kõrtsmikul, aga seal- 
samas miski keelas seda tunnustamast, keeru- 
tas ta veres üles viha ja kättemaksutahet. 


»Ära lorise, kõrtsisaks!“ käratas ta. 


»Pea meeles, Jaak, mina olen teisest tera- 
sest kui sina! Aga praegu ma sellest vastikust 
asjast enam ei räägi — see võib teha inimese 
hulluks!“ 


Olgu siis, me ei reagi sellest seekord 
änam,“ nõustus kõrtsmik. 

Toomas pakkus talle joodud viina eest 
raha, kuid ta ei tahtnud sellest teadagi. Egas 
teretulnud külaliselt ja healt tuttavalt suutäie 
viina eest võeta raha! 

Ning siis nad läksid kahekesi poodi, milleks 
osutus uus puust majake kõrtsi ees, teispool 
silda. 

Saanud oma kaubad kätte ja maksnud 
nende eest raha, jättis mölder lahke —abielu- 
paari jumalaga ja tegi minekut. 

»Närts, päris mehenärts!“ oli ta salajane 
otsus kõrtsmiku kohta. Sest tema ise ihkas 
kättemaksu — parunile! 

Ta ei rutanud kojuminekuga, vaid hulkus 
tüki aega arus kadakate ja kivide vahel. Ta 
pea valutas ja tunded olid täis mürki ja sappi. 

Kui ta viimaks koju jõudis, oli juba suur öö 
ja kodused magamas. Tema jaoks oli toit pan- 
dud kööki sooja pliidi peale, kuid ta jättis selle 
puutumata. Heitis pikali tuppa vanale sohvale, 
kus ta viimasel ajal magas. 

Heideldes oma rasket siseheitlust ta kuulis, 
et ka naine teispool seina ei maganud. Ta ai- 
mas, et sealgi võideldakse mure ja südameva- 
luga. Midagi pehmet, nagu kaastundmust, lii- 
kus korraga Tooma hinges, kuid peagi eksis see 
mürgiste mõtete ja tunnete tihedasse, läbipääs- 
matusse padrikusse... 

Alles koidu eel jäi mees raskesti magama. 


XIX 


Reinu Maret ja Jaak olid hakanud juba lep- 
pima oma tütre valikuga. 

Peremees Jaak oli enda eest enam kui täitsa 
mees, üle terve valla ja kümne suure küla, kui 
väimees Toomas tõi talle koju hulga selget lei- 
vajahu. Kuna kõik ümbruskonna talupojad nä- 
sivad veel karedat aganaleiba, millisele tihti 
juurde lisatud heinapepri ja peeneks hõõrutud 
männikoort — samal ajal sööb Reinu peremees 
kogu perekonnaga selget rukkileiba, nagu oleks 
aasta läbi jõulud majas. Päris kena asi, kui sul 
mölder väimeheks, kel veskil jahvatamise ta- 
suks võetud mativilja küllalt, nii et sellega võib 
meeles pidada ka oma uusi sugulasi. 

Varsti aga ulatusid ka Reinule jutud 
Tooma ja Riste rikkiläinud vahekorrast. Üht- 
lasi räägiti palju selle põhjustest. 

Külas oldi kahjurõõmsad, naerdi ja paras- 
tati. Öeldi, et ei saa paruni armukesest õiget 
naist ega painaja Krõõda pojast õiget meest. 
Ajagu Reinu vanad nüüd veel enda ninasid 
püsti oma möldriemandast tütre ja aganateta 
leiva pärast! 

Teadagi mõjusid sellised jutud Reinu va- 
nematesse tujurikkuvalt, mõjusid rahena nende 
lootuste õrnale orasele. 

Ühel sügissuvisel õhtupoolikul, kui Jaak 
pojaga jäid kodupõllule tööle, läks Maret Viie- 

ristile, et tütrelt eneselt saada selgust. Oli od- 
ralõikuse aeg. Viljanabrad põldudel olid aga 
harvikud, sest saak oli selgi aastal kehv, eriti 
halvasti väetatud ja puudulikult haritud kõrge- 
tel ja kruusastel külapõldudel. 

Kaugemal mõisapõllul oli vili märksa pa- 
rem; seal käis veel kibe lõikustöö. Valgesär- 
gilised naised ja mehed, reas lõikuserindel, 
kummardusid üle kollakasvalge odra, seda õsu- 
des teravate sirpidega. Lõikajate järel liiku- 
sid kaks kubjast ja opman. Lõikustöö pidi 
käima kiiresti, nii et teolistel jäi vaevalt aega 
sirutada selga. 

Seda nähes kangastusid Maretile nii mõ- 
nedki mälestused ta noorusest, — millised olid 
seotud suviste töödega mõisapõldudel. Temagi 
oli siis käinud mõisas teovaimuks. Kuid nüüd- 
sest veelgi raskem oli siis teoliste töö. Siis said 
laisklejad töö juures keppigi. Vastuhakkamise 
eest aga pargiti nahk õhtul mõisatallis tuliseks. 
Maret oli püüdnud olla virk teotüdruk ja oli 
seega jäänud ka keretäieta. 

Palju pahemini oli kord mõisas odralõikusel 
käinud tema tuttava Lepiku Ingli käsi. Öösel 
oli Ingel ühes teistega olnud mõisas rukkirehel. 
pärast keskhommikut aga tuli temalgi minna 
mõisapõllule õsuma otra. Ilm oli täis päikese- 
leili. Oli nii vaikne, et ei liikunud lehekest ega 
kõikunud kõrrekest. Võideldes painajana pea- 
letikkuva unega oli Ingel lõpuks jäänud alla. Ta 
oli läinud vilja vahele põllukraavi. Seal päikese 
soojal meelitaval paistel oli ta uinunud. 

Teda äratanud kupja kadakase kepi valusad 
löögid ja toores, jõhker sõim. Ingel oli siis, 
nagu hirmutatud jänes, välja joosnud kraavist 

sidumata viljaparmaste vahele. Seal oli ta las- 
kunud odraparmale kummuli, kastes viljakõrsi 
pisaratega. Kubjas aga ei tundnud siingi ha- 
lastust. ,,Käi tööle, tüdrukulurjus! Või kükita- 
des jääd magama! Ahaa!“ Ja sellest peale oli 
vaene tüdruk tigedale kupjale pilkealuseks. 

Orjus oli nüüd muutunud veidi pehmemaks. 
Keppki oli taltsam teoliste sundimisel kui va- 
remalt. Külas räägiti kui tõsiasja, et keiser on 
teoorjuse kaotanud ja teinud seaduse, et 
mõisnikud laseksid oma talupojad vastava le- 
pingu põhjal raharendile. Mitmed mõisnikud, 
ka kohalik, aga viivitasid sellega. Talupidajad 
isegi kahtlesid, kartes raharendi suurust ja selle 
tasumise raskusi. Nii kestis kohati teoorjus 
edasi. 

Viieristile jõudis Maret ootamatult parajal 
ajal. Riste oli, tundes lähenevat sünnitamist, 
heitnud voodisse. Asjatundliku vanainimese 
nõu ja abi oli nüüd enam kui vajalik. 

Toomas, kes viimased nädalad oli olnud 
sünge ning vaikiv ja pealegi hakanud sõbrus- 
tama viinaga, oli naise haigestumist märgates 
rakendanud hobuse vankri ette ja = sõitnud 
linna. Näis, nagu oleks teda kihutanud taga 
kurivaim. 

Hommikust ööd saabus Ristele raske 
tund — ta sünnitas terve poeglapse. See oli 
tõmmuvereline, kuid vastsündinud lapsest oli 
uudishimulikel naistel võimatu ütelda, kellega ta 
oma näovormilt sarnaneb. Riste tundis noore 
ema esimest õnne, kuuldes oma lapsukese hää- 
litsemist. Ent seda üürikest õnneläigatust va- 
ritses palju tumedaid, selgitamata küsimusi... 
Noor ema pääses tahtmatult nende eest, mines- 

tudes vast-läbielatud raskete sünnitusvalude ta- 
gajärjel. 

Sellisesse olekusse ta jäi mitmeks tunniks. 
Ema valvas tütre voodi juures ja hoidis last, 
mõteldes endaette oma raskeid mõtteid. 

Nii möödus öö. Siis kuuldus õuest vankri- 
mürinat. Seisatus... ja ukse tagant kostis tu- 
gevaid mehehääli. Ema võpatas tahtmatult, ta 
aimas, kes tulija. Ta süda ennustas halba. 

Tuppa astus Toomas. Ta oli nähtavasti 
joobnud. Ta pilk oli ekslev nagu roimaril, keda 
vaevab paha südametunnistus. Midagi läiki- 
vat oli tal käes, kuid selle peitis ta taskusse. 
Siis läks ta tuikuvail sammel hälli juurde, mil- 
les magas laps. Hoolimatu tõmbega kõrvaldas 
ta lapsekese näo kohta laotatud õhukese läbi- 
paistva rätiku. Vahtis lapsele üksisilmi näkku, 
nagu tahaks ta koiduaegses poolhämarikus 
viimaste peensusteni tundma õppida iga joo- 
nekets selles väikeses rõõsas näos. 

Hirmuga hinge kinni pidades jälgis Maret 
väimehe tegevust. 

Ent mees ei teinud lapsele midagi halba. Ta 
pöördus naise-ema poole küsides: 

»Kas poeg või tütar?” 

»Poeg, aga - mitu nädalat enneaegne... 
Teab, kas sõukesest saabki elulooma — võib- 
olla sureb ta väetike juba varsti...“ 

Toomas läks voodi ette, sest naine oli vahe- 
ajal ärganud ja naeratas. Näis nagu oleks ta 
virgunud ilusast unenäost. Samas aga kadus 
see naeratus ta näolt ja ehmunult vaatas ta 
kätki poole, kus laps tõmbas oma suukese nutu- 
krimpsu. 

Mees tundis end siin üleliigsena. Ta läks teise 

tuppa ja laskus toolile. Suur pinevus, mis temas 
eilsest saadik oli valitsenud, andis nüüd aset 
tuimale lõtvusele. Ta oli nagu põgenenud ise- 
enda eest, tehes reisi linna ja ostes seal läi- 
kiva rauaga püstoli. Nüüd võttis ta laskeriista 
taskust ja asetas selle enda ette lauale. Seda 
vaadates hakkas ta ajudes jälle liikuma ammu- 
hautud roimarlik mõte. 

Tükike aega nõnda istunud ja mõtelnud, 
tundis ta, et õhk on toas liiga raske ja suruv. 
Toast väljudes siirdus ta veskisse. Seal rääkis 
ta sulasega üle hulga aja jälle lahkesti ja sõb- 
ralikult ning kutsus ta toa juurde jooma tite- 
varbaid. 

Sulane vaatas rõõmsa imestusega pereme- 
hele näkku. Ta oli heasüdameline poiss ja pi- 
das oma noorest perenaisest lugu. Peremeest 
oli ta viimasel ajal pidanud pahaks. See oli ju 
oma tublile naisele südametu ja õel. Nüüd näis 
aga asi muutuvat. Vahest hakkab siin majas 
paistma jälle rohkem päikest! 

»Poja terviseks, peremees!“ sõnas sulane, 
laialt naeratades, kui tõstis kardkortlikese vii- 
naga suu juurde. ,,Su esimese poja õnneks ja 
terviseks.” 

Peremees oma liiga pinevile kruvitud närvi- 
dega mõistis aga poisi heasüdamelist naeratust 
valesti, nägi sellest kahemõttelist pilget, irvi- 
tamist rumala mehe üle, kes võtab paruni poja 
omaks. 

Ent rumal oli seda pahameelt siin teistele 
näidata, — sama rumal, nagu kogu ta elu 
praegu. Ta valas endalegi kardkortlitäie viina 
ja jõi selle ahnelt. See uimastas veidi ja ra- 
hustas. 

XX 


Riste oli raske sünnitamise tagajärjel hai- 
gestunud. Ta vajas nähtavasti pikemat aega 
voodisolemist ja ravimist. Ämm andis Toomale 
nõu, et ta naise ühes lapsega tooks mõneks nä- 
dalaks Reinule. Seal katsub ta nende eest hoo- 
litseda ja kõrvalt toimetada ka oma majatali- 
tusi. Toomas nõustus. Rõõmustaski, et tal ei 
tarvitse vähemalt mõnel päeval näha seda last. 
Ta rakendas hobuse vankri ette, tegi vankrile 
pehme aseme ja kandis haige naise süles sinna. 
Vaja oli ka laps viia ema juurde, kuid Toomas 
hoidus sellest kõrvale. Ta ei tahtnud puudu- 
tada seda, keda põlgas ta isa pärast. Ning siis 
võttis ämm lapse ja kandis ta ema — kõrvale 
vankrisse. 

Sulane läks neid viima Reinule. Toomas ei 
läinud sellepärast, et kartis ümbruskonna naeru 
ja pilget. 

Üksinda koju jäädes läks ta veskile ja lasi 
vee vesirattale. Vaja oli lubatud tähtajaks jah- 
vatada mõisa vili. Teiste töötarvitajate arv oli 
viimasel ajal tunduvalt vähenenud. 

Seni kui tal Viieristil oli läinud hästi ja ta 
eluvanker rühkinud ülesmäge, olid paljud 
ümbruskonna talupojad uue möldri vastu näi- 
likult aupaklikud. Temas nähti mingit tõusikut, 
kes peatselt saab rikkaks ja ühtlasi mõjukaks, 
keda maksab arvestada. Vahest on see edaspidi 

kuidagi kasulik. Salajas südames olid aga mit- 
medki kadedad: Näe, kuidas va painaja Krõõda 
pojal veab, aga mul mitte! Küll va Krõõt ka 
poega õpetanud, kuidas võita sakste südameid 
ja saada ruttu rikkaks. 

Kuid tuli pööre. Painaja pojal hakkas mi- 
nema räbalasti. Ja nii hakati pajatama, et 
Toomas on loll poiss, keda parun mõistnud 
osavasti petta, määrides talle kaela oma käper- 
datud armukese. Ei mingit tublidust sellel uuel 
möldril — ainult paruni tööriist. Ja mida nii- 
sugune veel kurjustab, olgu osaga rahul, mis 
talle antud. Vaat', Kõrtsi-Jaak mõistab rahul 
olla, nosib nagu hiir viljasalves, kasvatab pa- 
runi tütart ja on paruni endisele eidele hea. Kes 
teda sellepärast naerab. Va laadna mees, an- 
nab sulle teinekord kortli viinagi muidu — na 
sõbramehe poolest. Aga kus va painaja Krõõda 
poeg — kohe hari püsti nagu kaklemishimu- 
lisel kukel! 

Toomas ise oli kõigest sellest teadlik... Ta 
kättemaksuiha aina kasvas — muutus ta lahu- 
tamatuks kaaslaseks ja — andis talle ka jõudu 
jälle valitseda ennast. 

Parun pidi surema nii, et ükski ei teaks 
kahtlustada teda — Toomast. 

Tuli november. Väsinud päike ei näidanud 
ennast enam päevade kaupa. Pilved olid mada- 
lad ja täis vett. Maa oli porine ja haisev. Rän- 
kade vihmasadude tagajärjel täitusid kõik ma- 
dalamad kohad, lohud ja loigud veega. Oli ka 
mustade kuuta ööde aeg ja sageli mässasid 
tormid. 

Tooma naine ühes lapsega elas ikka veel 
külas vanemate juures. Naine oli ammugi juba 

terve, lapski kosus oma enneaegsusest hooli- 
mata priskesti, ja külaeided rääkisid isekes- 
kis, — et tita olevat väikese paruni enese 
nägu. 

Riste oli andnud mehele mõista, et ta oleks 
valmis veskile tagasi tulema. Toomas polnud 
ära ütelnud, oodaku naine ainult niikaua, kui 
tuleb esimest lund, siis saadab ta sulase neile 
saaniga järele. Seda mõtles ta tõsiselt. Ainult 
enne pidi midagi sündima... 

Toomas oli jälle muutunud tragiks ja kor- 
ralikuks töömeheks. Sulane jahvatas veskis — 
sügisel oli veskilisi jälle rohkem. Toomas ise 
tegi muud tööd; kündis põldu, raius metsas 
hagu kütteks, ja kui muud tööd veidi aega 
andsid, siis ehitas õues uut pesusauna. Ka 
söögikeetmise ja loomade talitamise, isegi 
lehmalüpsmise võttis ta enda hooleks. Aga 
kuigi ta enamasti igal õhtul oli küllalt väsinud, 
olid ta uned rahutud. Sageli maadles ta kogu 
pikad mustad ööd oma mõtetega, mida ta nüüd 
päeval oskas peita teiste eest. 


Viina tarvitas ta siiski vähe. Hoidis aga 
ühe pudelitäie kapis tagavaraks. See pidi olema 
julgusrohuks teatud tunnil. 


Nüüd oli see ammuoodatud tund hii-ütelda 
käega katsuda. Nagu rääkisid veskil käinud 
mõisamehed, parun oli sõitnud naabermõisa 
jahile ja pidi sealt tulema tagasi õhtul hilja. 
Toomal oli kohe otsus valmis: nüüd või ei 
kunagi! Siin ei tohtinud olla mingit taganemis- 
teed. 

Sulase saatis ta õhtul videviku ajal hobuse 
ja vankriga Reinule viima jahu. Oli arvata, et 

poiss enne suurt ööd sealt tagasi ei jõua. Vahe- 
peal tahtis Toomas teostada oma õudse kavat- 
suse. Ta võttis pisut kuraasi, pani püstoli ja 
viinapudeli taskusse ja siirdus läbi õunaaia otse 
kuusikusse. 

Mets oli hiljutise saju tagajärjel märg, põõ- 
sad suurte puude all nõretasid veest. Sageli 
kukkus puudelt külmi raskeid piisku. 

Toomas rühkis märgade puude ja põõsaste 
vahel edasi ja seisatas alles siis, kui talle hak- 
kas paistma hallis porivees läiklev tee. Seda 
mööda pidi tulema parun. 


Toomas istus kännu otsa noorte kuuskede 
vahele, kust võis silmas pidada teed. Ta rüüpas 


- veel pudelist julgust, et süüdistav südame- 


tunnistus vaikiks ja käsi lastes ei väärataks. 
Võttis taskust püstoli, mis põõsastelt taskusse 
nõrgunud veepiiskadest oli saanud märjaks. 
Selle ta kuivatas hoolikalt kuue voodri vastu 
ja hoidis siis käes, et parajal silmapilgul lasta. 


» Viimaks kuuldus mingit sulinat teel vee- 
loigus... Toomas kargas püsti, hoidus noore 
kuuse varju ja pööras laskevalmis püstoli otsa 
tee poole. Ta süda hakkas valjemini tuksuma, 
kuid käsi püstoliga oli kindel, ei värisenud. Ta 
oli kõigeks valmis. 

Ent tulija polnud veel parun, vaid paruni 
suur jahikoer. Tähendab, ka parun ise on peat- 
selt tulemas. Ettevaatlikult, tasa tõmbus Too- 
mas veel rohkem põõsa varju, et koer ei mär- 
kaks teda ega saaks talle äraandjaks. Koer sei- 
satas, sirutas nina õieli ja haistis õhku... Ent 
siis sörkis ta jälle edasi ja kadus puude 
vahele pimedusse. Samal hetkel oli selgesti 

kuulda hobusekapjade astumist porisel, vesisel 
teel... Vististi tuli parun oma ratsuga. 

Toomas oli nüüd nagu verejanuline mets- 
loom, kes tee ääres varitsemas saaki. Tal oli 
iga närv pingul, iga ajurakuke, iga veretilk täi- 
detud mürgisest ihast — tema peab tapma oma 
naise au rüvetaja. Ta tapabki — ei mingit ha- 
lastust!.. 

Parun jõudis ta kohale. Selgesti oli näha 
ta mustendavat kogu puude latvade vahelt paist- 
vas hallis hämaras valguses. , Nüüd!“ käsutas 
Toomas ennast. Ta sihtis, püstoli kukk naksa- 
tas — pauku ei tulnud! Sihtija käsi lõi vihast 
ja ärritusest värisema. Mis see siis on?! Nagu 
nõiutud! Ta katsus veel mitu korda, kiiresti, 
ennatult. Naksatas küll püstoli kukk, kuid sur- 
mav pauk jäi ikkagi tulemata. 

Parun näis instinktiivselt aimavat hädaohtu 
— või oli see ainult juhus? — ta surus kannu- 
sed kõvasti vastu hobuse külgi ja loom ühes 
ratsanikuga kaugenes. 

Toomas kees vihast. Ägedalt kiskus ta põue- 
taskust viinapudeli ja tühjendas selle suurte 
sõõmudega. Siis hakkas ta ruttama läbi märja 
metsa kodu poole, taarudes ja sageli komista- 
des. Joobnud hinges aga küdes ja torkis suur 
nurjumise kahju. 

Ta jõudis jõe kõrgele kaldale, mida mööda 
läks puude vahelt kitsas ja kõverik jalgtee 
veski poole. Kohati oli teel ees kände ja okas- 
puude juurikaid. Kainelgi oli pimedas seal käia 
hädaohtlik, seda enam veel joobnul. Toomas 
kukkus ja komistas sageli, kuid jätkas visalt 
minekut. Otse ta kõrval, kõrge järsu) kalda all 

voolas kiiresti sügisvetest paisutatud jõgi, pei- 
tes endas kohati sügavaid haudu. 

Mets harvenes. Puude vahelt hakkasid läbi 
pimeduse valendama veski lubjatud müürid. 
"Toomas lootis peatselt jõuda koju. Kuid siis ta 
komistas jälle üle poolmädanenud kännu, ja 
seekord nii õnnetult, et veeres üle kalda jõkke. 
See oli paari sülla sügavune hauakoht ja joob- 
nud mees oma paksus riietuses oleks seal kohe 
uppunud, poleks ta saanud kinni haarata puu- 
juurikast. Seisukord oli siiski küllalt täbar ja 
hädaohtlik. Kaldale ronimiseks puudus võima- 
lus, sest kallas oli järsk ja kõrge. Külm vesi 
kangestas mehe liikmeid ja lihaseid. Ta käed 
väsisid juurikast kinni hoides. Kuid enesealal- 
hoiutung sundis äärmistele pingutustele. Nii ta 
jäi, olles rinnust saadik külmas, kiiresti voola- 
vas vees, juurika külge rippuma — elu ja 
surma piirile. 

XXI 


Viieristi sulane Juhan ei saanud Reinult nii 
pea tulema. Peremees palus, et ta aitaks teda 
suurele taaritõrrele peale tõmmata uue tamme- 
puust vitsa. Juhan nõustus. 

Siis järgnes õhtusöök ühes perega. 

Söömaajal päris Riste sulaselt, kas Viie- 
ristil lehmad veel lüpsavad või on nad juba 
kinni jäänud ja kas kevadel võetud põrsas kas- 
vanud juba suureks seaks. Ent Toomast ta ei 
pärinud midagi. 

See tundus sulasepoisile võõrastavana. Kas 
siis ta endine noor perenaine Viieristi lehmi ja 
sigu rohkem peab meeles kui oma meest?! 

Oli juba tükk õhtut möödunud, kui Juhan 
viimaks sai minema. Riste ei tulnud teda saatma, 
näis olevat sõnakehv ja nukker. Ent kui Juhan 
juba vankris istus, tuli vanaperenaine ta juurde 
ja andis ta kätte uued villased pehmed sokid ja 
labakindad, öeldes: ,,Vii need Toomale... 
Riste ise kudus.” 

Juhan muheles endamisi: polegi see noor 
perenaine oma mehe vastu nõnda ükskõikne — 
saadab talle sokkide ja kinnaste näol osakese 
oma soojast südamest... 


Vankrirattad solisesid maanteeporis. Sadas 
peenikest, tihedat vihma. Läbi pimeduse helki- 
sid küla elamute tillukesed aknalaigud nagu 


102 


luurajad tondisilmad. Kuskil hüürgas torupill 
pikki venivaid viise. 

Porise tee tõttu liikus hobune aeglaselt. 
Juhan ei sundinudki teda. Mis loomast muidu 
piinata? Kas natuke aega hiljem või varem 
koju jõuda — ükspuhas. Peremees vist halba 
ei ütle sellepärast, et ta Reinult tulekuga on 
hilinenud. Ehk kui taplebki vähekese, siis annab 
ta talle lepituseks Riste enese kootud uued 
sokid ja kindad. Kivine oleks mehe süda, kui 
ta ka siis ei läheks pehmemaks. 

Korraga katkes Juhani mõttelõng, sest ta 
arvas kustki kaugelt kuulvat tumedat appi- 
hüüet. Ta jahmatas. Nagu tükk jääd tõmmati 
tal üle seljanaha. Kas on roimarid tunginud 
mõne hilise teekäija kallale?!.. 

Jälle tume appihüüd pimedusest, ent nüüd 
juba endisest veidi selgemalt. 

Juhan sundis hobuse seisma ja kuulatas, iga 
meel pingul. Veidi aega polnud midagi enam 
kuulda, kostis vaid vahepeal valjenenud vihma 
sahinat... Pimedust ja õudu oli kõikjal... 

Juhan andis hobusele piitsa, et saada rute- 
mini edasi. 

»Appi! ... Ma upun!..“ kuuldus nüüd üsna 
selgesti. 

Juhani meelest oli, nagu oleksid need appi- 
hüüded kostnud Viieristi kuusikust. Pori len- 
nates rataste alt ta kihutas sinna. 

Siis peatas ta hobuse ja kuulatas uuesti. 
Süda peksis tal valjusti, kõrvus kohises, kuid 
muud polnud kuulda midagi. Ning temas hak- 
kas tekkima ebausklikku hirmu. 

»Appi! Jeesus Kristus halasta!.. Ma upun!” 

Tõepoolest, seal oli inimene uppumas! 

Juhan juhtis hobuse üle madala kraavi metsa 
alla, sidus ta jämeda sanglepa külge ohjapidi 
kinni ja hakkas minema selles suunas, kust oli 
kuulnud appihüüdeid. Sügisvetest paisutatud ja 
kiire jooksuga jõgi sulises nüüd üsna lähedal. 

Siis uued appihüüded. Juhan võpatas, sest 
ta arvas ära tundvat oma peremehe Tooma 
hääle ja ruttas edasi, 


Oled Toomas või?... Mina olen Juhan — 
eks sa ju häälest tunne... Aga nüüd katsun 
sind ruttu päästa... 

Pooleldi käsikaudu kobades leidis Juhan 
tugeva, maharaiutud kuuseoksa ja ulatas selle 
ühe otsa hädas-olijale. ,,Ole nüüd valmis ja 
katsu kõvasti kinni hoida, ma tõmban!“ 

Toomas haaras kõigest jõust kinni oksast 
ja tugevast poisist tõmmatuna kerkis ta niivõrd 
kaldaäärele, et sai kahe , käega kinni sitkest 
toomingatüvest. Nüüd sirutas Juhan talle oma 
tugeva käe ja aitas ta lõplikult kaldale. 

»Peremees, sõge, kuidas sa siia kukkusid?! 
Vaks vahet — ja sa oleksid uppunud! Nüüd 


pean aga kiiresti su aitama koju... Sa värised, 
sul on külm... Toeta nüüd tugevasti mu 
najale!“ 


Sõnalausumata toetus peremees, keda läbi- 
sid esimesed palavikuhood, tüseda poisi õla 
najale ja pikkamisi jõudsid nad teele, kus seisis. 
hobune ja vanker. Juhan aitas peremehe vank- 
rile, ja algas sõit veski poole. Toomas juba 
sonis palavikus, kui sulane ta talutas tuppa. 

Juhan nägi, et tema abi siin üksi ei aita. Ta 
asus uuesti vankrisse ja kihutas läbi öö Reinule 
tagasi, et kutsuda noor perenainegi Viieristile. 

Riste kohkus, kui kuulis, mis sündinud. 
Kuid siin polnud aega pikalt kaalutleda — pidi 
toimima kiiresti ja otsustavalt. Kärmelt riietus 
ta ja istus vankrile Juhani kõrvale. 

Viieristile jõudes selgus Ristele, et Toomas 
on väga raskes seisukorras. Mees sonis aina 
palavikus ja ajas segaseid jutte mingist kavat- 
setud, kuid nurjunud mõrtsukatööst. Neist kat- 
kendlikest lausetest taipas naine, et mees on 
tahtnud tappa paruni, kuid millegi pärast pole 
see kavatsus teostunud. 

Mehe palavikulised jampsimised tegid seisu- 
korra veel raskemaks. Haige vajas arstiabi, 
muidu oli karta kõige pahemat. Kuid arst elas 
mõisas ja oli kõigepealt paruni perekonnaarst. 
Ning mis teeb parun, kui ta arstilt kuulda saab 
"Tooma sonimistest? Kuna aga kaalul oli mehe 
elu, ei kahelnud Riste siingi kaua — hommiku 
tulekul ta saatis Juhani mõisa arsti järele. 

Umbes tund hiljem saabuski arst. See oli 
hallpäine lahke ja sõbralik mees. Riste oli te- 
maga tutvunud juba mõisas. 

Ta uuris rahulikult ikka veel soniva haige 
seisukorda. Konstateeris rasket kopsupõletikku, 
mis nõuab pikalist hoolsat ravi. Ühes rohtude 
ja mähistega ta andis Ristele ka tarvilised ju- 
hatused ja nõudis nende täpset täitmist. Vas- 
tasel korral olevat haigel surm möödapääsmatu. 
Kui on märgata haige seisukorras halvenemist, 
saadetagu temale kiiresti teade. Tema on val- 
mis haige juurde tulema nii ööl kui päeval. 

Siis jättis arst lahkesti jumalaga ja tegi 
minekut. Riste, kelle süda mehe sonimistes 
avaldatud saladuste pärast kangesti valutas, 
ruttas talle õue järele. 

»Pai tohtrihärra, kulla härra!“ sõnas ta eru- 
tusest hingeldades. ,,Te ehk ise kuulsite mu 
mehe sonimisi... Ehk tohtrihärra halastaks ja 
ei räägiks sellest kellelegi! Ma palun kõigest 
südamest...” 

Arst, kes kümneid aastaid mõisas viibides 
mõndagi oli teada saanud paruni ja mõisa toa- 
tüdrukute vahekordadest ja nende tagajärge- 
dest, naeratas heatahtlikult ja kaastundlikult, 
sõnades: 

Pole viga, noorik! Mina pole siin midagi 
muud kuulnud ega näinud kui ainult seda, mis 
mulle kui arstile tarvis on. Kõiges muus vaikin 
kui haud — võite mind uskuda.“ Julgustavalt 
surus ta nooriku kätt ja ruttas siis maanteele, 
kus Juhan vankriga juba ootas. 

Harduse ja sügava tänutundega vaatas 
Riste arstile järele ja usk inimeste headusse ja 
aususse leidis temas jälle aset. Ta ei tahtnud 
vähematki hoolida omast vaevast, kui aga saaks 
päästa mehe. 


ja 

XXII 


Palju mureraskeid päevi ja unetuid öid sai 
Riste haige voodi juures valvata, enne kui mehe 
tugev organism võitis kriitilise seisukorra ja 
hakkasid avalduma esimesed nõrgad parane- 
mise tundemärgid. Arst käis selle aja kestel 
veel kolm korda haige juures, andes uusi arsti- 
rohte ja uusi juhatusi. Viimasel korral ütles ta 
valvavale naisele suure rõõmusõnumi, et nüüd 
on kõige pahem juba möödas ja alanud pööre 
paremusele. Vaja veel mõned päevad hoolt ja 
jõupingutust, siis on täielik paranemine SE 

Riste palvel oli Reinu perenaine ühes lap- 
sega tulnud Viieristile, sest Ristel oli võimatu 


päevad ja ööd üksinda valvata haiget ja seal 


kõrval veel toimetada hädavajalisi majatalitusi. 
Ema valvas haiget ta rahulikumail silmapilgel, 
andes seega tütrele võimaluse veidi magada. 

Vahepeal oli saabunud talv. Meri oli ranna 
äärest juba kaunis kaugelt kattunud jääga, ülal 
merel aga lainetasid veel vabalt rohekad vood. 
Viimased lumesajud olid kõvakskülmunud 
maapinnale tekitanud hea reetee. Äsjase lume- 
saju ajal oli ilm vakatanud ja muutunud peh- 
memaks. Saju lõppedes rippus nüüd puudel ja 
mujal valge pehme lumivill, mis hiilgas ja sä- 
deles madalalt paistvas talvepäikeses. 

Sel päeval Toomas ärkas uuele elule. Laial 
imetseval pilgul vaatas ta enese ümber. Naist 

voodi juures märgates tekkis ta kõhnaksjäänud 
näole poolpahane ilme. See muutus aga varja- 
tud rõõmuks, kui naine hella osavõtuga silitas 
ta lahjat, soonilist kätt. 

Hetke vaatasid nad teineteisele silmi, siis 
küsis Toomas: 

»Olin vist väga kaua haige?.. Näe, lumi 
õues juba maas.” 

»Jah, oli küll... Aga nüüd, tänu jumalale, 
oled sa jälle paranemas. Ole aga üsna rahulik... 
Ehk tahaksid midagi süüa? Mul on keedetud 


mune ja meega segatud sooja piima... Ütle, 
mida sa tahad — ma toon.” 
»Ei taha praegu midagi... ainult unine 


olen... nagu poleks veel küllalt saadud maga- 
mist. Oh seda laiskust, mis nüüd saab!" 

Riste tõusis, et minna, sõnades: ,,Mu siin- 
olek ehk segab sind... Tohtergi ütles, et sul 
on kõigepealt tarvis rahu...” 

Toomas näitas käega, et ta jääks. 

» Vist tead sa nüüd kõik. Ma vist jampsisin 
palju, kui olin raskesti haige?” 

»Mõnda ikka sonisid küll... Aga ära ärrita 
ennast — see pole sulle hea...” 

Samal hetkel kuuldus teispoolt seina lapse 
nuttu ja Riste ema vaigistavat kussutamist. 

Mehe näol muutus ilme. Naine kartis halba. 
Ta lahkus toast, et vaigistada last. Mure mul- 
jus ta südant valusasti. 

Mees jäi kinnisilmi voodisse lamama. 

Kui Riste umbes poole tunni pärast ukse 
vahelt tasa ja ettevaatlikult vaatas tuppa, nägi 
ta, et mees on veel ärkvel. Ta ruttas kööki ja 
tõi sealt kruusitäie meega magustatud piima; 
siis läks ta, süda täis salakartusi, haige tuppa. 

»Istu siia voodi ääre peale,“ ütles Toomas. 
»Ennist sa põgenesid siit, nagu oleksin ma 
mõni kiskja loom. Enne ehk olingi see, aga 
nüüd ei taha ma enam mitte olla. Sina oled 
minu heaks teinud nõnda palju, ja mina ei taha 
seda mitte kätte maksa kurjaga...” 

Naise silmad tumenesid pisaraist. Ta tahtis 
hakata mehele pihtima, kuid mees katkestas ta 
segase kõne. 

»Mis me sellest enam räägime... Mis on 
olnud, on olnud.“ 

Naine kuivatas põllenurgaga silmi, pühkis 
sealt tänu- ja rõõmupisaraid. 

Õhtupäikese punetavad kiired paistsid läbi 
akna tuppa. Õhus särasid lumetunud puud. 

Kaua veel istus möldri noorik oma paraneva 
mehe voodi äärel. 

Vahepeal läks elu külas oma rada. Kehva 
viljasaagi tagajärjel tekkinud toidupuudus ja 
unistuslikud lootused kroonu abile andsid pal- 
judele talupoegadele uut hoogu keisri usku 
minekuks. Muuseas loodeti usuvahetusega pää- 
seda ka kirikumaksudest, mida talupoegadelt 
igal aastal nõuti, küll mitmesugustes põllu- ja 
karjasaadustes, küll naiste käsitöö näol. 


Ka Reinu peremees Jaak oli naise kodust 
äraolekul sattunud jälle tõsisemalt usuvahetuse 
keerisesse. Seni kui ta möldrist väimees oli saat- 
nud talle vähemalt igas kuus teatava hulga 
leivajahu, millest jätkus perekonna varustami- 
seks leivaga, oli peremees usuvahetusse suhtu- 
nud tagasihoidlikult. Milleks vahetada usku, 
kui kõht korralikult täis. Nii ei tundunud mõi- 
sagi orjus üleliia raskena. Jäi aga jahusaamine 
väimehe raske haiguse tõttu ajutiselt ära ja 
kippus endiselt puudus majja, hakkas Jaakki 
oma silmi tõstma nende mägede poole, kust 
paljud sel ajal ootasid abi. Uus usk pidi ka 
aineliselt aitama. 


Ühel pühapäeval läks Jaak koos mõne naab- 
riga lähemasse vene usu kirikusse. 


Kirikust väljudes oli ta üks esimesi, kes laskis 
enese ja oma perekonnaliikmete nimed kirju- 
tada usuvahetuse soovijate nimestikku. Lahku- 

misel surus preester soojasti ta kätt; see tun- 
dus Jaagule julgustusena. 

Enne kojuminekut mitmed külamehed siir- 
dusid kõrtsi. 

Reinu Jaak ja ta kaks kaaslast sammusid 
kohe leti juurde, et osta veidi külmarohtu. 

»Soab va kaimu koa harva näha,“ sõnas 
kõrtsimees Jaak kõiki kolme uustulnukat kätt- 
pidi teretades ja lõpuks Reinu peremehe poole 
pöördudes. ,, Nagu näha, olete pitkateemehed 
— vist käisite Reinumetsal vene kirikus... 
Seal jo nüüd paljud käivad... Papp lubavat 
aidata ihuhädas ja hingehädas... Kas olete 
koa uude usku minejaid või?“ 

»Ei tea,“ venitas Reinu Jaak, kes kõrtsi- 
meest kui sakstele lähedalseisjat hästi ei usal- 
danud. ,,Sai seal käidud nõndasama uudishimu 
pärast... Kes siis sellepärast kohe usku vahe- 
tab... Või mis sellel vanal usul viga 00, see 
kutab küll veel.“ 

»Ega taal viga ole kedagid, jah,“ pistis 
keegi joobnud meestest nende jutu vahele. 
»Kirikhärra iga pühabe kantslis kui kukk, 
muudkui ööritab aga põrguvalulaulu otsa üles... 
Senna kõige sügavamale põrgupõhja, kurjade 
kuradite torkida ja närida läheb igaüks, kes ei 
taha enam viia kirikhärrale vakuoinast.'“ 

Mõned kõrtsisolijad purskasid naerma — 
mõnitus pastori kohta meeldis neile. .Kõrtsi- 
Jaagulgi liikus habeme all midagi muigetaolist, 
kuid ainult hetkeks. Tema amet nõudis era- 
pooletust, nii sakstega kui ka talupoegadega 
head läbisaamist. Seepärast jättis ta ka oma 
arvamised mõisnikkude, pastorite ja isegi usu- 
vahetuse liikumise kohta ainult enda teada. 

Reinu Jaak ühes kaaslastega tellisid iga- 
üks kortli viina ja toobi õlut. See oli uue usu 
liiguks, nagu nad teel omavahel olid kokku 
leppinud. Raha oli neil vähe ja nendelgi vähes- 
tel kopikatel, mis neil oli, oleks olnud muidki 
hädavajalisemaid auke. Kuid sellist suurt ja 
pöörettõotavat ettevõtet, millisena tundus neile 
usuvahetus, ei tahetud jätta liikudeta. Muidu 
poleks ehk asjal õnne, arvasid nad. 

Saanud õlled-viinad joodud ja seejuures 
selles ja teisest vaieldud ja juteldud, jätsid me- 
hed kõrtsmiku jumalaga ja jätkasid minekut 
kodu suunas. 

Õhtu oli selge, vaikne ja külmavõitu. Tae- 

vas oli täis tulisilmseid tähti. Kahaneva täiskuu 
veidi lopergune nägu sinitaeva kumeral serval 
puistas külma sädelevat kiirtevihma lumele, mis 
sulale järgnenud järsu külmetuse tõttu kohati 
kandis inimestki peal, 
Soojade peade mõjul olid mehed nüüd palju 
julgemad ja kuraasikamad kui enne. Nüüd 
avaldati oma mõtteid avalikumalt ja valjemalt, 
ka mõisnikkude, pastorite ja usuvahetuse kohta. 
Avaldati üsna sõjakaidki mõtteid, milliseid nad 
kaine peaga ise oleksid nimetanud lolluseks. 

Valjusti juteldes ja vahest sekka ka pilka- 
vaid ja mõnitavaid vemmalvärsse hööritades, 
olid mehed lookleval ja hobusesõnnikust mus- 
tendaval teeribal edasi jõudnud juba versta 
kolm. Siis kuuldus nende selja tagant kaugelt 
aisakellade helinat. ' 

»Kuramuse saadan!“ sõnas üks meestest, 
Mulgu Laur, ja sülgas hea lärtsaku tubakasülge 
teele. , Ma juba tunnen kelladest, kes seal sõi- 

dab. See va sillakohtuhärra T. Seesama raisk, 
kes omal aal lasi moole anda kolmkümmend 
kepihoopi. Ise ta saadan seisis juures ja sundis 
vahimeest, et see aga hästi kõvasti virutaks. 
Parkisid mo va p...se hästi veriseks, nõnna 
et va Marel tuli kaks, kolm korda sauna kuu- 
maks kütta ning palavas leilis hülgerasvaga 
võida, enne kui hoopide jäljed jälle paranesid. 
Ja oleks veel mõne süüteo eest! Päh, anti üsna 
jumalamuidu — ainult, et mütsi ei mõistnud ma 
võtta peast õigel ajal... Paljuks see patusele 
tarvis, et suurte sakste viha alla langeda. Aga 
nüüd näitame kuradile! Oleme mehed, aga 
mitte vanad memmed!” 


»Ei tea,“ kahtles Reinu Jaak, ,,kas sõuke 
asi küll läheb. Ehk saadavad meitid kõiki veel 
Siberi?" 

»Oled koa vana paigatud pastal!“ hurjutas 
Laur. ,,Sool oo jänes igas püksiharus ja kolmas 
veel põues.” 

Vahepeal oli kellade helin neile üsna lähe- 
dale jõudnud. Lähenes suur must hobune, kõrge 
korjuga saan järel. Saanis istus tore härra, 
suur kasukas seljas ja kõrge laia äärega karva- 
müts peas. Härral polnud seekord kutsarit, ta 
juhtis hobust ise. See oligi sillakohtu-härra T., 
keda ümbruskonna talupojad vihkasid ta val- 
juse pärast. 

Mehed seisatasid ja tõmbasid endi talimüt- 
sid õige sügavasti pähe. Ka kasukakraed ker- 
gitati üles, et paremini varjata nägu. 

»Teelt ära, lurjused!“ käratas saks kurjasti, 
kui ,,matsid” ei andnud teed. 

Mehed ei nihkunud paigastki. 

»Eest ära — ehk...!* hüüdis kohtusaks 
kõuehäälel ja sundis hobust minema just mees- 
tele otsa. 

Hobune aga tõrkus seda tegemast. Ta ajas 
aiste vahel püsti, nii et rihmad aina nagisesid 
ja kellukesed aiste küljes ägedalt helisesid. 

Nähes, et loom milgi tingimusel edasi ei 
lähe, kargas kohtusaks saanist, haaras piitsa ja 
ruttas vihast ähkides meeste juurde. 

Enne aga kui ta ülestõstetud käsi piitsaga 
jõudis langeda, tõmbas Laur tal piitsa käest ja 
andis talle jalaga sellise hoobi, et ta lendas pi- 
kali lumme. Siis murdis Laur ta piitsavarre 
pooleks, viskas tükid härrale järele, sõnudes: 

Säh, sõhuke oo matside kohtumõistmine!” 

Lumelt tõusvat kohtusaksa ja ta saani ees 
rabelevat hirmunud hobust sinnasamasse jättes 
jooksid mehed üle lumise välja metsa suunas. 
Hirm, et neid ära tuntakse ja tabatakse, andis 
nende jalgadele mitmekordse hoo. 

XXIV 


Reinu peremees, keda kartus ja mure vae- 
vasid, veetis kodus soojaksköetud ahju peal 
rahutu öö. Toas aina kolasid nägematud kodu- 
käijad, ja kui viimaks silmile sai esimene kerge 
unekirme, siis tuli painaja teda vaevama. 

Ärgates ta vabanes küll sellest, kuid unest 
polnud sel ööl enam juttu. Hommik oligi juba 
lähenemas, ja kuked hõikasid külmas rehalas 
õrtel valjusti. 

Haigutades ja ringutades ajas Jaak enda 
voodis istukile. Ta pea huugas ja suus oli tal 
halb maik, nagu oleks ta söönud midagi ilget. 

Ta kirus endamisi eileõhtust joomist, samuti 
Mulgu Lauri, kes oma järjekordse karutüki oli 
sihtinud sillakohtuhärra vastu. Et nüüd midagi 
halba tuleb, see on kindel. Selliselt mõlgutades 
mõrusid mõtteid tõusis Jaak asemelt ja hak- 
kas riietuma. Õnneks polnud sel päeval minna 
mõisa teole, nii võis ta kodu olla kuni tuju 
paranemiseni. 

Kõigepealt oli vaja sööta loomi. Hobused 
hirnahtasidki rehalas ja veised inisesid. Nad 
tundsid oma söötmise- ja jootmise-aega ja 
ootasid oma osa, 

Jaak asetas küünla tolmunud laternasse ja 
läks rehalasse. Kõhnaks olid jäänud loomad 
perenaise äraolekul, — veel märksa kõhnemaks 
kui nad olid olnud varemalt. Vana ruun kanna- 

tas sageli painaja all, oli siis hommikuti higine 
kui vette kastetud. Vasikal ja mullikal olid täid 
karvades, põrsastel kõhud alati lahti ja leh- 
made seljad vajusid aina rohkem lohku. 

Peremees ise arvas, et see on puha mõne 
kadeda naabri kurja ja võluva silma süü. Nii 
oli va Liivaaugu Leenu, üle 60-aastane, lahja 
näo ja terava lõuaga vanaeit, ühel hommikul 
parajasti loomade söötmise ajal saabunud sinna 
ja kohe läinud lahtisest uksest rehalasse. Kül- 
lap tema need loomad ära kahetaski. 

Kui Jaak sellest rääkis pojale, vastas see 
naerdes, et pole siin mingit nõidust. Oleks ema 
jälle kodus, küll siis loomad hakkaksid ka 
uuesti kosuma. Ema oskavat loomi sööta, joota 
ja talitada paremini kui isa. 

Jaak pahandas: alati tahavad need munad 
targemad olla vanast kanast. Pole siin söötmi- 
sel süüdi aga midagi, puha va Liivaaugu eide 
kurja silma süü! Peremees ei tahtnud jätta 
jonni — ta muretseb va Leenu karvu või tüki 
ta riietest ja siis läheb arstimine lahti. 

Sama päeva õhtul ta läks siiski Viieristile, 
et naiselt küsida nõu nii loomade söötmises kui 
ka muis majapidamise asjus. Ka tahtis ta teada, 
millal eit jälle tuleb koju, kus puudus temast 
iga päevaga läheb tunduvamaks. 

Väimehe ja tütre poolt leidis Reinu taat 
lahke vastuvõtu. Ka taadi enda eit rõõmustas, 
et vanamees kord Viieristile tulnud. Esmalt 
tulid küsimised ja vastamised, siis hakkas möldri 
noorik kärmesti valmistama õhtusööki. i 

Toomas, kes juba tublisti oli paranenud, 
jutles vahepeal äiapapaga mitmestki küsimu- 
sest, mis kuulusid nende huvide piirkonda. Et 

jutt libedamini jookseks, tõi väimees kapist 
tagavaraks hoitud viinapudeli. Ise ta piirdus 
ainult paari lõuatäiega, sest arst oli talle kui 
paranevale haigele joomise ära keelanud. Äia- 
papa aga pidi selle eest rohkem võtma. Ja egas 
vanamees vastu seisnudki — laskis maitseda 
nüüd jumala märjana seda, mida alles hommi- 
kul pohmeluses valutava peaga oli sõimanud 
põrgulakkeks. 

Laps, kes teises toas oli vanaema hoole all, 
hakkas häälitsema. 

»Tahaksin seda väikest meest, mo tütre- 
poega, korraks koa näha.“ sõnas vanamees ja 
vaatas areldi väimehele silmi. 

Kähku tõusis väimees ja läks teise tuppa. 
Paar minutit hiljem tuli ta sealt ühes Reinu 
perenaisega tagasi. . Viimasel oli pehmesse 
sõbasse mähitud laps käte peal, 

» Või see siis see pisike parun oogid!“ koh- 
mas vanamees pooljoobnult. ,,Aga näost põle 
seda märgata midagid.” 

Toomal oli piinlik, ta kõhnaks ja kahvatuks 
jäänud näole tekkis puna. Ta tõusis toolilt ja 
hakkas läbi akna silmitsema kuust valgustatud 
lumist ilma. 

Reinu taat taipas oma eide karistavast pil- 
gust, et ta oli ütelnud midagi rumalat. Ta läks 
väimehe juurde ja pani käe selle õlale. 

»Ära pane pahaks, väimeespoeg, et nõnna 
ütlesin!.. Ons siis joobnud inimesel aru peas 
või kedagid... Palun sind, kui sa võid, ole mo 
lapsele siiskid hea...” 

Toomas pöördus ja lausus, vanamehele tõ- 
siselt silmi vaadates: 

Usu, Reinu taat, mu kohus on olla hea su 
veart tütrele.” 

Söögilauas kuulis Jaak möldri sulaselt halva 
uudise. Veskil käinud mõisamehed rääkinud, 
et eile öösel olevat kolm joobnud talupoega 
maanteel sillakohtuhärrale kallale tunginud ja 
tema kallal tarvitanud vägivalda. 

Üks süüdlasi olevat Mulgu Laur, see ole- 
vat juba tehtud kindlaks. Lauri kaudu loode- 
tavat selgitada ka teiste süüdlaste isikud. 

Reinu taadil kadus söögiisu. Rasvane peen- 
jahust klimp, millised veel paar minutit tagasi 
talle olid maitsenud hüva maiusroana, hakkas 
korraga ta suus kasvama. Või nii! Siis tullakse 
ju varsti tedagi kinni nabima! Vaja eidele juba 
ette ütelda, et ta sauna hästi soojaks kütaks seks 
ajaks, kui tema, Jaak, verisekspeksetult mõi- 
sast koju tuleb või halvemal juhul — tuuakse. 
Samuti tarvis juba aegsasti hülgerasva, mida 
siis soojas saunas määrida katkipeksetud ihule. 

Söö, söö, Reinu taat! Egas maksa häbe- 
neda midagi — kõik omad inimesed,“ julgus- 
tas Toomas äia, kui see kadakast lusika õhates 
pani lauale. 

»Oh, egas ma häbene... Ma nõndasa- 
muti... Kuulasin teiste juttu ja unustasin söö- 
mise ää... Aga pagana head limbid — neid 
söö üsna isuta!” 

Taat võttis uuesti lusika ja jätkas söömist. 

Pärast ta aga ei suutnud enam üksinda 
kanda oma koormat. Ta rääkis asjaloo väime- 
hele ära, ühtlasi paludes, et see eidele ja Ris- 
tele kohe edasi ei räägiks. Iseäranis eit pistaks 
kohe hädaldama ja teda süüdistama. Oleks seda 
kaagutamist veel tarvis! 

Väimees mõtles tükikese aega vaikselt, enne 
kui vastas: 

»Hea küll! Lähen homme ise mõisa ja vaa- 
tan, mis ma seal su heaks teha saan. Mul mõne 
muugi asja pärast tarvis mõisa minna — siis 
üks tee, mitu asja. Ole mureta sellepoolest — 
ei ma räägi su eidele asjast enneaegu poolt sõ- 
nagi.” 

,,Sa ei tohiks veel minna, Toomas, sool tõ- 
vevimm veel ihu sees... Voata, et külmetad 
ennast ja soad surmalopsu... Las annavad 
moole vanale patuoinale tubli keretäie — see 
kulub ää... Kes käskis mind nõnda kerge- 
meelne olla! Küll soe saun ja hülgerasv jälle 
aitavad.“ 

»Pole viga,“ vastas väimees. ,,Mässin en- 
nast suure sooja kasuka sisse, panen vildid 
jalga, suure karvamütsi pähe ja sõidan kui pa- 
run... Ole aga mureta, kallis äiataat, küll me 
selle asja jälle jutti ajame.” 

Väimehe rahulik ja julgustav toon mõjus 
ka vanamehesse rahustavalt. Toomas tubli mees 
— küll see mõistab ajada asju. Viimaks ehk 
läheb veel kõik ilupidi. 


119 


XXV 


Järgmisel hommikul oli Toomal naisega 
väike sõnasõda. Toomas ütles, et tal on hädali- 
selt vaja minna mõisa paruni enese jutule, sest 
veski vajab osalist parandust ja seda ei saa 
enam lükata edasi. Varem mõtelnud ta küll Jo- 
hani saata sinna, kuid see oleks ikkagi üks poo- 
lik asjaajamine ja parun võib-olla vihastubki, 
kui peremees saadab enda eest sulase ta jutule. 

Riste aga kartis, et Toomas, kui raskest 
haigusest vaevalt paranenu, võib teel külme- 
tuda ja uuesti haigeks jääda. Kuid Toomas os- 
kas võetud seisukohta mehiselt kaitsta ja naist 
uskuma panna, et karta pole midagi, kui mees 
ise mees on ja mehiselt ning ettevaatlikult ajab 
oma asju. Pealegi juhtus sel päeval olema võrd- 
lemisi pehme ilm, nii et tublisti riietatult polnud 
karta külmetamist. 

Varakult algas Toomas sõitu mõisa, et veel 
enne lõunat saada paruni jutule. Süda oli tal 
siiski murelik ja raske. Võib-olla teab parun 
tema haiguse põhjusestki juba. Võib-olla teab 
ta kõik, kuid on seni temaga veel kannatanud 
— Riste ja paruni enese poja pärast. Kuid olgu 
mis on — Toomas tahtis peamiselt saada sel- 
gust. Tahtis kord jälle silma vaadata sellele 
vägevale mehele, kes kord ka tema pruudi mõi- 
sas teinud oma armukeseks ja siis sahkerdanud 
selle kooselamise vilja ühes naisega tema ni- 

mele ja hoole alla. See mees võib küll olla te- 
mast tuhat korda vägevam ja võimsam, kuid 
kui kord juba juttu sellest, kumb kummagi ees 
süüdi, siis igatahes pole temal põhjust karta 
parunile vaadata silmi. Kui kuskil peaks tõesti 
olema suur, õiglane, kõikimõistev ja püha vi- 
haga jumal, siis peaks ta ka mõistma neid põh- 
jusi, mis teinekord ülekohtu all kannatava au- 
sagi inimese kihutavad roimale. 


Mõisa jõudes sidus Toomas hobuse töö- 
talli lähedale lasipuu külge, pani talle kaera- 
koti pähe, sõba seljale ja sammus siis pikkamisi 
mõisa härrastemaja köögiukse poole. 

Elatanud meeskokk oli sel korral üksinda 
köögis. Toomas teretas ja avaldas soovi pa- 
runi jutule saamiseks. Kokk käskis Toomast 
köögis veidi oodata, sest sillakohtuhärra ole- 
vat praegu paruni jutul. 

Kulus aga üsna hulk aega enne, kui Tooma 
kätte jõudis järjekord. 

Parun oli nähtavasti halvas tujus. Vaevalt 
ta vastas möldri teretamisele. 

Oli Toomas juba küllalt vägeva härra kir- 
jutuslaua lähedal püsti seisnud, küsis härra 
järsult: 

»Mis sul siis asja olema?" 

Mölder vastas, et ta tulnud veski paranduse 
pärast. Sellest olevat ta juba varem parunile 
rääkinud, kuid siis jäänud asi lõplikult otsus- 
tamata. 

Parun aga viis jutu hoopis teisale: 

»Mis ma kuulen, Toomas, sinu äi olema ka 
üks mässaja ning vene usku mineja. Tema 

olema üks neist kolmest, kes teel tungima ouliku 
sillakohtuhärra kallale ja teda peksma. Olen 
kuulnud, et sina olema minu vaenlane, kas sina 
siis ka oma sugulasi oma armulise parunihärra 
vastu üles ässitama?" 

Paruni hääl oli kõmisev ja avaldas süga- 
vat meelepaha, kuid oma kardetud vihatujuni 
polnud mõisnik veel jõudnud. 

»Parunihärra eksib,” vastas Toomas, kuna 
ta südames kihvatas ,,oleks ma teile verivaen- 
lane, siis oleksin küll teinud teisiti kui tegin... 
Ja kui parunihärra arvab, et veski odavalt ren- 
dileandmisega kõik kinni on maksetud, siis olen 
ma nõus veski eest maksma ka täit renti. Kas- 
vatan parunihärra last, ilma et selle eest tahak- 
sin mingit tasu.” 

Paruni otsaesisel paisusid sooned ja nina 
muutus tal senisest veel sinisemaks. Toomas 
arvas, et nüüd tuleb plahvatus ja jäi ootavale 
seisukohale. 

Parun läks akna juurde ja vaatas tüki aega 
õue, nagu oleks ta väga huvitatud varblastest, 
kes hüppasid ja siristasid raagus põõsa okstel. 
Ta kael punetas ebaharilikult, tumedalt, nagu 
oleks see koos härjaverega. Ta sõrmed trum- 
meldasid ägedalt vastu aknalaua äärt. 

Nii möödus mõni minut, ja kui parun jälle 
Tooma poole pöördus, oli suurem tormihäda- 
oht juba möödunud. 

»Mis sina siis paluma?“ küsis parun sun- 
nitud rahuga. 

Toomal hakkas kihisema veri, sest sel het- 
kel polnud tal palumiseks mingit tuju. Ent te- 
magi sundis end rahule. 

»Ma ju rääkisin veski paranduse pärast — 
seda tööd ei saa enam edasi lükata... Ja kui 
siin just ilma palumiseta läbi ei saa, siis paluk- 
sin ma äiale ja ta kaaslastele nende rumala teo 
anda andeks. Mina neid pole kunagi .ässita- 
nud... Kui parunile räägitud, nagu oleksin 
mina ässitaja, siis on valetatud.” 

Parun kaalus veel, kuidas toimida selle ta- 
lupojaga, kes oma näilikust viisakusest hooli- 
mata näis avaldavat liiga suurt iseteadvust ja 
ebaalandlikkust. Kuid teadmine, et siin on as- 
jasse segatud ka üks ta tõsisemate tagajärge- 
dega armuseiklusist ja karmilt toimimine võiks 
esile kutsuda skandaali, manitses teda järele- 
andlikkusele. 


Ent kõigepealt soovis parun, et see talu- 
poeg, keda ta oma armust oli aidanud vesi- 
veski möldriks, tema ees sama alandlik oleks 
kui teisedki talupojad. 

»Mees, ütles ta ikka veel kurjakuulutavalt 
kõmiseval häälel, ,,sa pead oma ouliku mõisa- 
herra vastu alandlikum ja viisakam olema. Kan- 
gekaelsust ega vastulougutamist mina ei sal- 
lima.” 

»Keegi pole siin vastu lõuganu,“ vastas 
mölder end rahulikuks sundides. ,,Kui aga pa- 
runihärra kummardusi just soovib, siis võib ju 
ka kummardusi teha.“ Ja ta kummardaski pa- 
runi ees sügavasti. 

Parun märkas selle kummarduse pilkavat 
mõtet. Ta soovis, et tal käepärast oleks tugev 
näsuline kepp, mille võiks katki peksa selle 
ennast-täis talupoja turjale. Lööks nii, et iga 
hoop tungiks nahast läbi lihha!... 

»Kui parunihärralt küsisin kord ta toatüd- 
rukut naiseks, siis teadis parunihärra, kuidas 
asjad juba tõesti olid. Parunihärra tegi, nagu 
ei tahaks ta Ristet mulle lubada... Aga kui 
lahke ja hea oli siis parunihärra! Vaene sula- 
sepoiss kutsuti siis lauda istuma, anti talle saksa 
suits suhu ja saksa viina juua... Ja see sulase- 
poiss oli parunihärrale tõsiselt tänulik, pida- 
des teda oma suureks heategijaks. Aga alles 
pärast sain teada, et asjal on ka teine külg, et 
parunihärra põle paljalt oma hea südame pä- 
rast vaese sulasepoisi vastu nõnda lahke 
olnud...” 

»Saama juba sest jutlusest!“ tähendas pa- 
run kärsitult ja pöördus uuesti akna poole. 

Ent Toomas tahtis oma mõtted asja kohta 
lõpuni ütelda ja jätkas, nüüd juba otsekohese- 
mal toonil: 

Meie, minu ja mu naise vahel on asi kor- 
ras. Aga kui teie, aulik parun, arvate, et ma 
teie vastu küllalt alandlik ja viisakas põle, ja 
usute salalikke laimukeeli, nagu oleks mina kü- 
lamehi teiti vastu üles ässitanud — siis oleks 
vist küll kõige mõistlikum, kui ma juba kevadel 
Viieristilt lahkun. Kõrge keisrihärra on and- 
nud talupoegadele nõndapalju priiust, et nad 
võivad kolida ühest mõisast teise. Las siis lä- 
hen minagi oma naisega siit. Oleme noored ini- 
mesed, jaksame tööd teha, ja kui Jumal annab 
tervist, egas me siis hätta jäe.” 

Ta jättis jumalaga, et minna, pidades edas- 
pidise = jutlemise vihase paruniga ülearuseks. 
Kuid parun kutsus ta ukse vahelt tagasi. 

»Toomas, sa rääkima rumalusi! Olen si- 
nuga teind kontrakti mitme aasta peale ning 

seda ma ei murdma. Veski parandamine saab 
sündima juba tuleval nädalal, ning so äia ja 
nende teiste talupoegade pärast ma saan sil- 
lakohtuhärraga rääkima. Ning nüid jumalaga! 
Sa voima minna!" 


Toomas ruttas pooljoostes oma saani ja 
hobuse juurde. Ta nagu põgenes millegi eest. 
Aga südames oli tal siiski suur rahuldustunne, 
et asi oli paremini läinud, kui ta oli julgenud 
loota. 


Paar versta sõitnud mööda suurt maan- 
teed, pööras ta hobuse väikesele heinaveoteele, 
mida mööda sai kõige otsemalt Ristimäe sauna 
juurde. Ta tahtis nimelt üle hulga aja külas- 
tada oma ema. 


Ristimäe popsihurtsik asetses küla lähedal 
kivises sarapikus. Vana madal ja keskelt nõk- 
kuvajunud katusega hütike. Tooma «sinna 
jõudes tõusis suitsu mõlemast unkaaugust — 
tähendab, saunaeidel oli keedus tulel või ta 
küttis ahju. 


Tuppa astudes pidi Toomas tublisti kum- 
marduma, et pea ei satuks suitsusse. 

»Tere, ema! Tulin sind ka korraks voatama.* 

»Tere jumalime! Näe, meie oma Toomas! 
Ei see kass täna homingu muidu palet pesnud, 
hännaots ukse poole. Küll ta teadis, et keegi 


tulemas... ja nüid Toomas tuligid... Eks sa 
istu maha koa — muidu möldriisand suitseb 
mustaks.” 


Rõõmus naeratus kortsulisel, hambutul suul, 
tõusis eit ja tõi Tooma jaoks kolmejalgse pingi- 
kese kolde lähedale. 

Nüüd algasid vastastikused küsimused ja 
vastamised ema ja poja vahel. Peagi jõudis 
Toomas selleni, et kutsus ema endaga ühes 
Viieristile. Tema tahtvat teha väikese perekond- 
liku peo enda raskest haigusest paranemise 
puhul, ja näeks heameelega, et ka ema sellest 
võtaks osa, 

Nüüd läks eidekese kortsuline jumetu nägu 
jälle pilve ja nukraks. 

»Ei, pojuke,“ vastas ta tõsiselt ja liigutas 
saarepuust hargiga hõõguvaid süsi ahjus, ,,kus 
vana painaja 00, seal põle teistel pidutuju...” 

» No-noh, ema, sa pead tulema!" 


So ja so naise poolest tuleksin küll, sest 
te usute änam raamatut kui painajat — aga 
mis ütleksid Reinu taat ja emm, kui va painaja 
Krõõt äkist tuppa komberdab?... Ei need mind 
vaest vana inimest salli!“ 


Toomas meelitas veel ema, tulgu ta nüüd 
päris jäädavalt Viieristile elama. Risti ema lä- 
heb nüüd muidugi jälle oma koju, seepärast 
oleks neil vanainimest lapse juurde hädasti 
tarvis. 

»Ei, pojuke, sellest ep tuleks midagid head. 
Viieristi veskit peeti juba ennegid tontide ja 
kodukäijate veskiks ja kui sõnna veel elama 
asub painaja, siis ep julge ükski külainimene 
änam tulla veskile... Mis mool vanal inime- 
sel siingid häda elada. Eks ta ole ikka mo oma 
pesake ja armas koa. Või kauaks mind va 
mulda änam oo! Peagi tuleb lõpp... Ela, po- 
jake, ikka oma noorikuga kenaste... Mis tüd- 
ruk soab sinna parata, et ta nõnna nägus ja 
suured saksad koa teda himustavad. Eks seda 

saksa sugu ole külades küllalt, igal posl. kus 
meitesugust talurahvast elab. Rumal mees, kes 
sellepärast naist põlgab ja last halvaks pa- 
neb... Jo seegid Taevaisa enese tahtmine, et 
need saksad nõnda suured ja vägevad! Eks 
igaüks pea kandma seda risti, mis taale peale 
pandud ja kanda antud... Ela aga, poeg, oma 
naisega kenasti ja ää põlga ta last.“ 

Toomal ei jäänud muud üle, kui ilma emata 
sõita oma uude koju — Viieristile. 

Oli juba suur videvik ja sadas lund. Lage- 
dal tuiskaski. Siit-sealt tee äärest paistsid ma- 
dalate elamute väikesed piirutuledest tuhmilt 
valgustatud aknad nagu luuravad tondisilmad 
tuisuses ja sajuses õhtus... Tume ja hämar 
oli kõikjal. 

Vastupidised tunded liikusid Tooma hinges, 
mõteldes emast ja tema sõnadest. Inimene kan- 
natab rasket ja pimedat ülekohut ümbruskonna 
ebausu näol, kuid peab sedagi, nagu mõisnik- 
kude väge ja võimust, jumala tahtmiseks, mille 
vastu nõder ja patune inimene ei saa parata. 
Kannab oma koormat ega nurisegi, otsides oma 
rõhutud südamele ohtu neist kirikulauludest, 
mis talle juba maast-madalast pähe ja hinge 
on tuubitud. 

Toomas laskis hobuse tasa käia. Las mõt- 
ted liiguvad ta peas, — mõtted, mis esimest te- 
ritust ja avardust olid saanud rahvasõbraliku 
köstri poolt annetatud O. V. Masingu ,, Näda- 
lalehe"* aastakäikude lugemisest. 

Ja mõteldes kujunes tal -selgekujulisemaks 
soov: Sinagi peaksid midagi tegema oma or- 
juses ja ebausus vaevleva sugurahva silmade 

selgitamiseks, et nad vähemalt vabaneksid pi- 
medast ja sõgedast ebausust ja selle läbi teh- 
tavast ülekohtust kaasinimeste vastu. 

Rohkem ei suutnud Toomas esialgu tah- 
tagi, sest tal endalgi puudusid veel silmade ees 
selgemad ja kaugemale ulatuvad sihid. Ent 
armastus oma sugurahva vastu ärkas temas, 
kui kauge meelitav tuli sünges öös. 


128 


